ישיבת מליאה, כנסת 16, פרוטוקול מספר הישיבה המאתיים-ושישים של הכנסת השש-עשרה, 2005-06-21 00:00

יוסי שריד: אברהם בייגה שוחט (העבודה - מימד - עם אחד): 30

יעקב ליצמן: מסמכים שהונחו על שולחן הכנסת 37

אריה האן: הצעת חוק לתיקון פקודת העיריות (מס' 102) (העמדת אמצעים לרשות סיעות המועצה), התשס"ה-2005 38

אלי אפללו: הצעת ועדת הפנים ואיכות הסביבה בדבר חלוקת הצעת חוק לתיקון פקודת המשטרה (מס' 18) _אירוע אסון המוני), התשס"ב-2002 52

גאלב מג'אדלה: שאילתות ותשובות 54

גאלב מג'אדלה: 2508.

גאלב מג'אדלה: אי-תשלום שכר מינימום לעובדים 55

גאלב מג'אדלה: 2592.

גאלב מג'אדלה: שכר בני-נוער 56

ראובן ריבלין: רבותי חברי הכנסת, היום י"ד בסיוון התשס"ה, 21 ביוני 2005 למניינם, היום הארוך בשנה.

ראובן ריבלין: אני מתכבד לפתוח את ישיבת הכנסת.

ראובן ריבלין: רבותי חברי הכנסת, היום נקיים גם ציון מיוחד ליום העסקים הקטנים והבינוניים, אבל כמובן נפתח על-פי מצוות התקנון בחצי שעה של נאומים בני דקה.

ראובן ריבלין: אני מבקש מכם להפעיל את ההצבעה, כדי שאני אדע מי מבקש להשתתף.

ראובן ריבלין: נא להצביע.

ראובן ריבלין: ראשון הדוברים – חבר הכנסת איוב קרא.

ראובן ריבלין: בבקשה, אדוני.

ראובן ריבלין: אחריו – חברת הכנסת גילה פינקלשטיין.

איוב קרא: אדוני היושב-ראש, חברי חברי הכנסת, יצאנו ברגעים אלה מישיבה מיוחדת של ועדת המשנה בנושא ההתנתקות, ואני רוצה לומר לכם שיצאתי בהרגשה ששום דבר לא מוכן לקליטת המתיישבים, שאמורים לעקור אותם מבתיהם.

איוב קרא: הדבר הזה עוד יותר ידיר שינה מעינינו כאשר אנחנו מדברים על התנתקות ועל מצב של רגיעה, ומוציאים עשרות ואולי מאות מיליונים למיגון תושבי הדרום.

איוב קרא: יש לי תהיות, האם הדבר הזה צריך להיות, מכיוון ששום דבר לא מוכן.

איוב קרא: מאידך גיסא, גם שום התנתקות לא תהיה, כי ניתן רוח גבית לטרור.

איוב קרא: לכן הייתי מבקש מהבית הזה – בימים הקרובים אנחנו אמורים להעלות פה הצעת חוק לדחיית ההתנתקות, מכיוון שאין מוכנות למהלך הזה - להיות מוכן לתמוך, על מנת שלא לפגוע באנשים הללו ובעתידם באזור הזה.

ראובן ריבלין: תודה רבה לחבר הכנסת איוב קרא.

ראובן ריבלין: חברת הכנסת גילה פינקלשטיין, ואחריה – חבר הכנסת אילן שלגי.

גילה פינקלשטיין: אדוני היושב-ראש, כנסת נכבדה, אני שוב רוצה לדבר על זה שהמדינה מפעילה את החוקים שלה ללא רגש.

גילה פינקלשטיין: עדיין נמצאים ילדים, קטינים, במעצר ב"מעשיהו" על חסימת כבישים.

גילה פינקלשטיין: מובן שאנחנו נגד אלימות, נגד חסימת כבישים, אבל הילדים אוהבים כל רגב אדמה, זה החינוך שהם קיבלו, והם חשבו שזאת הדרך.

גילה פינקלשטיין: הם עדיין נמצאים במעצר, עדיין יש בחינות בגרות ועדיין נמשכת המלחמה שלי כדי לאפשר להם לשבת ולכתוב את בחינת הבגרות בשלושת השבועות הבאים.

גילה פינקלשטיין: אכן, התקשר אלי היועץ המשפטי לממשלה, מני מזוז, ושוחחנו שיחה ארוכה מאוד, והתשובה שלו היתה, שהוא פנה לשרת החינוך, שהיא תקים מטה מיוחד, מטה מקצועי, שהעצורים יוכלו לכתוב את בחינות הבגרות ללא פגיעה בטוהר הבחינות, והוא אישר להקים את המטה הזה.

גילה פינקלשטיין: מכאן אני פונה לשרת החינוך שתקים בזריזות מטה כזה, כדי שהתלמידים הללו, שעדיין נמצאים במעצר, יוכלו לכתוב את הבחינות בשבועיים הבאים.

גילה פינקלשטיין: זו זכותם, זה לא פרס.

גילה פינקלשטיין: אנחנו חייבים ללחוץ שהם ישבו ויכתבו את בחינות הבגרות.

ראובן ריבלין: תודה רבה.

ראובן ריבלין: חבר הכנסת אילן שלגי.

אילן שלגי: אדוני היושב-ראש, חברות וחברי הכנסת, סממני רפובליקת הבננות אצלנו הולכים ומתגברים.

אילן שלגי: ראש הממשלה נותן הוראות טלפוניות לסגור כביש בשבת בניגוד להחלטות הרשות המינהלית המקצועית, שקיבלה גיבוי בבית-המשפט המחוזי ובבית-המשפט העליון.

אילן שלגי: המפקח הארצי על התעבורה החליט כי כביש ורבורג בקריית-שמואל, שאיננו בתוך שכונה דתית, הוא רק גובל בה, יהיה פתוח בשבת, וזאת מסיבות של פיקוח נפש.

אילן שלגי: עמד כאן לפני שבועיים שר התחבורה ואמר שהוחלט לפתוח את הכביש בשבתות בימי הקיץ, משום שפיקוח נפש דוחה שבת.

אילן שלגי: מסתבר שאף שנעשו כל ההכנות לפתיחת הכביש, השילוט שונה בהתאם ומודעות בעיתונות הודיעו על כך, על-פי הוראה טלפונית ממשרד ראש הממשלה, תוך הנחיה והבהרה שזה רצונו האישי של ראש הממשלה, המשטרה לא פתחה את הכביש בשבת.

אילן שלגי: סיעת שינוי ונציגי שינוי ברשויות המקומיות בחיפה ובקריית-ביאליק פנו לבג"ץ, ואנחנו מאמינים שבכל זאת איננו רפובליקת בננות.

אילן שלגי: תודה רבה.

ראובן ריבלין: תודה רבה.

ראובן ריבלין: חבר הכנסת טלב אלסאנע, ואחריו – חבר הכנסת אהוד יתום.

טלב אלסאנע: אדוני היושב-ראש, חברי הכנסת, היום התקיים דיון בוועדת הפנים בכנסת בעניין המלצות ועדת-אור.

טלב אלסאנע: אדוני היושב-ראש, זאת הוועדה הממלכתית שהוקמה על-ידי הממשלה בעקבות אירועים קשים שהיו, והיא קיימה דיון מעמיק וממצה, אבל לצערנו הממשלה, שהקימה את הוועדה, לא ראתה לנכון להפנים וליישם את המלצות הוועדה בכל מה שנוגע למדיניות מערכתית ממשלתית לשינוי המציאות הקשה של האוכלוסייה הערבית, ואנו עדים להמשך המדיניות המפלה לרעה בכל התחומים, אם בתחום החינוך, בעניין של הקצאת תקציבים, אם בתחום הרווחה אם בתחום התעסוקה.

טלב אלסאנע: בעניין המשך מדיניות הריסת הבתים - רק היום נהרסו בתים ביישוב הלא-מוכר אמרתאם.

טלב אלסאנע: השאלה היא: האם לא הגיע הזמן לאמץ וליישם החלטות של ועדה ציבורית וממלכתית שהוקמה?

טלב אלסאנע: האם לא הגיע הזמן להפוך את המדינה למדינה דמוקרטית שמתייחסת לכל אזרחיה באופן שוויוני?

טלב אלסאנע: והאם לא הגיע הזמן לפתור את בעיית היישובים הלא-מוכרים על-ידי הכרה ביישובים והענקת מלוא הזכויות האזרחיות לאזרחים?

טלב אלסאנע: תודה רבה.

ראובן ריבלין: תודה רבה לחבר הכנסת טלב אלסאנע.

ראובן ריבלין: חבר הכנסת אהוד יתום, ואחריו – חבר הכנסת מאיר פרוש.

אהוד יתום: אדוני היושב-ראש, חברי חברי הכנסת, התקשרו אלי היום מיישובי גוש-קטיף, הם נמצאים תחת מטר של הפגזות.

אהוד יתום: אלוהים בעזרנו, ואין נפגעים בנפש.

אהוד יתום: יש טראומה, יש בתים שנפגעים, יש מכוניות שנפגעות, שמענו גם על בעלי-חיים שנפגעים.

אהוד יתום: עד מתי?

אהוד יתום: החליט ראש הממשלה ועמו הממשלה על התוכנית האומללה לדיראון עולם, שנקראת תוכנית העקירה, אבל כל זמן שתושבי גוש-קטיף וצפון השומרון יושבים בבתיהם, ממשלת ישראל חייבת להעניק להם את מלוא הביטחון.

אהוד יתום: ויש לי תחושה שהתושבים הללו מופקרים.

אהוד יתום: נהרג חייל בציר פילדלפי, נרצח אזרח בציר המוביל בין באקה-א-שרקיה לחרמש.

אהוד יתום: עד מתי?

ראובן ריבלין: תודה לחבר הכנסת אהוד יתום.

ראובן ריבלין: חבר הכנסת מאיר פרוש, ואחריו – חבר הכנסת אילן ליבוביץ.

ראובן ריבלין: הרשימה סגורה.

ראובן ריבלין: אני מודיע שמרגע זה הרשימה סגורה.

ראובן ריבלין: חבר הכנסת טל, חבר הכנסת מרגי, חבר הכנסת זחאלקה, חבר הכנסת אליעזר כהן.

ראובן ריבלין: אני מוסיף אותך, מלי פולישוק, אני מקווה שיהיה בסדר.

ראובן ריבלין: אתה נמצא, חבר הכנסת בריילובסקי.

משה גפני: אני נמצא, אדוני היושב-ראש?

ראובן ריבלין: ודאי וודאי.

ראובן ריבלין: חבר הכנסת מאיר פרוש, ואחריו – חבר הכנסת אילן ליבוביץ.

מאיר פרוש: אדוני היושב-ראש, עמיתי חברי הכנסת, היום "התבשרנו" ששר הפנים אופיר פינס מאשר להורים לא-יהודים שעברו לישראל כדי להיות עם ילדיהם שקיבלו אזרחות ישראלית, שיהיו אף הם זכאים לטעמו לאזרחות.

מאיר פרוש: במינהל האוכלוסין במשרד הפנים מעריכים, שבישראל שוהים אלפי עולים כאלה, אדוני היושב-ראש, עם אשרות זמניות, ומעתה יוכלו להגיש בקשות לקבלת אזרחות.

מאיר פרוש: השיטה הזאת כמובן מאוד מסוכנת.

מאיר פרוש: אני רוצה להזהיר את שר הפנים, שמאז נתמנה לתפקיד שר הפנים פועל להרחיב את מעגל הלא-יהודים בקרב אזרחי המדינה, שהוא הופך בפועל את מדינת ישראל ממדינת העם היהודי למדינת כל אזרחיה, ואני בטוח שגם הרצל זועק אליו מהקיר: תתבייש לך, אופיר פינס.

מאיר פרוש: בכל שבוע שר הפנים מוצא קבוצת שוהים לא-יהודים במדינה ומעניק להם אזרחות ישראלית.

מאיר פרוש: אופיר פינס מסוכן יותר מקודמו אברהם פורז, משום שהוא מבצע את המדיניות האנטי-לאומית בשיטת הסלאמי, וחותך פרוסות פרוסות בהגדרתנו כמדינת היהודים, ועל רקע זה יש מקום גם לומר לקואליציה שאתם פוגעים בסטטוס-קוו.

ראובן ריבלין: תודה.

ראובן ריבלין: נדמה לי שהשר פינס, ראוי שיקרא את מה שאומר פרוש, כי הוא לא חושב כך.

מאיר פרוש: כך הוא עושה.

ראובן ריבלין: אדוני אמר שהוא חושב כך.

ראובן ריבלין: אני חושב שבעניין זה הוא מאוד דווקני.

ראובן ריבלין: אני לא מגן עליו, וזה לא תפקידי, רק בהכירי את חבר הכנסת והשר פינס אני יודע שזאת לא דעתו, כפי שהוצגה על-ידי חבר הכנסת פרוש, שמזהיר שאולי מחשבותיו טובות, אבל דרכיו לא טובים.

ראובן ריבלין: כך הוא אומר.

ראובן ריבלין: בבקשה, חבר הכנסת אילן ליבוביץ, ואחריו – חבר הכנסת גורלובסקי.

ראובן ריבלין: בבקשה.

מאיר פרוש: לו היה פה השר המקשר, הוא היה יכול להעביר לפינס.

ראובן ריבלין: בגלל שר מקשר אני לא אמנע מחברי הכנסת לדבר, אבל אם בעוד חצי שעה לא יהיה שר מקשר, נצא כל אחד לעבודתו - הם בעבודתם, אנחנו בעבודתנו.

ראובן ריבלין: לא יהיה פה מצב שלא יהיה שר מקשר.

ראובן ריבלין: קודם כול, סגן השר כבר נמצא פה.

אבשלום וילן: אדוני, שלחתי לך מכתב לפני שבועיים.

ראובן ריבלין: ראיתי.

ראובן ריבלין: ראיתי.

ראובן ריבלין: אני מודיע לך, חבר הכנסת וילן, לא רק אתה, וגם אני בבית הזה, ואני ער לעניינים.

ראובן ריבלין: יהיה דין ויהיה דיין.

ראובן ריבלין: חבר הכנסת שאומר דברים מאוד חשובים בכל שבוע בשם כולנו.

ראובן ריבלין: בבקשה, חבר הכנסת ליבוביץ.

אילן ליבוביץ: אדוני היושב-ראש, בעשרת הימים האחרונים היו 14 הרוגים בתאונות דרכים בכבישי ישראל, ואלה שמותיהם: איסקוב אלישבע מקריית-אתא, שצמן עומר מתל-אביב, וקסלר דב מבת-ים, תומר נווה מבת-חפר, משיח ניר מתל-אביב, עודאי עותמאן, בן ארבע, מאבו-גוש, יצחק בלילי מנהרייה, מקס ניומן מחיפה, גלינה קרוגלוב מקריית-מוצקין, נאפז מחפוז מסילואן, עראף שחאדה ממג'ד-אל-כרום, ציון גורקציו מרחובות, פואד אדעיסאת מיאטה שבשטחים וסאלח אבו-היג'א מתמרה.

אילן ליבוביץ: יהי זכרם ברוך.

אילן ליבוביץ: 14 הרוגים בעשרת הימים האחרונים, ולממשלת ישראל עדיין אין תוכנית לאומית למלחמה בתאונות הדרכים.

ראובן ריבלין: פעם נוספת ניסית לזעזע את אמות הספים על מנת שיהיה מי שישמע.

ראובן ריבלין: חבר הכנסת גורלובסקי, בבקשה.

ראובן ריבלין: אחריו - חבר הכנסת בריילובסקי.

מיכאל גורלובסקי: אדוני היושב-ראש, אתמול אישרה ועדת הכספים בהצבעה היסטורית את תוכניתו של שר האוצר נתניהו להחזיר את מניות בנק לאומי לציבור.

מיכאל גורלובסקי: אני מדגיש את המלה "להחזיר", כי הציבור כבר שילם עבורן בתחילת שנות ה-80.

מיכאל גורלובסקי: יפי הנפש ממפלגות השמאל עמדו על הרגליים האחוריות, כי מניות הבנק הלכו לציבור הרחב ולא לאחד מבעלי ההון הקשורים לחוגי השמאל, כמו שראינו במקרה של "בזק".

מיכאל גורלובסקי: לאחרונה, בשטיפת המוח המתואמת, התקשורת הישראלית דוחפת לנו לאוזן שמות כמו מרטין שלאף וסיריל קרן.

מיכאל גורלובסקי: ואני שואל את עצמי: למה הצדיקים מהתקשורת ומהתנועה לאיכות השלטון לא יוזמים חקירות של הקשרים העסקיים של התורם הגדול של מפלגת העבודה ומרכז פרס לשלום, המיליארדר ברוס רפפורט?

מיכאל גורלובסקי: בכלל נשאלת השאלה: למה התנועה לאיכות השלטון לא הגישה שום עתירה אחרי סגירת תיק עמותות ברק?

מיכאל גורלובסקי: זו דוגמה קלאסית של שטיפת המוחות וסטנדרטים כפולים.

ראובן ריבלין: תודה.

ראובן ריבלין: חבר הכנסת בריילובסקי, בבקשה.

ויקטור בריילובסקי: אדוני היושב-ראש, כנסת נכבדה, הטרור הפלסטיני שוב מרים את ראשו.

ויקטור בריילובסקי: אתמול המחבלים פתחו באש על מכונית ליד חרמש שבשומרון.

ויקטור בריילובסקי: יבגני ריידר הצליח להציל את בנו ומת מפצעיו.

ויקטור בריילובסקי: באותו יום, המחבלת מג'באליה החליטה לגמול לרופאים שהצילו את חייה לפני חצי שנה.

ויקטור בריילובסקי: היא ניסתה להגיע לבית-החולים "סורוקה" כשמטען של 10 קילוגרם מוסתר על גופה.

ויקטור בריילובסקי: היא נשלחה על-ידי מחבלים מ"גדודי חללי אל-אקצא".

ויקטור בריילובסקי: באותו זמן מנהיג של אותם "גדודי חללי אל-אקצא" מג'נין, זכריא זביידי, קיבל מינוי במשטרה הפלסטינית.

ויקטור בריילובסקי: אם להוסיף לזה את האזהרות הפומביות של נציגי הרשות שהם לא מתכוונים להילחם בטרור, מתקבל הרושם שאנחנו עומדים לפני גל נוסף של לחימה שלנו מול הטרור, ואנחנו לא בדרך לשלום.

ויקטור בריילובסקי: אנחנו חייבים לסיים את הבנייה של הגדר ולהיות מוכנים להתפתחות מהסוג הזה.

ויקטור בריילובסקי: תודה.

ראובן ריבלין: תודה רבה.

ראובן ריבלין: אני רוצה להזכיר לכל חברי הכנסת, שאנחנו בנאומים בני דקה.

ראובן ריבלין: חבר הכנסת בריילובסקי, הארכת מעט, אבל הפעם עשיתי הנחה.

ראובן ריבלין: רבותי חברי הכנסת, האם כבר קראתי לבא אחריו?

ראובן ריבלין: חבר הכנסת גפני עדיין עסוק, אז אבשלום וילן; גם אבשלום וילן עסוק, אז ג'מאל זחאלקה.

ראובן ריבלין: בבקשה, חבר הכנסת זחאלקה.

ג'מאל זחאלקה: אדוני היושב-ראש, בנסיבות טרגיות שקרו בכפר שלי התוודעתי ליחידת הצוללנים המתנדבים בטבריה.

ג'מאל זחאלקה: כל יום אני מקבל טלפון מהם על כך שלא מספקים להם גז או קומפרסור כדי שיהיה להם אוויר לצלילה.

ג'מאל זחאלקה: מדובר באנשים שמתנדבים, בלי כסף, הציוד כולו שלהם, אבל הם צריכים אספקה של גז, והמשטרה והמשרד לביטחון פנים לא יכולים לספק להם גז.

ג'מאל זחאלקה: פניתי לשר לביטחון פנים, והוא מינה את ניצב מזרחי, מפקד המשמר האזרחי, כדי שיספק להם גז.

ג'מאל זחאלקה: היום הוא הודיע להם בחגיגיות, שלמשטרה אין כסף כדי לקנות להם קומפרסור שעולה עשרות אלפי שקלים.

ג'מאל זחאלקה: פירוש הדבר שהיחידה מתפרקת, ושהמדינה תממן מעכשיו – קומפרסור עולה 30,000-40,000 שקלים - כל הוצאת גופה בעשרות אלפי שקלים.

ג'מאל זחאלקה: זה אבסורד.

ג'מאל זחאלקה: לא יכול להיות דבר כזה.

ראובן ריבלין: תודה רבה.

ראובן ריבלין: חבר הכנסת גפני, בבקשה.

ראובן ריבלין: ואחריו – חבר הכנסת וילן, ואם לא יהיה – חבר הכנסת ברכה.

משה גפני: אדוני היושב-ראש, חברי הכנסת, אנחנו מציינים היום את יום העסקים הקטנים, ולאחר הנאומים בני דקה גם יתקיים כאן דיון על הנושא הזה בהצעות לסדר-היום.

משה גפני: אני מבקש להסב את תשומת לבה של הכנסת לכתבה שהתפרסמה בעיתון "הארץ", ריאיון עם מיליארדר בריטי שתמך בתאצ'ר.

משה גפני: הוא אומר ששר האוצר של מדינת ישראל איננו תאצ'ריסט, מכיוון שתאצ'ר לא נתנה לפגוע בשכבות החלשות, מה שאין כן נתניהו כשר האוצר, שפוגע בשכבות החלשות ובעצם פוגע גם בעסקים הקטנים.

משה גפני: כל המדיניות שלו מבוססת על כך שיש לסייע לעשירים הגדולים, למפעלים הגדולים, לאלה שמקבלים את המשכורות הגדולות.

משה גפני: הוא איננו מסייע לעסקים הקטנים והבינוניים, הוא איננו מסייע לשכבות החלשות.

משה גפני: המדיניות הזאת, שאיננה מדיניות תאצ'ריסטית, היא מדיניות של ביבי, חייבת להשתנות למען הכלכלה של מדינת ישראל ולמען תושביה.

ראובן ריבלין: תודה.

ראובן ריבלין: חבר הכנסת וילן - בבקשה, אדוני.

אבשלום וילן: אדוני היושב-ראש, רבותי חברי הכנסת, פורסם היום באתרי האינטרנט, כי כוח מחץ של 1,000 חסידי חב"ד מברוקלין עומד להסתער עלינו ולעבור את שערי נמל התעופה בן-גוריון בדרכם לגוש-קטיף, למלון "מעוז הים" ולאחרים, לחזק את המתנגדים לפינוי בכוח.

ראובן ריבלין: חבר הכנסת וילן, עצרתי את השעון.

ראובן ריבלין: פעמים רבות ראיתי בשדה התעופה בלוד רבים מחבריך מ"שלום עכשיו" המגיעים מחוץ-לארץ, ביניהם בת-דודתי, רחמנא ליצלן, שמגיעה להפגין נגד כל דבר אפשרי.

אבשלום וילן: כמו שאתה יודע, בת-דודתך שומרת חוק לעילא ולעילא, היא אשה יקרה - -

ראובן ריבלין: גם אלה שבאים שומרי חוק.

אבשלום וילן: - - אני אומר את זה לפרוטוקול, והיא עומדת בראש מרצ-USA.

אבשלום וילן: בכל זאת יש הבדל בין מפגין או יהודי טוב שמגיע באופן לגיטימי לבין מי שמצהיר שהוא בא בידיעה להפר את החוק ולשבת בבתי-הכלא.

ראובן ריבלין: נא להמשיך.

אבשלום וילן: אני פונה מפה לשר הפנים ואומר לו, שכשם שהוא ידע לעצור ולגרש מהארץ את המפגינים השמאלנים שבאו להפריע בטענה של הגנה על ביטחון המדינה, שיעצור את החבורה הזאת.

אבשלום וילן: לא מדובר במספרים קטנים, מדובר ב-1,000 איש.

אבשלום וילן: לגבי מי שמודיע מראש שהוא בא להפגין ולשבת בכלא הישראלי כאקט של מחאה, אני חושב שלראש עיריית ניו-יורק, מייקל בלומברג, יש תקציבים יותר גדולים.

אבשלום וילן: אם הם רוצים לעבור את חווית הכלא, בברוקלין או בניו-יורק שערי הכלא מוכנים ויש ראש עירייה מסודר, אז שיעשו את זה שם.

אבשלום וילן: תודה, אדוני היושב-ראש.

ראובן ריבלין: תודה רבה.

ראובן ריבלין: אם חלילה מישהו יחטא, הוא בחטאו יוענש.

אבשלום וילן: הם הודיעו.

ראובן ריבלין: תשמע, באים גם אנשים להראות לנו איך להתפלל.

ראובן ריבלין: הם לא הולכים להתפלל אף פעם, אבל הם באים להראות לנו איך מתפללים בכותל, אתה מבין?

אבשלום וילן: הנהגת חב"ד ישראל ביקשה מהם לא לבוא.

ראובן ריבלין: יש אנשים בתנועה הרפורמית שבאים רק כדי להתפלל בכותל.

ראובן ריבלין: אם הם היו לפחות מתפללים בארצות-הברית.

ראובן ריבלין: .. לא, בכותל הם רוצים להתפלל.

ראובן ריבלין: זאת אומרת שאדוני יודע שיש רבים מחוץ-לארץ שבאים ללמד אותנו הלכות חיים.

ראובן ריבלין: חבר הכנסת ברכה - בבקשה, אדוני.

מוחמד ברכה: אדוני היושב-ראש, רבותי חברי הכנסת, אם באישורי כניסה לארץ אנחנו עוסקים, הבוקר קיבלתי טלפון משבדיה מאדם יקר, חבר יקר, העובד שם כרופא, שהגיע עם משפחתו לביקור בארץ.

מוחמד ברכה: אשתו וילדיו הורשו להיכנס, והוא עצמו לא הורשה להיכנס, אף שהוא היה כמה וכמה פעמים בארץ.

מוחמד ברכה: מסיבה שהשד יודע איך ממציאים אותה ואיך מנמקים אותה, הוא מנוע ביטחונית.

מוחמד ברכה: מה קרה בחודשיים האחרונים?

מוחמד ברכה: מה קרה בחצי השנה האחרונה?

מוחמד ברכה: שום דבר.

מוחמד ברכה: אני מכיר את האיש ואני מכיר את פועלו.

מוחמד ברכה: הוא פלסטיני, כמובן.

מוחמד ברכה: קשה להתמודד עם הטיעון הזה, ואני מקווה שהדברים יתוקנו.

מוחמד ברכה: דבר שני, אדוני, גם בהקשר זה, ברשות הפלסטינית מנסים להחזיר את החיים פחות או יותר למסלולם.

מוחמד ברכה: בין השאר הם מחדשים השנה את פסטיבל פלסטין לאמנות.

מוחמד ברכה: השלטונות מונעים מאנשים ואמנים בעלי שם מהעולם הערבי וגם מחוץ-לארץ להגיע לכאן.

קריאה: - - -

מוחמד ברכה: זה קורה באותו יום.

מוחמד ברכה: זה פסטיבל אמנותי לכל דבר ועניין.

מוחמד ברכה: דווקא באותו יום שראש הממשלה נפגש עם ראש הרשות הפלסטינית, יוצאות ידיעות כאלה שפשוט ממררות את החיים ולא מאפשרות להתקדם לשום מקום.

מוחמד ברכה: תודה רבה.

ראובן ריבלין: תודה רבה.

ראובן ריבלין: מדוע אדוני אומר זאת בצורת נאום בן דקה?

ראובן ריבלין: שיגיש שאילתא, גם לגבי העניין השני, כי יכול להיות שיש סיבות מוצדקות שבגללן לא נתנו לו להיכנס בכלל.

ראובן ריבלין: לעומת זאת, יכול להיות שלא נתנו לו להיכנס בכלל.

ראובן ריבלין: לגבי הנושא השני, זה בהחלט נושא שהכנסת יכולה לדון בו.

ראובן ריבלין: אם אדוני יגיש הצעה מתאימה, אני בטוח שהנשיאות תיעתר לדיון חשוב, וכל אחד יביע את דעתו.

ראובן ריבלין: חבר הכנסת מרגי, בבקשה, ואחריו - חבר הכנסת טל.

יעקב מרגי: אדוני היושב-ראש, מציינים היום את יום העסקים הקטנים והבינוניים בישראל.

יעקב מרגי: אני מקווה שהממשלה שהביאה עליהם חמש שנים רעות, תגרום שמהיום יתחילו חמש השנים הטובות של העסקים הקטנים.

יעקב מרגי: בהתייחס לדבריו של חבר הכנסת שלגי, יש לי שאלה.

יעקב מרגי: האם ראש ממשלה שרשאי לחתום על העברת 700 מיליון ש"ח ייחודיים לאגודת השחמט ודומיה, לא יכול לחתום על צו שלא לפתוח כביש שהיה סגור בחיפה?

יעקב מרגי: תודה.

ראובן ריבלין: תודה רבה.

ראובן ריבלין: חבר הכנסת טל - בבקשה, אדוני.

ראובן ריבלין: אחריו - חבר הכנסת זחאלקה.

מוחמד ברכה: הוא דיבר.

ראובן ריבלין: אז אחריו חבר הכנסת כהן, הידוע כצ'יטה.

ראובן ריבלין: בבקשה.

דוד טל: אדוני היושב-ראש, עמיתי חברי הכנסת, חברות הסלולר ממשיכות לא להעמיד לציבור הצרכנים במדינת ישראל מידע אלמנטרי בנושא שירותים, פעולות ומחיר השירותים הללו.

דוד טל: הדבר מונע מהצרכן הישראלי להשוות בין החברות השונות, גורם לחסמים מיותרים ומונע תחרות בין החברות.

דוד טל: אדוני היושב-ראש, היום נודע כי עבור פריצת השבב שנקרא "סימלוק", פעולה שכרוכה בהקשת ססמה בת חמישה מספרים, החברות גובות כ-200 שקלים.

דוד טל: על משרד התקשורת – אדוני היושב-ראש, פעם עמדת בראשו – לחייב את החברות הללו בשיקוף השירותים והמחירים, כדי שאזרחי מדינת ישראל והצרכנים יוכלו ליהנות מרמת תחרות רצינית.

ראובן ריבלין: אני חושב שאדוני צריך להגיש שאילתא לשרת התקשורת.

דוד טל: ואדוני יאשר אותה.

ראובן ריבלין: קודם כול שאילתא רגילה, אבל גם שאילתא בעל-פה.

ראובן ריבלין: זה בהחלט דבר שנוגע לכל ציבור המשתמשים בטלפון סלולרי.

ראובן ריבלין: לפעמים משתגעים בעולם.

ראובן ריבלין: כששואלים אותי כמה אזרחים יש במדינת ישראל, אני אומר את המספר האיום, אבל גם המופלא, 6 מיליונים.

ראובן ריבלין: כששואלים אותי כמה טלפונים סלולריים יש, אני אומר 6 מיליונים.

ראובן ריבלין: הם אומרים לי: לא שאלנו אותך כמה אנשים יש, שאלנו אותך כמה טלפונים יש.

ראובן ריבלין: כשאני אומר: 6 מיליונים, הם לא מבינים שלכל אדם יש כאן טלפון.

ראובן ריבלין: אני חושב שהשאילתא שלך היא שאילתא חשובה.

ראובן ריבלין: חבר הכנסת אליעזר כהן, הלוא הוא צ'יטה בפי כול - בבקשה, אדוני.

אליעזר כהן: אדוני היושב-ראש, חברי חברי הכנסת, הכוחות האמריקניים בעירק פגעו לפני כמה ימים ב-50 טרוריסטים במבצע אחד על גבול עירק-סוריה.

אליעזר כהן: במבצע אחד הם חיסלו 50 טרוריסטים, וזה במרחק חצי כדור הארץ מביתם.

אליעזר כהן: הטרוריסטים לא מסתובבים באוקלהומה או בסינסינטי.

אליעזר כהן: אצלנו הטרוריסטים הורגים אנשים בביתנו, בערינו, בכבישינו.

אליעזר כהן: צריך לחסל כל טרוריסט בכל הזדמנות ובכל שעה, ואת זה אנחנו לא עושים.

ראובן ריבלין: תודה.

ראובן ריבלין: חברת הכנסת מלי פולישוק, בבקשה.

ראובן ריבלין: חברת הכנסת גולן, האם גם גברתי ביקשה לדבר?

אראלה גולן: לא.

ראובן ריבלין: אז אחרונת הדוברים היא חברת הכנסת מלי פולישוק.

ראובן ריבלין: עדיין יש לנו ארבע דקות; אם יש מישהו שרוצה עוד לומר דבר, יאמר זאת עכשיו.

ראובן ריבלין: בבקשה.

מל פולישוק-בלוך: אדוני היושב-ראש, לפי עיתון הערב של היום, יומיים לאחר ההתעללות בבת כיתתם זומנו אתמול שני בני השש לחקירה במשטרה.

מל פולישוק-בלוך: ילדים בני שש מוזמנים לחקירה במשטרה על דבר התעללות, והשמים לא נופלים במדינת ישראל.

מל פולישוק-בלוך: לא רק שאף אחד כאן לא מזדעזע, אלא באותו עמוד בדיוק כתוב: הרבה אלימות ומעט שרים.

מל פולישוק-בלוך: לשרי מדינת ישראל יש הרבה תירוצים - לנתניהו היתה חנוכת אתר האינטרנט, הירשזון היה בארצות-הברית, ללבנת היתה ישיבה מאוד חשובה במשרד החינוך, מתן וילנאי היה מחוץ לירושלים, שטרית היה בישיבה אחרת, דליה איציק היתה בארוחת צהריים עם מובארק, ושאול מופז היה במשהו אחר.

מל פולישוק-בלוך: בקיצור, תמשיכו להתעלל בילדים, תמשיכו עם האלימות, השרים שלכם עסוקים.

מל פולישוק-בלוך: חוצפה ובושה.

ראובן ריבלין: תודה לחברת הכנסת מלי פולישוק-בלוך.

ראובן ריבלין: רבותי חברי הכנסת, בבקשה, חבר הכנסת דהאמשה.

ראובן ריבלין: חבר הכנסת טיבי אחריו.

ראובן ריבלין: יש לנו עוד שתי דקות, ולכן אני נותן לכם לדבר.

עבד-אלמאלכ דהאמשה: מכובדי היושב-ראש, חברי חברי הכנסת, מטעם שירות בתי-הסוהר פורסמה אתמול הודעה המקשרת בין הריגתו של האזרח בצפון השומרון לבין חילול ספרי הקוראן, מכיוון שארגון "הג'יהאד" קשר בין החילול ואמר שהריגתו היא נקמה על העניין הזה.

עבד-אלמאלכ דהאמשה: מה שחשוב בסיפור הזה, שמעלילים עלי באופן אישי, מכפישים את שמי ומתירים את דמי ואומרים: דמו של ההרוג הוא בראשו של חבר הכנסת דהאמשה.

עבד-אלמאלכ דהאמשה: זה מה שנאמר בהודעה שלהם, באופן מילולי, אם לא באופן עקרוני ובמכלול.

עבד-אלמאלכ דהאמשה: אני רוצה לומר לכל אלה שהעלילו עלי גם בעבר משירות בתי-הסוהר ושממשיכים להעליל גם עכשיו, הדם הוא על ידיכם.

עבד-אלמאלכ דהאמשה: מי שחילל את ספרי הקוראן והתנצל על כך זה שירות בתי-הסוהר.

עבד-אלמאלכ דהאמשה: הוא התנצל על זה בתחנות לוויין, בפני האסירים, ולאחר מכן חזר להכחיש ולהעליל על אחרים.

עבד-אלמאלכ דהאמשה: אני אומר שאני לא ארפה מהעניין הזה עד שהאמת תצא לאור.

עבד-אלמאלכ דהאמשה: צריך לחקור את העניין, אדוני היושב-ראש, כדי שנדע מי העליל.

ראובן ריבלין: תודה רבה.

ראובן ריבלין: חבר הכנסת דהאמשה, יש אנשים שאומרים שאתה בדבריך אלה אומר דברים לא נכונים, וגם חלילה גורם לאנשים להבין שאפשר בפונדמנטליזם בלתי מתפשר להרוג אנשים בגלל זה, כי אני הייתי מאוד כועס אם היו דורכים על תנ"ך, אבל אם זה לא נכון, זה קשה מאוד.

עבד-אלמאלכ דהאמשה: אז שתהיה ועדת חקירה ושם תתגלה האמת.

ראובן ריבלין: זה לא דיון עכשיו.

אליעזר כהן: עוד לא הוכח שחיללו את הקוראן.

ראובן ריבלין: אמרתי את זה, אני דיברתי בשמך.

עבד-אלמאלכ דהאמשה: - - -

ראובן ריבלין: חבר הכנסת דהאמשה, אני קורא אותך לסדר בעניין הזה, כי זה המשך של השבוע שעבר.

ראובן ריבלין: חבר הכנסת אחמד טיבי, בבקשה, אחרון הדוברים.

אחמד טיבי: תודה רבה, אדוני.

אחמד טיבי: היום נערכות בכנסת בדיקות לגילוי מוקדם של סרטן חלל הפה, גם בדיקות שמיעה.

אחמד טיבי: אני רוצה לקרוא לכולם: א.

אחמד טיבי: לעבור את הבדיקה הזאת, במיוחד פה, כי מדברים הרבה; ב.

אחמד טיבי: רפואה מונעת היא דבר חשוב, גם בנושא מערכת העיכול, פרוסטטה ומערכות אחרות.

אחמד טיבי: חשוב שרפואה מונעת תהיה חלק מטיפול - במקרה שאנשים יהיו חלילה נגועים במחלת הסרטן.

אחמד טיבי: לכן אני קורא לציבור וגם לחברי הכנסת לעבור את הבדיקות המקדימות בכל מקום אפשרי.

אחמד טיבי: תודה.

ראובן ריבלין: תודה רבה לחבר הכנסת טיבי.

ראובן ריבלין: רבותי חברי הכנסת, אורח חשוב נמצא ביציע האורחים, יושב-ראש מפלגת "פידס", שהוא גם ראש האופוזיציה בפרלמנט ההונגרי, שהוא גם ראש הממשלה לשעבר, אורבן ויקטור.

ראובן ריבלין: רבותי חברי הכנסת, אורבן ויקטור, שהיה ראש ממשלת הונגריה, היה ראש הממשלה הצעיר ביותר באירופה, והוא גם ראש הממשלה לשעבר הצעיר ביותר, כפי שהוא נוהג לומר בהומור.

ראובן ריבלין: כאשר האורח ביקר במשרדי - ביקרתי בפרלמנט ההונגרי לפני חודש והתרשמתי מהדמוקרטיה ההונגרית – כמובן הבעתי בפניו את עמדתנו החד-משמעית, שהחובה להילחם באנטישמיות ובתופעות פאשיסטיות היא קודם כול של העמים השונים שהתופעה נמצאת בהם.

ראובן ריבלין: הדבר הוא לפתחם.

ראובן ריבלין: ישראל מודאגת בכל מה שקשור לנושא היהודי, אבל פאשיזם ואנטישמיות הם דברים שיכולים לגעת קודם כול ולהשפיע קודם כול על העמים עצמם, שבהם התופעה נמצאת.

ראובן ריבלין: עם זאת, ביקשתי לומר בעניין אחר לחלוטין, שגם הפרלמנט הישראלי וגם הפרלמנט ההונגרי שותפים לדבר אחד: לשני הפרלמנטים יש יושב-ראש אופוזיציה ממוצא הונגרי.

ראובן ריבלין: Welcome.

ראובן ריבלין: חברי הכנסת, אנחנו פותחים עכשיו בדיון מיוחד לציון יום העסקים הקטנים והבינוניים.

ראובן ריבלין: היום בוועדות ובאודיטוריום, ועתה במליאה, מוקדשים הדיונים לעידוד עסקים ויזמות – הצעות לסדר-היום מס' 6973, 6974 ו-6975.

ראובן ריבלין: במשק הישראלי פועלים עשרות אלפי עסקים קטנים, המהווים את עמוד השדרה של הכלכלה.

ראובן ריבלין: הם יוצרים מקומות תעסוקה, מקטינים את אחוז האבטלה ומחזקים את התשתית הכלכלית.

ראובן ריבלין: הצלחת העסקים הקטנים כמנוף לצמיחה היא תולדה של יזמות, של מסירות ושל מאמץ אישי רב.

ראובן ריבלין: נתוני הרשות לעסקים קטנים ובינוניים מלמדים על 15,000 מקומות עבודה שנוצרים מדי שנה בשנה.

ראובן ריבלין: הפוטנציאל לקידום ולגידול העסקים הקטנים גדול, ולכן חשוב לדאוג לשרידות העסקים האלה ולטיפוחם.

ראובן ריבלין: אני מזמין את ממלא-מקום ראש הממשלה, שהוא גם שר התעשייה, המסחר והתעסוקה, חבר הכנסת אהוד אולמרט, להציג את הנושא בפני מליאת הבית.

אהוד אולמרט: למען ההגינות, אני לא רוצה לפגוע ביוזמות של חברי הכנסת שירצו להעלות את הנושא כהצעות לסדר-יום.

ראובן ריבלין: כבוד ממלא-מקום ראש הממשלה, אנחנו נוהגים ביום כזה שהשר יכול לענות מתי שהוא רוצה, וגם סגן השר.

רן כהן: אדוני היושב-ראש, אין שום סיבה שהשר לא יפתח ויציג את הנושא.

ראובן ריבלין: איך שהוא רוצה.

ראובן ריבלין: עשיתי כמצוות התקנון וכמצוות המחויבות שלנו לכבד את הממשלה.

ראובן ריבלין: זה לא דבר רע בעינינו.

ראובן ריבלין: אם אדוני רוצה לפתוח את הדיון, אשמח מאוד.

אהוד אולמרט: תודה רבה, אדוני היושב-ראש, אם זה מקובל על חברי הכנסת – בבקשה.

ראובן ריבלין: ראשון הדוברים עדיין לא הגיע.

ראובן ריבלין: חברי הכנסת יצחק כהן ואראלה גולן נמצאים פה.

ראובן ריבלין: כולנו נעלה על נס, ונאפשר לחברת הכנסת אשר העלתה על סדר-יומה של הכנסת השש-עשרה את הנושא, הלוא היא סגנית השר דהיום, חברת הכנסת רוחמה אברהם.

ראובן ריבלין: תבואי על הברכה.

ראובן ריבלין: בבקשה, כבוד השר.

אהוד אולמרט: אדוני היושב-ראש, חברי הכנסת הנכבדים, ראשית, ברשותך, אדוני היושב-ראש, אצטרף לברכות לראש האופוזיציה של הונגריה וראש הממשלה לשעבר, ויקטור אורבן, שנמצא אתנו בין האורחים הנכבדים כאן.

אהוד אולמרט: נפגשתי עם מר אורבן בהיותו ראש ממשלת הונגריה בפרלמנט ההונגרי לפני שנים מספר, והתרשמתי אז מהרצון שלו להדק את היחסים בין ישראל להונגריה.

אהוד אולמרט: בשנים האחרונות הולכת ומתחזקת מערכת יחסים כלכלית ומסחרית בין ישראל והונגריה, וחברות ישראליות רבות משקיעות בהונגריה ומפתחות שם עסקים.

אהוד אולמרט: הן מרגישות שהן פועלות בסביבה ידידותית.

אהוד אולמרט: אני עצמי מתכוון לבקר בהונגריה, אולי עוד במהלך השנה הזאת, ואם לא - מייד לאחר הבחירות שיהיו בהונגריה.

אהוד אולמרט: כשיש מערכת בחירות, זה לא זמן הכי נכון לבקר במדינה זרה, אבל מייד לאחר הבחירות, וזאת כדי להמשיך את מערכת היחסים הזאת, במיוחד עכשיו, שהונגריה, לבד מהיותה מדינה שמתפתחת בצעדים מרשימים בתחום הכלכלי, היא גם חלק מהאיחוד האירופי, וזה במסגרת המאמצים שאנחנו עושים לטפח ולחזק את היחסים שלנו עם הקהילייה.

אהוד אולמרט: ברשותך, אדוני היושב-ראש, אני חושב שנהגת בתבונה רבה כשהסכמת להפוך את היום הזה ליום העסקים הקטנים והבינוניים בכנסת.

אהוד אולמרט: בדברים שאמרת הצגת את תמצית הנושא שאנחנו מדברים עליו.

אהוד אולמרט: העסקים הקטנים הם תמיד החישוק שעליו בנויות הכלכלות במרבית הארצות הדמוקרטיות.

אהוד אולמרט: אנחנו תמיד נתפסים לכמה שמות של מותגים, שהפכו להיות שמות עולמיים, בכמה כלכלות גדולות, של ארצות-הברית או של מדינות אחרות, אם זה "ג'נרל מוטורס" או "ג'נרל אלקטריק" או "דץ'/של".

אהוד אולמרט: נדמה לנו שהכלכלה של אותן מדינות באה לידי ביטוי בעסקים חובקי העולם האלה, שלפעמים עובדים בהם מאות אלפי אנשים.

אהוד אולמרט: אבל האמת היא, שמרבית הכלכלות, של גרמניה כמו של ארצות-הברית, של אנגליה כמו של צרפת, מבוססות ובנויות בראש ובראשונה על עסקים קטנים ובינוניים: עסקים משפחתיים, עסקים של כמה עשרות עובדים, שקיימים במאות אלפים, ושהם הבסיס לתעסוקה, הם הבסיס לצמיחה, הם הבסיס לגידול, ובסופו של דבר הם גם הבסיס לשגשוג כלכלי.

אהוד אולמרט: העסקים הקטנים הם העסקים שיכולים לתת את תנופת הפיתוח ושבמצבים של מיתון הם גם הראשונים לספוג את המכה.

אהוד אולמרט: בחמש השנים האחרונות, כתוצאה מהנסיבות המיוחדות, סבלנו ממיתון שהשפיע בראש ובראשונה על העסקים הקטנים, ואלפים רבים מהם נסגרו.

אהוד אולמרט: עשרות אלפי אנשים איבדו את מקור פרנסתם ואת מקום עבודתם והפכו להיות חלק מאוכלוסייה גדלה והולכת של מובטלים שחיים מקצבת אבטלה ומהבטחת הכנסה.

אהוד אולמרט: הדבר הזה היה כל הזמן בגדר חרב המאיימת על היציבות של החיים הכלכליים והחברתיים במדינת ישראל.

אהוד אולמרט: אנחנו נמצאים עכשיו בתקופה אחרת, בתקופה של יציבות גדולה יותר ושל סיכויים יותר רציניים לצמיחה.

אהוד אולמרט: זו התקופה שבה צריך ליצור כלים ולצקת תכנים שיאפשרו לנו לטפח את העסקים הקטנים, ועל-ידי כך להיחלץ במהירות גדולה יותר ובתנופה גדולה יותר מהמצוקה הכלכלית כדי להביא לרווחה וליצור מקומות תעסוקה לעשרות אלפי אנשים.

אהוד אולמרט: מתוך אותה גישה, אדוני היושב-ראש, החלטתי להניח על שולחן ועדת השרים לחקיקה, ולאחר מכן, אני מאמין, גם על שולחנה של הכנסת, הצעת חוק לעידוד עסקים קטנים ובינוניים, כשהכוונה היא ליצור את המסגרת שתטפל בטיפוח עסקים ולצקת לתוכה את התכנים ואת הכלים שיאפשרו לה לתפקד בהצלחה ולהגשים את מטרותיה.

אהוד אולמרט: אני כבר אומר, שהשלב הראשון הוא שאנחנו נציע לממשלה להקים חברה ממשלתית ללא כוונת רווח, אשר תרכז את הטיפול בעסקים הקטנים והבינוניים ברמה הלאומית.

אהוד אולמרט: היא תחליף את הרשות לעסקים קטנים שפעלה ב-12 השנים האחרונות, מאז 1993, ואשר היתה המתכונת שאז בחרה הממשלה להקים על מנת לעודד ולטפח את העסקים הקטנים והבינוניים.

אהוד אולמרט: הרשות הזאת פועלת עד היום.

אהוד אולמרט: אדוני היושב-ראש, אני חייב לומר, כפי שאתה יודע היטב, שהרשות הזאת פועלת ביעילות, בנמרצות, עם מעוף, והיא עושה דברים חשובים.

אהוד אולמרט: בכל זאת הגענו למסקנה, על דעתם, שצריך ליצור מסגרת שמעמדה מעוגן בחוק ושהכלים העומדים לרשותה הם כלים שנוצרו על-פי החוק, והם אינם כפופים לשינויים מזדמנים כל פעם שיש איזה שינוי קל באווירה הכלכלית או החברתית בזמן נתון כלשהו, כדי להבטיח את היציבות של הסיוע המתמשך של הממשלה למערכות הללו.

אהוד אולמרט: ובכן, תקום חברה ממשלתית כזאת.

אהוד אולמרט: בנוסף, אנחנו נרצה לקבוע בחוק, כדי לעודד את העסקים הקטנים, ש-15% מכל העסקאות או ההתקשרויות שחל עליהן חוק חובת המכרזים, ייעשו באמצעות עסקים קטנים.

אהוד אולמרט: במלים אחרות, בלשון לא משפטית פירושו של דבר שכל הרכישות הממשלתיות, או של גופים ציבוריים, שחייבות להיות על-פי חוק חובת המכרזים, יחויבו להיעשות דרך עסקים קטנים, כפי שהם יוגדרו בחוק כעסקים קטנים ובינוניים.

אהוד אולמרט: המשמעות של העניין היא, שזה מאגר של מיליארדי שקלים בשנה שיוזרמו ממסגרת הוצאה ציבורית-ממשלתית דרך העסקים הקטנים וייתנו להם את מרחב המחיה שאנחנו רוצים בו.

אהוד אולמרט: נוסף על כך, באישור ועדת הכספים של הכנסת, אנחנו נציע להקים כמה כלים: קרן לפיתוח ולסיוע בהקמה ובהרחבה לעסק הקטן והבינוני, הקרן להון חוזר, הקרן להלוואות מיקרו, הקרן לסיוע לשיווק - אחד הנושאים הקריטיים והרגישים במיוחד לעסקים קטנים שאין להם כלי שיווק ואין להם מחלקה לייצוא ואין להם קשרים בין-לאומיים מכוח עצמם, כי מדובר תמיד בעסקים קטנים, עסקים משפחתיים.

אהוד אולמרט: הם צריכים איזה מנוף שיעזור להם להניף את המוצרים שלהם וליצור להם את הבסיס לשיווק רחב גם בארץ וגם מחוצה לה.

אהוד אולמרט: אנחנו גם נקבע כללים לסיוע מקרנות חיצוניות ומגופים חוץ-ממשלתיים.

רן כהן: נדמה לי שגם את הסיוע בשיווק הקטינו.

אהוד אולמרט: זה נכון שבשנים האחרונות הקטינו את הסיוע בשיווק.

אהוד אולמרט: אנחנו החזרנו חלק מהסכומים לקרן השיווק.

אהוד אולמרט: אנחנו גם הקמנו את הקרן לסיוע, קרן ההלוואות, שגדלה ל-500 מיליון שקל.

אהוד אולמרט: כללי הקרן הזאת שונו באופן שאחרי שנים בעלי עסקים יכלו ליהנות ממנה, ובשנתיים האחרונות ניתנו מאות רבות של הלוואות, בהשוואה להלוואות בודדות שניתנו בעבר על-ידי קרן שהכללים שלה אפשרו רק למי שלא צריך כסף לקבל אותו.

אהוד אולמרט: זה היה בעבר.

אהוד אולמרט: אנחנו שינינו את זה על מנת שכללי הקרן יהיו הרבה יותר גמישים.

אהוד אולמרט: אנחנו פועלים באמצעות בנק מסחרי שזכה במכרז כדי לשווק את ההלוואות הללו.

רן כהן: קרן השיווק עזרה למאות עסקים בשנה.

אהוד אולמרט: אני אומר לך שהקרן, כפי שהיא פעלה בעבר, ואני יכול להראות לך, היא נתנה הלוואות רק בשיעור של 6% מההיקף שלה, והיו לזה סיבות.

אהוד אולמרט: הכללים שלה היו מאוד נוקשים.

אהוד אולמרט: אדוני היושב-ראש, נוסף על כך, בכוונתי למנות לאחר אישור החוק ועל-פי ההגדרות שהחוק יקבע נציב סחר ועסקים קטנים.

אהוד אולמרט: הנציב יהיה זה שמהווה את הכתובת הלאומית המרכזית לטיפוח ולשמירה על מעמדם של העסקים הקטנים, והוא גם יהיה אחראי ליישומו של החוק.

אהוד אולמרט: הוא יוכל לקבל את האינפורמציה מכל המשרדים הממשלתיים, על נהלים, על תקנות, על הפרעות, על התערבויות שמחבלות ביכולת של עסקים קטנים להתקיים.

אהוד אולמרט: הוא יגבש גם את הצעות החקיקה הממשלתיות או את שינוי הנהלים הדרוש כדי לחזק יותר את העסקים הקטנים.

אהוד אולמרט: אדוני היושב-ראש, במלים אחרות, אנחנו נחושים בדעתנו להפוך את הססמה של חיזוק העסקים הקטנים למציאות נוהגת, כדי שנוכל למצות את פוטנציאל היזמות האדיר שקיים במדינת ישראל ומחפש את האפיקים הנכונים כדי להגשים את עצמו באופן שיעזור לפתח צמיחה של ממש ולהמציא פתרונות בהיקף ניכר לבעיות תעסוקה.

אהוד אולמרט: בנוסף, נקדיש משאבים מיוחדים לפעולת החונכות שמתבצעת היום דרך הרשות לפיתוח עסקים באמצעות מרכזי טיפוח יזמות, המט"ים, הפזורים ברחבי הארץ.

אהוד אולמרט: אנחנו נעשה את זה בהיקף ניכר לאין ערוך, משום שהחונכות הזאת, הליווי וההדרכה האלה הם חיוניים במיוחד לעסקים קטנים שסימן ההיכר שלהם הוא חוסר ניסיון.

דוד טל: אפשר לשאול שאלה?

ראובן ריבלין: אם השר מסכים, אני אשמח.

אהוד אולמרט: בתנאי שאני יודע את התשובה.

דוד טל: אדוני השר, אדוני היושב-ראש, מדוע משרדו של אדוני לא דואג שאנשי האוצר יכניסו את תקציב מט"י לבסיס התקציב, ולא שבכל פעם יעבדו טלאי על טלאי - - -

ראובן ריבלין: שאלתך ברורה ומובנית מאליה.

אהוד אולמרט: השאלה היתה כמעט טובה.

אהוד אולמרט: למה כמעט?

אהוד אולמרט: כי חבר הכנסת טל הנכבד שואל למה משרדנו לא דואג.

אהוד אולמרט: משרדנו דואג.

אהוד אולמרט: זה לא אומר שתמיד הוא מצליח.

אהוד אולמרט: בעניין הזה יש ליקוי מסוים בשאלה.

ראובן ריבלין: האם השאלה הוזמנה על-ידי השר, חבר הכנסת טל?

אהוד אולמרט: משרדנו דואג מאוד ונאבק מאוד.

אהוד אולמרט: לא אחת אמרנו למשרד האוצר: מילא שאתם עושים כל מיני קיצוצים בתחומים אחרים, שאני לא נכנס כרגע לוויכוח לגביהם.

אהוד אולמרט: אבל, הרי הססמה שלכם היא עידוד הצמיחה.

אהוד אולמרט: אין דבר שמעודד צמיחה יותר מעסקים קטנים.

אהוד אולמרט: למה בזה אתם מקצצים?

אהוד אולמרט: אנחנו נאבקנו ונלחמנו.

אהוד אולמרט: בפועל השנה, למרות הקיצוצים הגדולים, אני יכול לומר לך שאף שתקציב הפעולות שלנו בהשוואה ל-2004 קוצץ ב-80 מיליון שקלים, הקיצוץ לעסקים קטנים הוא הקטן ביותר מבין כל ההפחתות שנאלצנו לעשות עקב הקיצוצים שנכפו עלינו, בגלל העדיפות שאנחנו נותנים לעסקים קטנים.

אהוד אולמרט: לבסוף, אדוני היושב-ראש, כבר אמרתי שאני חולק שבחים לרשות לפיתוח עסקים קטנים, שאגב, לא הוקמה על-ידי, אלא הוקמה הרבה לפני ועל-ידי חלק מהשרים שקדמו לי, לרבות חבר הכנסת רן כהן בתפקידו כשר התעשייה והמסחר.

אהוד אולמרט: הם טיפחו את הרשות הזאת ויצרו לה את הבסיס לפעולה, ואין ספק שבלעדיהם היא לא היתה יכולה לתפקד באיכות וברמה שהיא מתפקדת, והם ראויים לברכה על כך.

אהוד אולמרט: ברכה מיוחדת אני רוצה לברך את חברתי, חברת הכנסת וסגנית השר רוחמה אברהם, שמהיום הראשון לכהונתה בכנסת הפכה את נושא העסקים הקטנים למוקד מרכזי בפעילותה.

אהוד אולמרט: לא הייתי אומר יחיד, כי פעילותה מתפרסת על נושאים רבים והשפעתה רבה, אבל בהחלט היא היתה יושבת-ראש ועדת המשנה של ועדת הכספים, היא קידמה את הנושא, היא קיימה כינוסים עם משתתפים רבים מרחבי הארץ, היא דאגה לאנשי העסקים הקטנים, היא היתה אוזן קשבת למצוקותיהם ופה יעיל מאוד גם במשרד שלנו.

אהוד אולמרט: חשבתי שהיא יכולה למלא בתחום הזה תפקיד חשוב מאוד, אלא שהיא בחרה לשלוט על כל מערך השלטון המקומי של מדינת ישראל באמצעות משרד הפנים, ולנוכח האתגר הזה לא יכולתי לעצור אותה.

ראובן ריבלין: על זה אומרים: הולכת מחיל אל חיל.

אהוד אולמרט: מכל מקום, אדוני היושב-ראש, אני מודה לך על שאפשרת לנו לשים את הנושא הזה על סדר-היום באופן כל כך מרכזי.

אהוד אולמרט: אני מקדם בברכה את כל בעלי העסקים הקטנים ואנשי המט"ים למיניהם מרחבי הארץ, שמבלים אתנו את היום גם בדיונים שהתקיימו בבוקר בוועדות, גם במסגרת המעמד המכובד שהואלת לתת לו את חסותך באולם ההרצאות, ועכשיו כאן במליאת הכנסת.

אהוד אולמרט: אני מודה לכל חברי הכנסת שמשתתפים במסגרת ההצעות לסדר-היום.

ראובן ריבלין: אני מאוד מודה לאדוני.

ראובן ריבלין: חברת הכנסת אראלה גולן היא ראשונת הדוברים, ואחריה – חבר הכנסת יצחק כהן.

ראובן ריבלין: כמובן, נייחד מקום לנאומה של חברת הכנסת רוחמה אברהם, לאחר ששני המציעים יציגו גם הם את עמדותיהם.

ראובן ריבלין: לאחר מכן נאפשר לחברי הכנסת אליעזר כהן ורן כהן לומר דברים כהצעות נוספות.

אראלה גולן: יושב-ראש הכנסת, כנסת נכבדה, אורחים נכבדים, יום העסקים הקטנים והבינוניים – אני רוצה לקחת את זה דווקא לכיוון של חיזוק יזמות בקרב תלמידי בתי-ספר.

אראלה גולן: אני רוצה לברך את יושב-ראש הכנסת על הקדשת יום מדיוני הכנסת לעסקים קטנים ובינוניים.

אראלה גולן: במיוחד בימים הרי גורל כאלה שעוברים על מדינתנו, חשוב מאוד להעלות את הנושא לסדר-היום הציבורי ולהפנות אליו את תשומת הלב של הציבור ושל קובעי המדיניות.

אראלה גולן: זהו אחד המגזרים המקדמים ביותר את כלכלת ישראל ומביאים לצמיחתה.

אראלה גולן: 96% מהעסקים בישראל מוגדרים כעסקים קטנים ובינוניים.

אראלה גולן: מגזר זה מייצר כשליש מהייצור העסקי כולו ומעסיק כמחצית מעובדיו.

אראלה גולן: בשל כך העסקים הקטנים יכולים לסייע בפתרון מצוקות כלכליות וחברתיות קשות, כגון שיעור ההשתתפות בכוח העבודה במשק, הנמצא כיום בין הרמות הנמוכות במערב.

אראלה גולן: זה יכול לפתור מצוקות כלכליות-חברתיות, וכמובן גם את בעיית האלימות, שהיא נושא בפני עצמו.

אראלה גולן: בישראל קיימים 400,000 עסקים קטנים.

אראלה גולן: תארו לעצמכם שכל אחד מהם יקלוט רק עובד אחד נוסף, ופתרנו חלק גדול מבעיית האבטלה.

אראלה גולן: שר התעשייה, המסחר והתעסוקה אהוד אולמרט טוען בעצמו שהעסקים הקטנים הם מנוע של צמיחה, וזאת דרך זולה יחסית לייצר מקומות עבודה.

אראלה גולן: דרך נוספת שאני חושבת שראוי לציין היא החינוך ליזמות עסקית עוד בבתי-הספר.

אראלה גולן: הרשות לעסקים קטנים איתרה לאחרונה את מסיימי בתי-הספר התיכוניים כבעלי פוטנציאל יזמי עסקי היכולים להשתלב בכך היטב לאחר השירות הצבאי.

אראלה גולן: הקמת עסק אינה עניין של מה בכך, והיא מצריכה כישורים ומיומנויות מיוחדים.

אראלה גולן: לכן ייתכן שגיל התיכון הוא אפילו מאוחר מדי, ואולי צריך להתחיל ביזמות ובפיתוח עסקי עוד בתקופת בית-הספר היסודי.

אראלה גולן: הקניית עקרונות היצירתיות, היוזמה, הרציונליות והגמישות המחשבתית עוד בכיתות אלו, בכיתות נמוכות, תביא לכך שיהיה קל יותר לפתח את התכונות הנדרשות כשהילדים גדלים.

אראלה גולן: למותר לציין שתכונות אלו תורמות רבות גם להתנהלות היומיומית שלנו, וההשקעה הנדרשת בגיל צעיר היא נמוכה הרבה יותר, כי יש לילדים יכולת הרבה יותר טובה לספוג ולהפנים ידע.

אראלה גולן: מרכזי טיפוח היזמות נותנים כיום שירות לעשרות אלפי יזמים ובעלי עסקים, ובדרך כלל הם מופנים לגיל המבוגר יותר.

אראלה גולן: בזכות הפעילות של אותם מרכזים נוצרו בשנה האחרונה כ-15,000 מקומות עבודה.

אראלה גולן: תארו לכם לאילו נתונים היינו מגיעים אם זה היה נעשה בגיל הרבה יותר צעיר.

אראלה גולן: חינוך ליזמות ולחשיבה עסקית הוא גם מפתח לקידום השוויוניות ולצמצום הפערים החברתיים.

אראלה גולן: חינוך ליזמות מעצים ומפתח אחריות ורצון לתרום לקהילה תוך מימוש היכולת האינדיבידואלית.

אראלה גולן: יזמות עסקית היא מפתח לפיתוח הפריפריה ובבחינת חלון הזדמנויות לאוכלוסיות שונות.

אראלה גולן: בשנים האחרונות חל גידול מרשים בפניית נשים ליזמות.

אראלה גולן: פנייה זו היא של נשים בכלל המגזרים, לרבות המגזר הערבי, הבדואי והדרוזי.

אראלה גולן: עם זאת, חבל, אבל השיעורים עדיין נמוכים, והייתי שמחה לשתף נשים ביזמות ולהתחיל את זה גם אצלן בגיל מאוד צעיר, באופן שגם נשים ובנות צעירות יפנימו את העובדה שלהתקדמות אין קשר למגדר, אלא היא תלויה בהישגים וביכולת.

אראלה גולן: ממחקר בין-לאומי שנעשה בנושא עולה, כי מדינות המעודדות נשים להיות עצמאיות ולהקים עסקים הן מדינות שמגיעות לשיעורי צמיחה גבוהים יותר.

אראלה גולן: כלל היתרונות שבחינוך ליזמות מגיל צעיר יצאו אל הפועל רק אם הממשלה תיתן לכך כתף ותקל על כך.

אראלה גולן: אני שמחה לומר שלפחות התוכנית הכלכלית החדשה, שאמורה להביא בסופו של דבר להגדלת המגזר הפרטי, היא סימן מעודד.

אראלה גולן: דבר שני הוא יוזמת החקיקה מטעם משרד התעשייה, המסחר והתעסוקה להצעת חוק שתיתן עדיפות לעסקים קטנים במכרזים ממשלתיים, במיסוי, בהליכי רישוי, ותעזור יותר לקדם את היוזמה.

אראלה גולן: במסגרת היוזמה הזאת הייתי שמחה שייתנו העדפה לעסקים קטנים מקומיים וליזמים ישראלים על פני עסקים של יזמים שמגיעים מחוץ-לארץ, וזה נכון בעיקר לגבי חברות היי-טק.

אראלה גולן: זה גם ימנע מצעירים בחברות קטנות לעזוב לחוץ-לארץ.

אראלה גולן: בניית תוכנית רב-שנתית וקביעת מדיניות כוללת הן אכן הצעד הנכון.

אראלה גולן: אני מקווה שפעולות אלו ואחרות יביאו לשיפור מצבם של העסקים הקטנים ויהוו בעבור אחדים חבל הצלה ובעבור רבים קרש קפיצה.

אראלה גולן: תודה רבה.

ראובן ריבלין: תודה רבה לחברת הכנסת אראלה גולן.

ראובן ריבלין: חבר הכנסת יצחק כהן, אדוני מוזמן לבוא.

ראובן ריבלין: אחריו – חברת הכנסת רוחמה אברהם.

ראובן ריבלין: ישיב לכולם סגן השר.

יצחק כהן: אדוני היושב-ראש, כבוד השר, חברי חברי הכנסת, אורחים נכבדים, בשיחות שהיו לי בעבר עם סגנית השר רוחמה אברהם, שאגב דבק בה השם "אשה גדולה לעסקים קטנים" - הבעיה היא קצת פסיכולוגית.

יצחק כהן: כשמשרדי ממשלה ובכלל שומעים "עסקים קטנים", אדוני היושב-ראש, חושבים שמדובר בדבר קטן.

יצחק כהן: אז התפיסה היא של עסקים קטנים, ועל-פיה חושבים שהקטנים האלה - - -

ראובן ריבלין: באודיטוריום אמרתי ש"זוגלובק" ו"שטראוס" היו עסקים קטנים.

יצחק כהן: זאת גם ההתייחסות של כל משרדי הממשלה וכל מי שמטפל בעניין, שאומרים: עסקים קטנים, הם מסתדרים.

יצחק כהן: זה מתנהל מתוך הבית, זה עסק קטן.

יצחק כהן: לא, אדוני היושב-ראש, העסקים הקטנים האלה הם עסק גדול מאוד.

יצחק כהן: 65% מכלל המועסקים במשק הם הקטנים האלה, שהם גדולים.

יצחק כהן: אין לך עסק גדול שלא נתמך בעסקים קטנים, לכאורה קטנים.

יצחק כהן: אדוני היושב-ראש, אני שומע וקורא את היעדים של הרשות לעסקים קטנים והנתונים שהם הביאו - ב-2003 3,200 עסקים קטנים, שזה תעסוקה ל-13,000 עובדים, במדינה שמדשדשת ב-11% אבטלה, זה לא עסק קטן, אדוני היושב-ראש, זה עסק גדול מאוד.

יצחק כהן: זה עסק גדול מאוד.

יצחק כהן: 400,000 עסקים קטנים, שמעסיקים מיליון ו-200,000 עובדים, זה עסק גדול מאוד, ומן הראוי שהממשלה תתייחס לזה לא כאל עסק קטן, אלא כאל עסק גדול.

יצחק כהן: לצורך העניין, אדוני היושב-ראש, אני חושב שיש נושאים שאינם תקציב.

יצחק כהן: יש נושאים שמצריכים גישה חיובית, שבסופו של דבר מי שירוויח ממנה זה הממשלה עצמה.

יצחק כהן: אם, למשל, כבוד השר, תביאו בהחלטת ממשלה שמס ערך מוסף, התשלום לא יהיה עם הגשת החשבונית אלא עם קבלת התשלום, זה מאוד יקל עליהם.

יצחק כהן: ואם מס הכנסה יפחית את שיעור המקדמות כדי לעודד את העסקים הקטנים האלה, זה לא כסף.

יצחק כהן: בסופו של יום תקבלו את זה כפול.

יצחק כהן: ואם תכירו בתשלומי המשכנתה כהוצאה לעסקים שפועלים מהבית, כאילו שהוא שכר את מקום העסק באזור תעשייה, זה גם יעזור לפתח את מנוע הצמיחה הזה.

יצחק כהן: ואם תורידו את המס השולי לעסקים קטנים כמו לחברות מ-50% ל-35%, זה ייתן להם דחיפה, רוח גבית חזקה מאוד.

יצחק כהן: ועוד משהו, אסור לנו לשכוח שהמעסיקים של 1,200,000 איש אין להם פנסיה ואין להם דמי אבטלה.

יצחק כהן: ואם תבוא החלטה של הרשות המבצעת לתת להם את זה, אין לי ספק שהעסקים הקטנים הגדולים האלה יפרחו מאוד, ואתם הכלכלה בישראל.

יצחק כהן: אני תקווה - ואני רוצה להודות לך, אדוני היושב-ראש, על המבצע היפה שעשית שהקדשת יום דיונים לעסקים הקטנים.

יצחק כהן: שוב, אני לא רוצה לקרוא להם עסקים קטנים, מכיוון שכשהממשלה שומעת "קטנים", היא מתייחסת אליהם בהתאם.

יצחק כהן: העסקים הגדולים האלה - - -

רן כהן: היא לא אוהבת קטנים.

יצחק כהן: אני מאוד מודה לך; יישר כוח, ותמשיכי בפועלך, גברת רוחמה.

ראובן ריבלין: תודה רבה לחבר הכנסת יצחק כהן.

ראובן ריבלין: אני מתכבד להזמין את יוזמת הדיונים, חברת הכנסת רוחמה אברהם, שהיא היום סגנית שר הפנים.

ראובן ריבלין: כאן היא מופיעה בזכות עצמה בנושא שהיא העלתה על סדר-יומה של הכנסת השש-עשרה.

ראובן ריבלין: אחריה - חבר הכנסת רן כהן, ואחריו - חברי הכנסת אליעזר כהן וג'מאל זחאלקה, אם יהיה פה.

ראובן ריבלין: בבקשה.

רוחמה אברהם-בלילא: אדוני יושב-ראש הכנסת, ממלא-מקום ראש הממשלה ושר התמ"ת אהוד אולמרט, חברי וחברותי חברי הכנסת, מכובדי אנשי העסקים הקטנים והבינוניים, ביום החשוב הזה אני יכולה לומר בוודאות, שהעסקים הקטנים כבר לא קטנים עלינו.

רוחמה אברהם-בלילא: היום יותר מבעבר אין ספק שצמד המלים "עסקים קטנים" הוא מטעה.

רוחמה אברהם-בלילא: היום יותר מבעבר אנחנו מודעים לכך ששוב לא מדובר במגזר אמורפי וחסר משמעות.

רוחמה אברהם-בלילא: היום בגאווה, כאן מעל דוכן הכנסת, אדוני היושב-ראש, כאן בבית-המחוקקים, אני יכולה לומר בוודאות: שנתיים של עבודה קשה כחברת הכנסת הוכיחו את עצמם.

רוחמה אברהם-בלילא: זה היה שווה כל רגע, כל רגע של השקעה ומאמץ - השקעה במגזר שמונה כ-400,000 עסקים קטנים, שהם 75% מהמשק הישראלי, שהם 95% מהמועסקים במשק; השקעה בהקמת "קרן תבור", שהוכיחה מעל לכל ספק שהלוואות למגזר הן משתלמות למדינה.

רוחמה אברהם-בלילא: לאחר כ-18 חודשים של פעילות קשה ואינטנסיבית, אני מסכמת ואומרת: יצרתי כ-2,200 מקומות עבודה חדשים ושימרתי כ-13,500 מקומות עבודה.

רוחמה אברהם-בלילא: דמיינו לעצמכם, רבותי חברי הכנסת, חצי מיליארד שקלים חסכנו לאוצר ולתקציב המדינה בכך שאותם עובדים לא הצטרפו למעגל האבטלה.

רוחמה אברהם-בלילא: ומה שמעניין, שכשהתחלתי את הדרך, את הטיפוס במעלה ההר, להביא בראש ובראשונה לשינוי התפיסה הממשלתית ולהחזרת האמון של המערכת הבנקאית במגזר, אמר לי פקיד מסוים באוצר: רוחמה, עסקים קטנים, קטנים עלינו.

רוחמה אברהם-בלילא: היום אני עונה לו בגאווה, שאנחנו בדרך לשינוי התפיסה הממשלתית, וגם הוכחתי שבהלוואות קטנות המדינה נותנת סיכוי וחסכנו כסף גדול, אפילו כסף גדול מאוד.

רוחמה אברהם-בלילא: ההשקעה בעסק קטן אינה גדולה, הסיכון שבהשקעה אינו גדול, התוצאה היא מיידית.

רוחמה אברהם-בלילא: לכולנו אני אומרת:

רוחמה אברהם-בלילא: הגיע הזמן שנפנים שמגזר זה והשקעה במגזר הזה היא win-win situation.

רוחמה אברהם-בלילא: בארצות-הברית כבר השכילו להבין מזמן את חשיבותם של העסקים הקטנים ולחבק את המגזר.

רוחמה אברהם-בלילא: דמיינו לעצמכם, הנשיא קלינטון, כשחיבק את המגזר הזה ויצר רשות מיוחדת, ה-SBA, הצליח בזמן כהונתו, שמונה שנות כהונה, ליצור 10 מיליוני מקומות עבודה, וכל זה מהשקעה נכונה במגזר הזה.

רוחמה אברהם-בלילא: אדוני היושב-ראש, חברי חברי הכנסת, זה נכון שלאחרונה מוניתי לסגנית שר הפנים, אבל בכוונתי לפעול במלוא הכוח המרץ לקידום ולטיפוח המגזר בכל מה שקשור לרישום עסקים.

רוחמה אברהם-בלילא: הנחתי על שולחן הכנסת בעבר הצעת חוק חשובה, שאם האוצר ישכיל לאמצה, נוכל לומר בוודאות שעלינו על דרך המלך.

רוחמה אברהם-בלילא: אני מנצלת את ההזדמנות הזאת וקוראת לשר האוצר להביא את הצעת החוק הזאת יחד עם הצעתך, אדוני ממלא-מקום ראש הממשלה אהוד אולמרט.

רוחמה אברהם-בלילא: על הצעת החוק הזאת עבדתי כשנה.

רוחמה אברהם-בלילא: בדקתי מה קורה במדינות נאורות כמו ארצות-הברית, יפן, בריטניה וצרפת.

רוחמה אברהם-בלילא: מעבר לזה שהיא מדברת על כך, היא מגדירה מהו עסק קטן ובינוני, היא נוגעת בסוגיה של ארנונה, היא נוגעת בכל סוגיה שבעל העסק נתקל בה היום.

רוחמה אברהם-בלילא: היא נוגעת בסוגיה של הרשות - היא הופכת את הרשות מגוף אמורפי לגוף סטטוטורי עם תקציבים.

רוחמה אברהם-בלילא: אני שוב אומרת, כל השקעה שווה.

רוחמה אברהם-בלילא: וגם לאוצר אני קוראת שוב: הגיע הזמן לחבק את המגזר הזה ולהקצות לו יותר משאבים.

רוחמה אברהם-בלילא: רבותי חברי הכנסת, אני מודה לך, ממלא-מקום ראש הממשלה ושר התמ"ת, מר אהוד אולמרט, ששמת בעדיפות גבוהה את העסקים הקטנים והכרזת על שנת 2005 כעל שנת העסקים הקטנים.

רוחמה אברהם-בלילא: אני חוזרת על בקשתי מהצהריים באודיטוריום - - -

ראובן ריבלין: גברתי סגנית השר, אני רוצה לומר לך, שבכל מקום אני מרשה לקרוא לממלא-מקום ראש הממשלה באיזה שם שאתם רוצים.

ראובן ריבלין: כשאתם בכנסת, לפרוטוקול, שמו הוא אהוד אוֹלמרט.

רוחמה אברהם-בלילא: וכי מה אמרתי?

ראובן ריבלין: אוּלמרט, אוּלמרט.

ראובן ריבלין: בכל מקום תקראו לו איך שאתם רוצים.

ראובן ריבלין: כאן בכנסת אני מחויב להקפיד ואני דורש שיקראו לו אהוד אוֹלמרט, כי כך שמו.

ראובן ריבלין: האם אדוני מאשר?

אהוד אולמרט: תודה רבה, אדוני היושב-ראש, אף אחד לא השכיל לדייק כמוך.

רוחמה אברהם-בלילא: אני מתקנת את עצמי, כמובן.

רוחמה אברהם-בלילא: ואני קוראת לך, אדוני השר, וחוזרת על בקשתי ועל חלומי מהצהריים: בואו נשלב ידיים כמו שעשינו בעבר, ונראה את פנינו לעתיד ונגדיר יעד לשנת 2006 ונאמר שאנחנו רוצים שהממשלה הנוכחית הזאת תקים 20,000 עסקים חדשים, או תעזור להקמת 20,000 עסקים חדשים.

רוחמה אברהם-בלילא: ואם נפרוט את זה לפרוטות, נביא למצב שבו אנחנו נוכל להקטין את מעגל האבטלה ב-80,000 עובדים.

רוחמה אברהם-בלילא: אני מודה בהזדמנות זו גם לראש אגף התקציבים באוצר, ד"ר ירון זליכה, שנותן את התחושה - - -

אהוד אולמרט: החשב הכללי.

רוחמה אברהם-בלילא: החשב הכללי, אתה צודק.

רוחמה אברהם-בלילא: - - - שנותן את התחושה שגם באוצר יש כתובת, ואולי הוא יהיה עבורנו האור בקצה המנהרה.

רוחמה אברהם-בלילא: אני מודה לך, אדוני יושב-ראש הכנסת, על שבחרת להקצות מזמנה של הכנסת יום דיונים מלא למען המגזר החשוב הזה.

רוחמה אברהם-בלילא: כולנו, כל אנשי העסקים, מודים לך.

רוחמה אברהם-בלילא: מכובדי, נכון להיום, יותר מבעבר, אנחנו יכולים לומר בגאווה שהצלחנו במשימה של החדירה לתודעה.

רוחמה אברהם-בלילא: הצלחנו בכך שפחות עסקים נסגרים בשנתיים האחרונות, אבל לא הגענו לדרך המלך.

רוחמה אברהם-בלילא: מחכה לנו עבודה רבה, וצריך לעשות שינוי של ממש בחקיקה לעסקים קטנים.

רוחמה אברהם-בלילא: זו ההזדמנות לומר לכל אותם בעלי עסקים מגוש-קטיף שייאלצו לעזוב את עסקיהם שלא מרצונם:

רוחמה אברהם-בלילא: אני נמצאת בשלבים מתקדמים מאוד של משא-ומתן עם האוצר להקמת קרן מיוחדת שתסייע לכם להקים ולהמשיך את עסקיכם במקום אחר, ואני מקווה שאוכל לתת לכם את הבשורה בקרוב.

רוחמה אברהם-בלילא: אני לא אנטוש אתכם.

רוחמה אברהם-בלילא: יש לי הבטחה הן מהאוצר, מראש אגף התקציבים מר קובי הבר, וממנכ"ל משרד ראש הממשלה אילן כהן, להקים את הקרן הזאת במהירות האפשרית, ואני מתכוונת לפעול במלוא הכוח והמרץ.

רוחמה אברהם-בלילא: אדוני היושב-ראש, אני אסיים בכך שאזכיר את ההמנון שלנו.

רוחמה אברהם-בלילא: קוראים לו "התקווה".

רוחמה אברהם-בלילא: בתקווה שבשנה הבאה, כשנבחן את עצמנו, נוכל לסמן בחיוב עוד יעדים שסימנו לנו; בתקווה שבמהלך השנה הקרובה יהיו עוד מהלכי חקיקה, והמהלך הזה שאתה מקדם, אדוני שר התמ"ת, חשוב מאין כמותו למגזר העסקים; ובתקווה שבשנה הבאה ייפתחו יותר ויותר עסקים קטנים - בסופו של דבר, בתקווה שבשנה הבאה נוכל לומר שעלינו על דרך המלך.

רוחמה אברהם-בלילא: תודה רבה.

ראובן ריבלין: תודה רבה לחברת הכנסת וסגנית השר רוחמה אברהם על פועלה.

ראובן ריבלין: הכנסת כולה מודה לה על שהעלתה את הנושא על סדר-היום.

ראובן ריבלין: שלוש הצעות אחרות שהפעם, לפנים משורת הדין, שלא בהתאם לתקנון, בגלל האורחים שנמצאים כאן, בגלל השעה שבאנו לבחור את היום הזה לציון הנושא של עסקים קטנים – אני נותן אומנם זמן מוגבל, אבל מעל הבמה.

ראובן ריבלין: הראשון – שר התעשייה והמסחר לשעבר, חבר הכנסת רן כהן.

ראובן ריבלין: אחריו – חבר הכנסת אליעזר כהן וחבר הכנסת ג'מאל זחאלקה.

ראובן ריבלין: כל אחד – דקה אחת או שתיים.

רן כהן: אדוני היושב-ראש, אדוני ממלא-מקום ראש הממשלה ושר התעשייה, המסחר והתעסוקה, השר אולמרט, חברות וחברי הכנסת, סגנית השר רוחמה אברהם, הדיון הזה הוא בנושא מאוד חשוב.

רן כהן: ותאמיני לי, חברת הכנסת אברהם, על-ידי שינוי המונח "עסקים קטנים" לא משנים שום דבר.

רן כהן: משנים את המציאות של העסקים על-ידי מדיניות.

רן כהן: בשנים האחרונות, לצערי הרב, נסגרו אלפי עסקים קטנים, איבדו את פרנסתם עשרות אלפי אנשים שבעבר עבדו בעסקים קטנים והתפרנסו בכבוד.

רן כהן: מה שבעצם צריך להביא בחשבון - מדוע נושא זה מאוד חשוב, אדוני היושב-ראש; משום שעסקים קטנים, כמו שאמר השר אולמרט בצדק, זה המנוף הגדול ביותר לצמיחה, אבל אני מוסיף: וגם המנוף הגדול ביותר למוביליות חברתית.

רן כהן: אין ענף שיכול להעביר אנשים מראשית הכניסה לעולם העסקי אל העלייה בסולם הפיתוח הכלכלי והעסקי כמו העסקים הקטנים.

רן כהן: ולכן יש בו מוביליות חברתית מאוד משמעותית.

רן כהן: אבל מה הבעיה?

רן כהן: הבעיה היא מדיניות האוצר.

רן כהן: נשמת אפם של העסקים הקטנים היא שיש במשק כוח קנייה.

רן כהן: אם אין כוח קנייה של האזרחים, שום קביים של הממשלה לא יעזרו.

רן כהן: וברגע שבו כוח הקנייה הוקטן במיליארדים רבים, עסקים נפלו.

רן כהן: אבל, מאחר שמדיניות האוצר היא להקטין את כוח הקנייה של הציבור, הפגיעה בעסקים הקטנים היא פגיעה אנושה, וצריך להביא בחשבון שמהבחינה הזאת, עד שלא יהיה מנוף כלכלי למשק כולו, על העסקים הקטנים נגזר כנראה לעבור מהמורות מאוד מאוד קשות.

רן כהן: אני חושב שההצעות של השר הן נכונות, טובות וראויות.

רן כהן: צריך בהחלט לתמוך בהן ולעודד אותן, אלא שאם האוצר לא ישנה את מדיניותו להרחבה, אם ענף הבניין יישאר בקיפאון העמוק כל כך הרבה שנים, אם תשתיות לא יופעלו ולא יורחבו, אין סיכוי של ממש שהדבר הזה ייעשה וייתן לעסקים גם את המנוף לשיפור חברתי לשכבות עצומות בציבור.

רן כהן: תודה רבה, אדוני.

ראובן ריבלין: אני מאוד מודה לחבר הכנסת רן כהן.

ראובן ריבלין: חבר הכנסת אליעזר כהן, צ'יטה, בבקשה, יעלה ויבוא.

ראובן ריבלין: אחריו - חבר הכנסת זחאלקה, ואז נעבור להמשך סדר-היום, כאשר חבר הכנסת ליצמן יחליט אם הוא מעלה על סדר-היום, כמובן.

אליעזר כהן: אדוני היושב-ראש, חברי חברי הכנסת, אדוני השר, גברתי סגנית השר, היום קיימנו דיון ממושך בוועדת הכלכלה על נושא העסקים – אני לא קורא להם "קטנים".

אליעזר כהן: יש יבשות שלמות, כמו הודו וסין, שמתקיימות על מארג עסקי עצום של עסקים, עם מעט מאוד מיליארדרים שם.

אליעזר כהן: ומדובר במיליארדי אנשים, לא במיליונים.

אליעזר כהן: העסקים האלה כוללים בתוכם את העצמאים במדינת ישראל.

אליעזר כהן: חברי חבר הכנסת יצחק כהן, שהיה סגן האוצר, העלה רשימה של ארבע-חמש הצעות.

אליעזר כהן: אני תומך בכל ההצעות של חבר הכנסת יצחק כהן, משום שהן בהחלט מיועדות לתרום בנושא הזה.

אליעזר כהן: אין לי הרבה כישלונות, אבל נכשלתי לחלוטין בנושא מס ערך מוסף, שגובים לפני שעצמאים רבים מקבלים את התמורה לעבודתם, פלוס 60, פלוס 90 – היום יש כבר פלוס 120 יום.

אליעזר כהן: אנשים לא מקבלים את משכורתם, ונותנים לממשלה, למדינה, לאוצר, מס ערך מוסף.

אליעזר כהן: איזה מין דבר זה?

אליעזר כהן: זה פשוט עיוות.

אליעזר כהן: אני רוצה לקצר ולומר – הטיפול בהצעות של חבר הכנסת יצחק כהן, פלוס הטיפול במקרים מיוחדים של קריסות של עצמאים ועסקים קטנים, ברגע שהם נקלעים לקשיים, אלה שני הנושאים המרכזיים בנושא הזה.

אליעזר כהן: תודה.

ראובן ריבלין: אני מאוד מודה לחבר הכנסת אליעזר כהן.

ראובן ריבלין: חבר הכנסת ג'מאל זחאלקה, אחרון הדוברים, בבקשה.

ג'מאל זחאלקה: כבוד היושב-ראש, 93% מהמגזר העסקי בסקטור הערבי הם עסקים קטנים.

ג'מאל זחאלקה: הם המעסיק הכי גדול, הם היצרן הכי גדול של מקומות עבודה חדשים.

ראובן ריבלין: רבותי, נא לא לקיים ישיבה פה.

ראובן ריבלין: חבר הכנסת קרא, אני מבקש לא להרגיז את יושב-ראש הקואליציה, כי אז הוא מרים את קולו ואני לא מסכים לזה.

קריאה: - - - אדוני היושב-ראש.

ראובן ריבלין: אז אל תרימו את קולכם.

ראובן ריבלין: נמצא פה חבר הכנסת זחאלקה, הוא מדבר על עניין חשוב ביותר.

ראובן ריבלין: בבקשה.

ג'מאל זחאלקה: הבעיה העיקרית של פתיחת יותר עסקים קטנים ובינוניים בסקטור הערבי היא בעיה של מימון.

ג'מאל זחאלקה: הניסיון מלמד שאיפה שניתן סיוע, והוא מעט מאוד, ומעט מאוד אנשים קיבלו את הסיוע הזה, העסקים הצליחו.

ג'מאל זחאלקה: כלומר, כיוון שהשוק משווע לדבר כזה, יש מקום לעידוד העסקים, ואני מציע להקים קרן מיוחדת, כי אי-אפשר לפתור את הבעיה הזאת.

ג'מאל זחאלקה: אני מציע, אדוני השר, להקים קרן מיוחדת לעידוד עסקים קטנים בסקטור הערבי.

ג'מאל זחאלקה: אי-אפשר לטפל בזה בצורה דיפוזית, אמורפית, כי יש בעיה רצינית.

ג'מאל זחאלקה: אחת הדרכים, אולי הדרך הכי חשובה להגברת השתתפות האזרחים הערבים בשוק העבודה, לצמצום האבטלה, ובמיוחד של נשים - ההשתתפות של נשים ערביות בשוק העבודה היא רק 23% - הקמת עסקים קטנים שיקלטו נשים לעבודה תביא לשינוי, ויכולה להיות אחד הכלים להגברת ההשתתפות הזאת.

ג'מאל זחאלקה: לכן אני מציע להקים קרן מיוחדת שתענה על הצרכים, עם שימת לב מיוחדת ליזמות נשית ולהשתתפות נשים בשוק העבודה.

ג'מאל זחאלקה: תודה רבה.

ראובן ריבלין: אני מודה מאוד לחבר הכנסת זחאלקה.

ראובן ריבלין: אני מודה מאוד לממלא-מקום ראש הממשלה ולאורחים שהיו אתנו כאן כאשר ציינו היום בכנסת את יום העסקים הקטנים והבינוניים בישראל.

ראובן ריבלין: אנו מברכים את השר ואת חברת הכנסת רוחמה אברהם באופן אישי על פועלה בעניין זה.

ראובן ריבלין: [מס' מ/160; "דברי הכנסת", חוב' כ"ט, עמ' 22226; נספחות.

ראובן ריבלין: ]

ראובן ריבלין: אנחנו ממשיכים בסדר-היום.

ראובן ריבלין: אדוני יושב-ראש ועדת הכספים, על-פי סדר-היום אנחנו נמצאים כרגע בנושא שבו קיבלתי כל מיני הודעות מהממשלה.

ראובן ריבלין: כל מי שעומד לפני זה אדוני, שמביא היום בפני הכנסת, אם הוא רוצה בכך, את הצעת החוק לתיקון פקודת מס הכנסה (מס' 146).

ראובן ריבלין: זה הונח על סדר-היום.

ראובן ריבלין: הממשלה יכולה לטלפן אלי, לומר לי כל מה שעל לבה, ובלבד שתעשה זאת על-פי התקנון.

ראובן ריבלין: אינני מתכוון עד סוף הקדנציה של כנסת זו לשנות כהוא זה מהתקנון, אלא בהסכמה כללית, בהסכמה לפי סעיפים 148 ו-149, כדי שלא יאמרו - עשית כך או אחרת.

ראובן ריבלין: רק במקום שיש לי שיקול דעת אני אפעיל את שיקול הדעת בלי להסס.

ראובן ריבלין: כל עוד אין לי שיקול דעת, כמובן, זה המצב.

ראובן ריבלין: בבקשה, אדוני, אם אתה רוצה להציג את החוק.

ראובן ריבלין: אדוני מכיר את התקנון.

יעקב ליצמן: למה אדוני שואל כל הזמן אם אני רוצה?

יעקב ליצמן: יש סיבה לא לרצות?

יעקב ליצמן: ועדת הכספים החליטה החלטה, ואני לא חושב שמישהו יכול להתערב בה.

ראובן ריבלין: אני מכבד את יושב-ראש ועדת הכספים ונותן לכל ועדות הכנסת את מלוא הגיבוי.

ראובן ריבלין: זה בידיך.

ראובן ריבלין: לממשלה יש גם כן הכלים בהתאם לחוק.

ראובן ריבלין: בבקשה, אדוני.

ראובן ריבלין: ברגע שהחלטת, כך יהיה.

יעקב ליצמן: אדוני יושב-ראש הכנסת, חברי כנסת נכבדים, אני מתכבד להביא לקריאה שנייה ולקריאה שלישית את הצעת החוק לתיקון פקודת מס הכנסה (מס' 146), התשס"ה-2005, שיזמה הממשלה.

יעקב ליצמן: בהצעת חוק זו, המתקנת את סעיף 11(ב) לפקודת מס הכנסה, שעניינו הטבות מס ביישובים, נקבעה רשימה של יישובים אשר תושביהם שהיו במשך כל שנת המס תושבים באותם יישובים יהיו זכאים לזיכוי ממס באותה שנה בשיעור של 13% מהכנסתם החייבת מיגיעה אישית, עד לסכום של 129,840 שקלים חדשים לשנה.

יעקב ליצמן: רשימת היישובים שנכללה במסגרת הצעת החוק, כפי שפורסמה, כללה את היישובים המצויים בטווח של 7 ק"מ מגבול רצועת-עזה.

יעקב ליצמן: ועדת הכספים מצאה, כי קיימים נימוקים ממלכתיים שלפיהם מן הראוי לעודד גם את ההתיישבות ביישובים במועצה האזורית אילות, במועצה האזורית ערבה תיכונה ובערד.

יעקב ליצמן: יישובים אלה היו זכאים להטבות במס דומות עד לשנת 2002.

יעקב ליצמן: כמו כן מצאה הוועדה, גם כן מנימוקים ממלכתיים, כי תהיה זו מדיניות ראויה לעודד את המשך ההתיישבות גם ביישובים חצור-הגלילית ובית-שאן.

יעקב ליצמן: בנוסף קובעת הצעת החוק, שתקרת ההכנסה שתחול לעניין הטבת המס הניתנת לחיילי צה"ל הנהנים מתוספת פעילות רמה א', תהיה גבוהה בכ-40,000 שקלים חדשים לשנה ביחס לתקרה הקבועה על-פי נוסח הפקודה היום.

יעקב ליצמן: מוצע לקבוע, כי תחילתו של החוק תהיה ביום כ' בטבת התשס"ה, 1 בינואר 2005, והוא יחול לגבי הכנסה שהופקה או שנצמחה בשנת המס 2005.

יעקב ליצמן: אדוני היושב-ראש, רבותי חברי הכנסת, מדובר בהצעת חוק חשובה, שמטרתה לעודד את ההתיישבות ביישובים שונים בהתאם למדיניותה של הממשלה ובהתאם לתכליות ראויות.

יעקב ליצמן: אני מבקש מכם לדחות את ההסתייגויות ולהצביע בעד הצעת החוק בנוסח הוועדה.

יעקב ליצמן: תודה רבה.

ראובן ריבלין: תודה רבה.

ראובן ריבלין: רבותי חברי הכנסת, הוצגה בפנינו הצעת חוק לתיקון פקודת מס הכנסה (מס' 146).

ראובן ריבלין: אני מודיע לכם, שכאשר אני יושב על הבמה יכולים לטלפן אלי כל השרים.

ראובן ריבלין: אני לא יכול לענות להם.

ראובן ריבלין: הם יכולים לטלפן ואני מכבד את זה מאוד.

ראובן ריבלין: יש הסתייגויות לא מעטות.

ראובן ריבלין: הסתייגות ראשונה - של חבר הכנסת מוחמד ברכה.

ראובן ריבלין: יש לו הסתייגויות לסעיף 1, לסעיף 2 ולסעיף 3.

ראובן ריבלין: אני נותן לו על כל ההסתייגויות חמש דקות - כל אחד ידבר חמש דקות - אלא אם כן הוא ידבר לעניין ויצטרך עוד.

מוחמד ברכה: אדוני היושב-ראש, רבותי חברי הכנסת, הצעת החוק הזאת או התיקון לחוק הקיים בנושא הטבות ממס הוא בעצם, אם אהיה מתון ואתייחס אליו בסלחנות, אלתור.

מוחמד ברכה: אם אתייחס אליו כפי שהוא באמת, יש בו הרבה רשעות; לא רשעות בכל הנוגע למי שהוא נותן לו, אלא בכל הנוגע למי שהוא לא נותן לו.

מוחמד ברכה: לא לגבי האמירה הכללית, שכאילו קובעים קו של 7 קילומטרים, או קו רוחב כזה או אחר שקיים בחוקים אלו, אלא בעצם העובדה שקובעים קו ואחר כך לוקחים באופן סלקטיבי ושמים יישובים מסוימים ופוסחים על אחרים.

מוחמד ברכה: בעצם, ההטבה במס הכלולה בהצעת החוק איננה גיאוגרפית.

מוחמד ברכה: הביצוע שלה הוא במסגרת של גיאוגרפיה, אבל היא ניתנת אישית לאותם אזרחים שחיים ביישובים.

מוחמד ברכה: זאת אומרת, זה לא מוסיף ליישוב עצמו דברים אלא מוסיף לאנשים שיושבים בו הטבות במס.

מוחמד ברכה: לכן, כשאנחנו מתייחסים למשל למושג האבסורדי, אדוני היושב-ראש, של כפרים או יישובים בלתי מוכרים, זה בכלל לא תופס, כי פה לא מדובר - אדוני, מה קורה כאן?

ראובן ריבלין: רבותי, אני חייב לתת לכל המסתייגים לדבר, ובשקט.

ראובן ריבלין: חבר הכנסת ברכה, נשמור - - -

מוחמד ברכה: לכן המושג הנלעג הזה שנקרא יישובים בלתי מוכרים, שקיימים במספרים גדולים בנגב - - -

ראובן ריבלין: חבר הכנסת ברכה לא מוריד את ההסתייגות.

ראובן ריבלין: הוא מסתייג לעניין.

מוחמד ברכה: מה רוצה עכשיו חבר הכנסת אלי ישי?

מוחמד ברכה: לקבוע מי מדבר ומי לא מדבר?

מוחמד ברכה: שילחש למזכיר, מה הוא משתולל פה?

ראובן ריבלין: אתה צודק במאה אחוז.

ראובן ריבלין: דרך אגב, אני לא סופר לך אפילו דקה כל זמן שמפריעים.

ראובן ריבלין: לפעמים חברי הכנסת, גם מסיעתך, מדברים כשחבר הכנסת שריד מדבר, ואני מאוד כועס.

ראובן ריבלין: לא יכול להיות שחברים ישימו לב שמפריעים להם רק כשהם על הבמה.

ראובן ריבלין: צריך להבין, זה קורה.

ראובן ריבלין: אתם מדברים לפעמים שם, נאזם מנסה להשקיט אתכם ואני לא יכול לעמוד.

ראובן ריבלין: לפעמים חבר הכנסת טיבי - - -

מוחמד ברכה: מפריעים.

ראובן ריבלין: אתה צודק.

ראובן ריבלין: חבר הכנסת ברכה, לרשותך כל חמש הדקות החל מרגע זה.

מוחמד ברכה: תודה.

מוחמד ברכה: לכן המושג יישובים בלתי מוכרים, שכאילו לא רוצים להשקיע בהם ורואים באנשים החיים בהם אנשים רעים, אף שהם קיימים, בחלק רב מהיישובים האלה, יותר זמן מאשר קיימת מדינת ישראל עצמה - ההטבה אינה ניתנת ליישוב אלא לאנשים.

מוחמד ברכה: לכן אין שום סיבה שלא להתייחס לאותם אנשים שנמצאים בתוך הקו שקובע החוק כאנשים הזכאים לאותה הטבה, כאזרחים שיכולים לקבל את ההטבה מתוקף מקום מגוריהם וגם מתוקף מצבם הסוציאלי, שהוא בדרך כלל מצב עגום.

מוחמד ברכה: אבל, הציניות בעניין הזה חוגגת, ובתיקון הזה, בתוספת הזאת שמוגשת היום לכנסת, ואגב, אף שהצעת החוק מובאת בדרך כלל עם תקציב המדינה - פה היתה פעילות יתר של הממשלה ושל חברים בוועדת הכספים, שפשוט הביאו, כפי שאמר היושב-ראש בהתחלה, באישורם של אחרים, ויש סימנים רבים שהחוק הזה הוא בלתי חוקתי.

מוחמד ברכה: ואכן אני לא בטוח שהחוק הזה יעמוד בפני ביקורת שיפוטית, ואנחנו בינתיים דואגים ובודקים גם את העניין הזה.

מוחמד ברכה: אבל מעבר לזה, מה קרה אתמול בוועדת הכספים, אדוני?

מוחמד ברכה: יש הצעה שהובאה לוועדה, ויש מקומות שיש להם מליצי יושר בין חברי הוועדה, ואז מוסיפים שניים.

מוחמד ברכה: כדי לאזן, יש סוג אחר של חברים בוועדה שמוסיפים עוד שניים.

מוחמד ברכה: כשמנסים להצטרף לחגיגה הזאת, במרכאות כפולות ומכופלות, כדי להוסיף משהו הגיוני - - -

ראובן ריבלין: גם אדוני מגיש בסעיף 2 ואומר: גם מזרעה.

מוחמד ברכה: כן.

מוחמד ברכה: מזרעה נמצאת בתוך הקו הצפוני.

מוחמד ברכה: כל היישובים היהודיים שנמצאים סביבה, ממזרח, ממערב, מצפון ומדרום, זכאים לאותה הטבה, ורק האי הזה, הכפר הקטן הזה, לא זכאי.

מוחמד ברכה: האבסורד פה חוצה כל גבול של חברי הוועדה.

מוחמד ברכה: האבסורד של חברי הוועדה עובר כל גבול.

מוחמד ברכה: ואז אתה מנסה לשכנע ולדבר: רבותי, תירגעו קצת.

מוחמד ברכה: תהיו הגיוניים קצת.

ראובן ריבלין: חבר הכנסת וילן, אתה מאוד מפריע לחבר הכנסת ברכה.

ראובן ריבלין: חבר הכנסת מג'אדלה.

מוחמד ברכה: יש כאלה שרוצים את חצור-הגלילית ואת בית-שאן, ואין לי שום דבר נגד חצור-הגלילית או בית-שאן.

מוחמד ברכה: חבר הכנסת שוחט רוצה את ערד, ואין לי שום דבר גם נגד ערד.

ראובן ריבלין: ערד נמצאת בכל מקרה במפה.

מוחמד ברכה: אבל היא לא היתה פה.

מוחמד ברכה: אני מדבר על האלתורים, על חוסר ההיגיון.

מוחמד ברכה: דרך אגב, היועצת הכלכלית של הוועדה נתנה חוות דעת שאומרת, שאם קובעים קו צריך להיות כפוף לאותו קו, וכל מי שנמצא בתוכו - נמצא בתוכו.

מוחמד ברכה: אבל פה עושים פלסתר את עבודת החקיקה.

מוחמד ברכה: יוצרים מצב של איפה ואיפה.

גאלב מג'אדלה: למה?

גאלב מג'אדלה: לא הבנתי.

מוחמד ברכה: אני מדבר כל הזמן.

מוחמד ברכה: אחזור על הנאום שלי עכשיו?

גאלב מג'אדלה: המשפט האחרון.

מוחמד ברכה: המשפט האחרון - קובעים קו שמתחתיו או צפונה לו או דרומה לו מקבלים הטבות במס, אבל הם לא אומרים את זה.

מוחמד ברכה: הם קובעים את הקו ואחר כך בוחרים את היישובים באותו קו שמגיע להם.

מוחמד ברכה: ואז מוציאים את היישובים האחרים שבלאו הכי לא מגיע להם.

מוחמד ברכה: זה פשוט לא יכול להתקבל על הדעת.

מוחמד ברכה: לכן, אדוני היושב-ראש, הייתי רוצה שהחוק הזה יחזור לוועדה ויהיה כפוף לשיקולים אובייקטיביים ולקווים שיש בהם היגיון כלכלי-חברתי וגם עידוד.

מוחמד ברכה: אני לא יודע.

מוחמד ברכה: אני יודע שיש לממשלה כל מיני רעיונות וכל מיני גישות - בסדר, אבל לא לעשות זאת באופן סלקטיבי.

מוחמד ברכה: אם לא עושים זאת - לפחות שיַראו שהריח של הגזענות כלפי היישובים הערביים מופרך, ואם הוא לא מופרך, אז הוא במינון נמוך, ואם הוא לא במינון נמוך הוא משהו.

מוחמד ברכה: אבל לא ייתכן שזה יהיה כל כך בוטה, איך שזה מובא עכשיו.

מוחמד ברכה: אתמול טרחו ארבעה חברים בוועדת הכספים להצביע בעד נושא מזרעה, ותשעה או שמונה חברי הכנסת - אני לא זוכר - הצביעו נגד.

מוחמד ברכה: תשאל אותם למה, ואני באמת לא יודע.

מוחמד ברכה: אין לי שום סיבה להסביר את הדברים, אלא על-ידי ההסבר שיש גישה סלקטיבית גזענית כלפי יישובים מסוימים, כלפי יישובים ערביים, ומתן הטבות ליישובים יהודיים.

מוחמד ברכה: אבל עוד יותר - אם ליישובים יש מליצי יושר בין חברי הוועדה, הם המאושרים ובני המזל בכל מדינת ישראל.

מוחמד ברכה: אדוני, תודה רבה.

ראובן ריבלין: תודה רבה לחבר הכנסת ברכה.

יוסי שריד: יש לי שאלה ליושב-ראש.

ראובן ריבלין: לשאול אותי?

ראובן ריבלין: ברצון.

ראובן ריבלין: אותי תמיד אפשר לשאול.

ראובן ריבלין: חבר הכנסת שוחט, אדוני רוצה לנמק?

ראובן ריבלין: בבקשה.

ראובן ריבלין: חבר הכנסת שריד, בבקשה.

יוסי שריד: השאלה שאני מבקש לשאול, ואולי שרת המשפטים תוכל להשיב על זה, ולא בטוח גם שאנחנו נצטרך לסור למשמעתו:

יוסי שריד: האם זה נכון שהיועץ המשפטי ביקש ממש היום שלא להעלות את החוק הזה לדיון במליאה ולא להצביע עליו?

ציפי לבני: - - -

ראובן ריבלין: תשובתי חד-משמעית.

יעקב ליצמן: - - -

יוסי שריד: הרי אמרתי שאני לא - - -

ראובן ריבלין: חבר הכנסת ליצמן, חבר הכנסת שאל אותי - אני אענה לו.

ראובן ריבלין: חבר הכנסת שריד, אני מודיע לך באחריות מלאה, לפי מיטב ידיעתי, וידיעתי רבה, כי אני נמצא פה כל שעות היום והלילה, שהיועץ המשפטי לא ביקש ממני דבר.

יוסי שריד: אולי שרת המשפטים.

ראובן ריבלין: היועץ המשפטי הוא של הממשלה, והוא יכול לבקש מהממשלה.

יוסי שריד: אולי שרת המשפטים יודעת.

ראובן ריבלין: שרת המשפטים אולי יודעת שהיועץ המשפטי ביקש ממנה, וזה בסדר גמור.

יוסי שריד: למה אני שואל?

יוסי שריד: אם היועץ המשפטי לממשלה מצא בחוק הזה מומים, יש להניח שזה עלול להתגלגל לבג"ץ.

ראובן ריבלין: אין על זה ויכוח.

ראובן ריבלין: אין לי ויכוח אתך.

ראובן ריבלין: חבר הכנסת שריד, אני רוצה להבהיר לך דבר שיורד לעומק יותר רחוק מהנושא שאנחנו מתעסקים בו, שגם הוא חשוב, וכל הנושא הזה חשוב ביותר.

ראובן ריבלין: אם אנחנו ניתן לממשלה או ליועץ המשפטי להתערב בדיונינו כאן, אדוני יהיה הראשון שיזעק.

יוסי שריד: אדוני היושב-ראש, מלכתחילה אמרתי שאינני בטוח שהכנסת צריכה לסור למשמעתו.

ראובן ריבלין: מאה אחוז.

יוסי שריד: אבל אם היועץ המשפטי מצא לנכון לבקש משרת המשפטים, ואני לא יודע אם הוא ביקש ואני שואל - -

ראובן ריבלין: ממני הוא לא ביקש.

ראובן ריבלין: אם היא תענה - היא תענה.

יוסי שריד: - - יכול להיות שיש טעמים נכבדים שאולי כדאי לשרת המשפטים להציג אותם לכנסת.

יוסי שריד: זה לשיקול דעתה.

ראובן ריבלין: חבר הכנסת שריד הנכבד מאוד - ואני אומר זאת לא במרכאות כפולות אלא באמת אני מתכוון לזה - אדוני שאל אותי, ובצדק שאל אותי.

ראובן ריבלין: השאלה היא שאלה ראויה, ועניתי לו את תשובתי.

ראובן ריבלין: אם אדוני שואל אותי אם הוא אמר לשרת המשפטים, אם אדוני לא מכיר את שרת המשפטים אשמח לעשות ביניכם מייד הכרה ולהפגיש אתכם אפילו בלשכתי.

ראובן ריבלין: אדוני יכול לשאול אותה מתי שהוא רוצה.

ראובן ריבלין: מה אתה שואל אותי?

ראובן ריבלין: אתה שואל אותי אם הוא שאל אותה?

יוסי שריד: - - - היא כנראה לא רוצה להשיב.

ראובן ריבלין: אני מודיע, בצורה הברורה ביותר, שני דברים: ראשית - היועץ המשפטי לא ביקש ממני דבר.

ראובן ריבלין: שנית - אם היועץ המשפטי היה מבקש ממני דבר, הייתי שוקל זאת ופועל על-פי המלצת היועץ המשפטי של הכנסת.

ראובן ריבלין: יש לנו יועצת משפטית בפועל של הכנסת, והיא נתנה לי את העצות המתאימות.

ראובן ריבלין: הצעת החוק היא בידי הוועדה.

ראובן ריבלין: יושב-ראש הוועדה בחר לעלות הנה.

ראובן ריבלין: שאלתי אותו, לא כשואל תמים, אלא בדעת שאלה מכוונת, האם הוא רוצה, והוא אמר:

ראובן ריבלין: אני רוצה להציג את הנושא.

ראובן ריבלין: יש הסתייגויות.

ראובן ריבלין: אני יכול להרגיע את אדוני, אם הוא לא ראה את החומר, שיש הסתייגות של שרת המשפטים.

רן כהן: אולי - - -

יוסי שריד: - - -

ראובן ריבלין: אולי.

ראובן ריבלין: כשאני אקרא לה, אולי היא תעלה.

יוסי שריד: - - -

ראובן ריבלין: כשאני אקרא לה, אז אדוני יבקש ממני לשאול אותה שאלה ואני אשקול זאת בכובד ראש ואני עשוי אפילו להיענות לו.

ראובן ריבלין: חבר הכנסת שוחט, בבקשה.

ראובן ריבלין: אדוני היושב-ראש, בישיבת ועדת הכספים העלו שמות של יישובים נוספים על הצעת הממשלה לגבי עוטף-עזה.

ראובן ריבלין: חבר הכנסת בנלולו העלה שני יישובים: בית-שאן וחצור-הגלילית.

ראובן ריבלין: אני העליתי שלושה יישובים בנגב: מועצה אזורית אילות, מועצה אזורית ערבה תיכונית וערד, מהסיבות הברורות ביותר, שהיישובים הנזכרים בהצעות שאני הצעתי, הייתי אומר כתוצאה כמעט מטעות, אחרי שחוקקו חוקי הנגב ואחרי שהם בוטלו הוחזרו לכל היישובים בנגב, אלה שהיו להם עשרות שנים הקלות במס, הקלות במס - לצערי הרב, את שלוש המועצות האלה הממשלה לא הביאה.

ראובן ריבלין: על כן, אחרי משא-ומתן ארוך ומייגע, בהסכמת כל הגורמים הממשלתיים הבכירים, הדבר הזה עבר בוועדה, פלוס אותם שני יישובים שהזכרתי קודם לכן.

ראובן ריבלין: אני מודע למחלוקת שכאילו ישנה, אבל אני מאוד שמח שיש שרים בממשלה שמבינים את צדקת העניין.

ראובן ריבלין: אני מאוד מקווה שהחוק הזה יעבור היום בקריאה שנייה ובקריאה שלישית.

ראובן ריבלין: עם כל הוויכוח שנלווה לעניין, ממשלה צריכה גם לדעת לתקן שטויות שהיא עושה ברגע שהיא עושה אותן.

ראובן ריבלין: לצערי הרב, זה לקח קצת יותר מיום-יומיים עד אשר הדבר הזה תוקן, ורק עכשיו פתאום נזכרו ונסערו הרוחות.

יצחק כהן: - - - הקואליציה?

יצחק כהן: מכל מקום, אני פונה לחברי הכנסת לתמוך בעניין ולהסיר את כל ההסתייגויות, גם את ההסתייגות שלי, ואני מושך אותה.

יצחק כהן: תודה רבה.

ראובן ריבלין: אדוני לא יצטרך להצביע אם הוא ימשוך את ההסתייגות.

ראובן ריבלין: זו היתה הסתייגות לצורך דיבור.

ראובן ריבלין: חברת הכנסת אורית נוקד, סגנית השר, לא רוצה לנמק.

ראובן ריבלין: חבר הכנסת דני יתום לא רוצה לנמק.

ראובן ריבלין: אני מזמין את שרת המשפטים על מנת לנמק את הסתייגויותיה, ולאחר מכן נעבור להצבעות.

ציפי לבני: אדוני היושב-ראש, חברי הכנסת, אני בעיקר מצטערת על הסיטואציה הזאת.

ציפי לבני: אני מצטערת על הסיטואציה הזאת, כי אני מניחה שהיישובים שנכללו ברשימות האלה בוודאי זכאים, אם כך החליטה ועדת הכספים, להטבות כאלה או אחרות במס.

ציפי לבני: חלקם אולי היה להם ונלקח מהם, כפי שהציג השר בייגה שוחט, ולכן ענייני איננו, חס וחלילה, ביישובים נוספים שהצטרפו לרשימה.

ציפי לבני: אני רק רוצה להבהיר שהממשלה קבעה בזמנה - או כל תחילתו ולידתו של החוק הוא בירי ה"קסאמים" מרצועת-עזה.

ציפי לבני: על הבסיס הזה נקבעה החלטה של 7 קילומטרים, שקבעה את ההטבות במס לקבוצה שסובלת מהמצב האמור.

ציפי לבני: זאת היתה החלטת הממשלה.

ציפי לבני: זה היה ההיגיון שבה.

ציפי לבני: על הבסיס הזה הובאה ההחלטה לכנסת.

ציפי לבני: למיטב הבנתי, אמש, בוועדת הכספים, הוספו עוד יישובים, ואני אפילו יוצאת מתוך הנחה שכולם ודאי ראויים להקלות כאלה ואחרות.

ציפי לבני: אבל זה לא היה הקריטריון שעמד בבסיס הצעת החוק כפי שהוגשה.

ציפי לבני: לכן, אכן לשאלתך, חבר הכנסת שריד, פנה היועץ המשפטי לממשלה לממשלה - ולא לכנסת, מטבע הדברים - בבקשה למשוך, אך, לצערי, לא הושגה הסכמה בנושא הזה.

בנימין אלון: - - -

ציפי לבני: ביקשתי בהקשר זה, ואני חושבת שחובתי היתה בנסיבות האלה, להגיש את ההסתייגות הזאת.

ציפי לבני: על כן, אני מבקשת להצביע עליה.

אבשלום וילן: שאלה לשרה.

ראובן ריבלין: השרה ירדה.

ראובן ריבלין: היא רוצה - היא תענה.

ראובן ריבלין: חבר הכנסת אלון ביקש ראשון, ולא אקפח את הימין מול השמאל.

אבשלום וילן: - - -

ראובן ריבלין: אבל היא ירדה מהבמה.

ראובן ריבלין: היא אמרה: אני מבקשת - - -

יוסי שריד: מה ההסתייגות?

ראובן ריבלין: ההסתייגות של השרה אומרת כך: "בפסקה (2), המלים 'מועצה אזורית אילות', 'בית-שאן', 'חצור-הגלילית', 'מועצה אזורית ערבה תיכונה, ערד' - יימחקו".

ראובן ריבלין: חבר הכנסת אלון, אתה רוצה לשאול אותי?

ראובן ריבלין: בבקשה לגשת לרמקול כדי שישמעו אותך, כי העם שומע את הקולות.

ראובן ריבלין: העם רואה אותך, אבל רוצה לשמוע את הקולות.

ראובן ריבלין: נא לפתוח את הרמקול לחבר הכנסת אלון.

ראובן ריבלין: אני שם לב שכשחבר הכנסת שריד בא, אתם פותחים את הרמקול.

ראובן ריבלין: למה אינכם פותחים לחבר הכנסת אלון?

בנימין אלון: אדוני היושב-ראש, הואיל ואני מבין שפקידות משרד המשפטים מתכננת לנו פה בג"ץ ולכן היא גם ביקשה מהשרה להופיע, ואף שהחוק יתקבל, לדעתי הוא יתקבל כי גם בוועדת הכספים היה רוב גדול לדבר הזה, הם ירצו לעקוף את הכנסת בבג"ץ.

בנימין אלון: רציתי לשאול את השרה, האם היא - - -

ראובן ריבלין: לא.

ראובן ריבלין: חבר הכנסת אלון, אני מציע לך: אם אינך מכיר את השרה, אני אכיר לך.

בנימין אלון: בסדר.

בנימין אלון: הבנתי.

בנימין אלון: הואיל והיא כרגע לא פה, אשאל את כבודו כיושב-ראש - -

ראובן ריבלין: תאמין לי שהיא בת-אוריין.

ראובן ריבלין: היא תבין כל שאלה שאתה שואל.

ראובן ריבלין: אותי אתה שואל?

ראובן ריבלין: בבקשה.

ראובן ריבלין: חברת הכנסת לבני.

בנימין אלון: - - אחראי על כבוד הבית הזה: בדבריה של השרה לא שמענו שום הנמקה ששוללת מסמכותה של הכנסת לתת החלטה שכזאת, והקריטריונים להחלטה באותם יישובים שלא בהחלטת הממשלה נאמרו בוועדת הכספים.

ראובן ריבלין: להלן תשובתי: נאמנה עלי עבודתם של חברי הכנסת בוועדות.

ראובן ריבלין: יושב-ראש ועדת הכספים הביא לפני ולמזכירות את החוק בנוסחו מוכן לקריאה שנייה ולקריאה שלישית על כל ההסתייגויות שלו.

ראובן ריבלין: אין הסתייגות של הייעוץ המשפטי של הכנסת.

ראובן ריבלין: לפיכך, לא ראיתי שום מקום להתערב בעבודתה של ועדת הכספים.

ראובן ריבלין: יכול להיות שדעתי האישית תהיה כזאת או אחרת לגבי מהות הטענה שנטענה על-ידי פקידות משרד המשפטים, כפי שאדוני מגדיר אותה.

ראובן ריבלין: אני בכלל לא שם את עצמי.

ראובן ריבלין: תצביע.

ראובן ריבלין: תצביע.

מוחמד ברכה: המדיניות - - - עמדה בפני חברי הוועדה בעת - - -

ראובן ריבלין: חבר הכנסת ברכה, אמרת זאת.

ראובן ריבלין: תאמין לי שהבנתי אותך.

ראובן ריבלין: אמרתי שאני אומר.

ראובן ריבלין: יושב-ראש ועדת הכספים, אני מתחיל להצביע על ההסתייגויות.

יעקב ליצמן: בסדר.

ראובן ריבלין: רבותי חברי הכנסת, יש הסתייגות של חבר הכנסת ברכה לסעיף 1.

ראובן ריבלין: לכן, אני מצביע על שם החוק.

ראובן ריבלין: לשם החוק אין הסתייגויות.

ראובן ריבלין: נא להצביע - מי בעד כנוסח הוועדה?

ראובן ריבלין: מי נגד?

ראובן ריבלין: מי נמנע?

ראובן ריבלין: הצבעה מס' 3 בעד שם החוק - 36 נגד - 5 נמנעים - אין

ראובן ריבלין: בעד - 36, נגד – 5, אין נמנעים.

ראובן ריבלין: אני קובע - - -

מוחמד ברכה: על מה זה?

מוחמד ברכה: על שם החוק?

ראובן ריבלין: על שם החוק.

ג'מאל זחאלקה: אמרת: להסתייגות.

ראובן ריבלין: לא.

ראובן ריבלין: אמרתי: לשם החוק.

ראובן ריבלין: חברי הכנסת, אם אתם רוצים, אביא לכם את הפרוטוקול.

ראובן ריבלין: אמרתי כך: לשם החוק אין הסתייגות, ולכן אני מצביע את שם החוק כהצעת הוועדה.

ראובן ריבלין: האם יש מישהו שלא הבין ומבקש שאעשה - - -

אבשלום וילן: אני לא הבנתי.

ראובן ריבלין: אני חוזר על ההצבעה.

ראובן ריבלין: חברי כנסת אינם מלאכים.

משה גפני: בשר ודם.

ראובן ריבלין: כמו רעייתי, הם לא מלאכים.

ראובן ריבלין: רבותי חברי הכנסת, אני מצביע מחדש על שם החוק לפי גרסת הוועדה.

ראובן ריבלין: נא להצביע - מי בעד?

ראובן ריבלין: מי נגד?

ראובן ריבלין: מי נמנע?

ראובן ריבלין: הצבעה מס' 4 בעד שם החוק - 48 נגד - 4 נמנעים - אין שם החוק נתקבל.

ראובן ריבלין: בעד - 48, נגד – 4, אין נמנעים.

ראובן ריבלין: אני קובע ששם החוק אושר.

ראובן ריבלין: לסעיף 1 מצויה בידי הסתייגות אחת בלבד, של חבר הכנסת מוחמד ברכה, שכן חבר הכנסת שוחט השתמש בהסתייגותו לצורך דיבור בלבד.

מוחמד ברכה: - - -

ראובן ריבלין: לא להצביע?

ראובן ריבלין: חבר הכנסת ברכה יורד מהצבעתו.

ראובן ריבלין: לכן, סעיף 1 אושר.

ראובן ריבלין: חבר הכנסת ברכה, האם לסעיף 2 אתה מבקש להצביע?

מוחמד ברכה: כן.

ראובן ריבלין: לסעיף 1 אין הסתייגויות, ואני מצביע עליו כנוסח הוועדה.

ראובן ריבלין: נא להצביע - מי בעד?

ראובן ריבלין: מי נגד?

ראובן ריבלין: מי נמנע?

ראובן ריבלין: הצבעה מס' 5 בעד סעיף 1 - 46 נגד - 5 נמנעים - אין סעיף 1 נתקבל.

ראובן ריבלין: בעד - 46, נגד – 5, אין נמנעים.

ראובן ריבלין: אני קובע שסעיף 1 אושר כנוסח הוועדה.

ראובן ריבלין: לסעיף 2 יש שתי הסתייגויות שאנחנו מתכוונים להצביע עליהן.

ראובן ריבלין: הראשונה היא ההסתייגות של חבר הכנסת מוחמד ברכה.

ראובן ריבלין: נא להצביע על ההסתייגות של חבר הכנסת ברכה.

ראובן ריבלין: מי בעד?

ראובן ריבלין: מי נגד?

ראובן ריבלין: מי נמנע?

ראובן ריבלין: נא להצביע.

ראובן ריבלין: הצבעה מס' 6 בעד ההסתייגות - 8 נגד - 36 נמנעים - 6 ההסתייגות של חבר הכנסת מוחמד ברכה לסעיף 2 לא נתקבלה.

ג'מאל זחאלקה: יש בעיה.

ראובן ריבלין: בעד - 8.

ראובן ריבלין: אני מבין שחבר הכנסת זחאלקה לחץ על "נוכח".

ג'מאל זחאלקה: יש בעיה.

ג'מאל זחאלקה: לחצתי על "בעד" שלוש פעמים.

ראובן ריבלין: נבדוק זאת אחרי זה.

ראובן ריבלין: תיכף אבדוק.

ראובן ריבלין: אם חבר הכנסת זחאלקה לא הצביע, לא נרשמה הצבעתו, אז זה תשעה בעד, ואם נרשמה הצבעתו זה שמונה בעד, נגד – 36, נמנעים - 6.

ראובן ריבלין: בין שכך ובין שכך, אני קובע שההסתייגות לא נתקבלה.

ראובן ריבלין: רבותי, אנחנו עוברים להסתייגות הבאה, והיא הסתייגותה של שרת המשפטים.

ראובן ריבלין: מי בעד הסתייגות שרת המשפטים?

ראובן ריבלין: מי נגד?

ראובן ריבלין: נא להצביע.

ראובן ריבלין: הצבעה מס' 7 בעד ההסתייגות - 5 נגד - 43 נמנעים - 2 ההסתייגות של שרת המשפטים לסעיף 2 לא נתקבלה.

ראובן ריבלין: בעד - 5, נגד - 43, נמנעים - 2.

ראובן ריבלין: אני קובע שהסתייגותה של שרת המשפטים לא נתקבלה.

ראובן ריבלין: סעיף 3 - חבר הכנסת ברכה, להצביע?

מוחמד ברכה: לא.

ראובן ריבלין: לא.

ראובן ריבלין: ובכן, לסעיף 3 אין לנו הסתייגויות, ולכן נצביע על סעיפים 2 ו-3 לפי נוסח הוועדה.

ראובן ריבלין: מי בעד?

ראובן ריבלין: מי נגד?

ראובן ריבלין: מי נמנע?

ראובן ריבלין: נא להצביע.

ראובן ריבלין: הצבעה מס' 8 בעד סעיפים 2–3, כהצעת הוועדה - 50 נגד - 5 נמנעים - אין סעיפים 2–3, כהצעת הוועדה, נתקבלו.

ראובן ריבלין: בעד - 50, נגד – 5, אין נמנעים.

ראובן ריבלין: אני קובע שסעיפים 2 ו-3 עברו לפי הצעת הוועדה.

ראובן ריבלין: בכך תמה הקריאה השנייה.

ראובן ריבלין: לא נתבקשתי על-ידי יושב-ראש ועדת הכספים, אלא להמשיך בקריאה, אבל כדי למנוע כל ספק - אדוני יושב-ראש ועדת הכספים, האם לקרוא בקריאה שלישית ולהצביע?

יעקב ליצמן: כן.

ראובן ריבלין: תודה רבה.

ראובן ריבלין: רבותי חברי הכנסת, אני מעמיד להצבעה את חוק לתיקון פקודת מס הכנסה (מס' 146), התשס"ה-2005 למניינם.

ראובן ריבלין: מי בעד?

ראובן ריבלין: מי נגד?

ראובן ריבלין: קריאה שלישית.

ראובן ריבלין: נא להצביע.

ראובן ריבלין: הצבעה מס' 9 בעד החוק - 50 נגד - 5 נמנעים - אין חוק לתיקון פקודת מס הכנסה (מס' 146), התשס"ה-2005, נתקבל.

ראובן ריבלין: 50 בעד, חמישה נגד, אין נמנעים.

ראובן ריבלין: אני קובע שהצעת החוק עברה בקריאה שלישית ותיכנס לספר החוקים של מדינת ישראל.

מוחמד ברכה: מה עלות החוק, אדוני?

ראובן ריבלין: לא, זאת הצעה ממשלתית.

יעקב ליצמן: שר האוצר הסכים.

מוחמד ברכה: אז מה?

ראובן ריבלין: חבר הכנסת ברכה, הואיל ואדוני הוא פרלמנטר מובהק, בשלב של הסתייגויות רשאים לפי סעיף 132 שר האוצר או שרת המשפטים למשוך את החוק, והם לא עשו זאת, אז הם יכולים לספר סיפור.

יעקב ליצמן: אדוני היושב-ראש, אני רוצה לנצל את ההזדמנות להודות לחבר הכנסת בייגה שוחט על התוספת של ערד ואילות, וכמובן גם לחבר הכנסת דני בנלולו שהוסיף את בית-שאן וחצור, וגם סגנית השר - - -

מוחמד ברכה: לפחות - - -

יעקב ליצמן: - - - ובעיקר לעובדי ועדת הכספים.

עזמי בשארה: - - -

יעקב ליצמן: עזוב, אני יודע מה שאני עושה.

יעקב ליצמן: בעיקר אני רוצה להודות לעובדי ועדת הכספים: היועצת המשפטית שגית אפיק, טמיר כהן וכל המזכירות, על מלאכתם הנאמנה.

יעקב ליצמן: תודה רבה.

ראובן ריבלין: אני מאוד מודה ליושב-ראש ועדת הכספים.

ראובן ריבלין: הודעה למזכיר הכנסת, בבקשה.

אריה האן: ברשות יושב-ראש הכנסת, הנני מתכבד להודיעכם, כי הונחו היום על שולחן הכנסת – לקריאה ראשונה, מטעם חברי הכנסת:

אריה האן: הצעת חוק התניית מענקים ממשלתיים למפעלי תעשייה (תיקוני חקיקה), התשס"ה-2005, של חבר הכנסת איתן כבל וקבוצת חברי הכנסת; הצעת חוק להגבלת מימון ממשלתי למפעלי תעשייה מזהמים (תיקוני חקיקה), התשס"ה-2005, של חברת הכנסת לאה נס; הצעת חוק הגבלת מימון ממשלתי למפעלים מזהמים (תיקוני חקיקה), התשס"ה-2005, של חבר הכנסת אילן ליבוביץ וקבוצת חברי הכנסת; הצעת חוק עבודת נשים (תיקון מס' 33) (היעדרות מעבודה של אם מאמצת), התשס"ה-2005, של חברי הכנסת עמיר פרץ, דוד טל ואילנה כהן; הצעת חוק שירות המדינה (סיוג פעילות מפלגתית ומגבית כספים) (תיקון מס' 4) (אי-תחולה על משרות אמון), התשס"ה-2005, של חברי הכנסת איתן כבל וגדעון סער; הצעת חוק חסינות חברי הכנסת, זכויותיהם וחובותיהם (תיקון מס' 34) (חסינות בפני דין פלילי), התשס"ה-2005, מטעם ועדת הכנסת.

אריה האן: לקריאה שנייה ולקריאה שלישית: הצעת חוק המועצה לענף הלול (ייצור ושיווק) (תיקון מס' 14), התשס"ה-2005, שהחזירה ועדת הכלכלה.

אריה האן: החלטת ועדת כספים לגבי צו תעריף המכס והפטורים ומס קנייה על טובין (תיקון מס' 25), התשס"ה-2005.

אריה האן: החלטת ועדת האתיקה בעניין נסיעות חברי הכנסת לארצות אויב.

אריה האן: תודה רבה.

קולט אביטל: תודה רבה.

קולט אביטל: [רשומות (הצעות חוק, חוב' כ/81).

קולט אביטל: ]

קולט אביטל: אנחנו ממשיכים בסדר-היום: החלטת ועדת הפנים ואיכות הסביבה.

קולט אביטל: יושב-ראש ועדת הפנים ואיכות הסביבה לא נמצא כאן.

קולט אביטל: אם כן, אנחנו עוברים לפריט הבא:

קולט אביטל: הצעת חוק לתיקון פקודת העיריות (מס' 102) (העמדת אמצעים לרשות סיעות המועצה), התשס"ה-2005.

קולט אביטל: יציג אותה חבר הכנסת חמי דורון, בבקשה.

חמי דורון: גברתי היושבת-ראש, חברי חברי הכנסת, הצעת החוק שמונחת על השולחן היום מאפשרת לחברי מועצת עיר לתפקד במינימום האמצעים שחבר מועצה צריך.

חמי דורון: כשההצעה הזאת עברה בקריאה הטרומית היא היתה הרבה יותר רחבה, אולם בהסכמה ותוך משא-ומתן עם הממשלה, הצעת החוק עברה דיאטה.

חמי דורון: כרגע מדובר בהצעת החוק על מתן חדר אחד לחברי מועצת העיר, שממנו יוכלו אותם חברי מועצה לטפל בעניינים שלשמם הם נבחרו.

חמי דורון: החדר הזה יכול להיות בבניין העירייה, או במקום אחר שראש העירייה יבחר לעצמו לשכור או לכונן בו את החדר הזה.

חמי דורון: בכל אופן, הוא נותן אמצעים, כמו פקס, מחשב, טלפון - הדברים האלמנטריים ביותר, כדי שחברי המועצה יוכלו לתפקד, כי כל חבר מועצה הוא נבחר ציבור.

חמי דורון: אני מבקש מחברי הכנסת לתמוך בהצעת החוק הזאת כדי שנוכל להעביר אותה בקרוב גם בקריאה שנייה ושלישית.

חמי דורון: אני מודה לכם.

חמי דורון: תודה.

קולט אביטל: תודה רבה, זה היה קצר.

קולט אביטל: הדובר הבא, חבר הכנסת דני יתום - אינו נמצא.

קולט אביטל: חבר הכנסת עסאם מח'ול - אינו נמצא.

קולט אביטל: חבר הכנסת מוחמד ברכה - אינו נמצא.

קולט אביטל: חבר הכנסת אחמד טיבי - אינו נמצא.

קולט אביטל: חבר הכנסת אורי אריאל - אינו נמצא.

קולט אביטל: חבר הכנסת עבד-אלמאלכ דהאמשה - אינו נמצא.

קולט אביטל: חבר הכנסת נסים זאב, בבקשה.

נסים זאב: גברתי היושבת בראש, כנסת נכבדה, מי שלא היה חבר מועצה, לא מבין את המשמעות ואת החשיבות של הכלים המינימליים האלה עבור חבר מועצה, כמו שאמר חבר הכנסת חמי דורון.

נסים זאב: אני בוודאי תומך בהצעת החוק הזאת.

נסים זאב: חבר מועצה זקוק לאותם כלים, לאותה פינה ולאותו חדר.

נסים זאב: אני אספר לכם את הסיפור האישי שלי.

נסים זאב: ב-1986, בהיותי סגן ראש עיריית ירושלים – כיהנתי במשך כמעט 15 שנה, אבל ב-1986 נאלצתי, אולי בגלל שינוי, לפרוש מהקואליציה.

נסים זאב: אז היה יקותיאלי, זיכרונו לברכה, סגן ראש עיריית ירושלים.

מל פולישוק-בלוך: הוא לא היה מטעם שינוי.

נסים זאב: אז זה היה ביחד.

נסים זאב: מרצ ושינוי הלכו יחד.

מל פולישוק-בלוך: לא.

נסים זאב: פתאום אני הרגשתי שאין לי כלים.

נסים זאב: עזבתי את סגנות ראש העיר, ועוזרי הנאמן באותן שנים היה אליהו ישי.

נסים זאב: הייתי צריך לממן פתאום משרד על חשבוני וטלפון על חשבוני ולשלם לעוזר דמי כיס – אולי זה לא היה בכסף אז, אבל זה משמעותי.

נסים זאב: בעקבות ההחלטה של השופטת פרוקצ'יה בזמנה, שחילולי שבת מותרים על-פי חוק בירושלים, וכיוון ששבירת הסטטוס-קוו לא עניינה את ראש העיר טדי קולק, ונפתחו בתי-הקולנוע, לא נותרה לנו האפשרות אלא לפרוש מהקואליציה, כי לא יכולנו להישאר בקואליציה הזאת.

נסים זאב: אבל לא על זה אני מדבר.

נסים זאב: אני אומר שחשתי על בשרי, שפתאום כחבר מועצה אתה כלומניק, אין לך אף זכות, אתה פתאום לא נציג ציבור.

נסים זאב: אותו ציבור המשיך לפנות אליך באותם ממדים, כאילו אתה סגן ראש עיר.

נסים זאב: יותר מזה, פנו אלי יותר אנשים.

נסים זאב: נאלצתי לפתוח משרד על חשבוני עם כל השירותים הנלווים למשרד, ולא היתה שום התחשבות.

נסים זאב: כשפניתי לראש העירייה, הוא אמר: אתה עכשיו באופוזיציה, ואתה לא ראוי.

עזמי בשארה: אם תמשיך כך, לא יקבלו את החוק.

נסים זאב: אבל תראה, בכנסת כן מתחשבים בנו.

נסים זאב: תראה, יש לי אחלה משרד פה.

נסים זאב: יש לי משרד עם שני חדרים, עם שני עוזרים, אז כחבר הכנסת אני לא מרגיש שום שינוי אם אני בקואליציה או באופוזיציה.

נסים זאב: אולי יותר קל לי להיות באופוזיציה, כי אני מרגיש יותר חופשי בבית הזה.

נסים זאב: אני חושב שהוא הדין בחבר מועצה, ואני מברך את חבר הכנסת חמי דורון, שאני לא מסכים אתו בהרבה דברים, אבל במקרה בנושא הזה אני מסכים אתו.

נסים זאב: תבוא עליך הברכה.

קולט אביטל: יבואו ימי המשיח.

קולט אביטל: חבר הכנסת עבד-אלמאלכ דהאמשה, בבקשה.

עבד-אלמאלכ דהאמשה: גברתי היושבת-ראש, חברי חברי הכנסת, לא אתרכז בהצעת החוק הזאת, היא נראית לי בלתי חשובה לחלוטין, והיא אולי גם מסוג החקיקה שרוצים להרבות בה כדי שבסוף יביאו גם לסטטיסטיקה גדולה וגם לזילות החקיקה.

עבד-אלמאלכ דהאמשה: זה מה שקורה בכנסת הזאת במיוחד, אף שזה התחיל בכנסות קודמות.

עבד-אלמאלכ דהאמשה: אדבר על הצעת החוק הקודמת, ברשותך, גברתי היושבת-ראש.

עבד-אלמאלכ דהאמשה: לא יכול להיות, זאת הפעם הראשונה שאנחנו שומעים שהיועץ המשפטי פונה לממשלה ואומר לה לא להגיש הצעת חוק מפני שהיא לא רק לא נראית לו - והוא לא מסתכל על הצעות החוק האלה כי יש לו דעה כזאת או אחרת, אלא הוא מסתכל מבחינה משפטית.

עבד-אלמאלכ דהאמשה: חזקה בידנו שהיועץ המשפטי איננו חשוד בדעה פוליטית.

עבד-אלמאלכ דהאמשה: אם הוא פונה לממשלה והיא אינה מקבלת את בקשתו שלא להעלות הצעה כזאת להצבעה, אנחנו במצב קשה.

עבד-אלמאלכ דהאמשה: אומנם הדמוקרטיה הישראלית, שלטון החוק מאוים בתקופה האחרונה מהרבה כיוונים, אבל זה אור אדום חדש.

עבד-אלמאלכ דהאמשה: זאת סכנה שלא היה לה תקדים, עוד לא קרה שממשלת ישראל, באופן גס ובוטה, תרמוס את בקשת היועץ המשפטי לממשלה ותפעל בניגוד לה.

עבד-אלמאלכ דהאמשה: באים אלינו עם כל מיני התחכמויות, כמו ועדת הכנסת שאינה מסירה חסינות של אלה שחטאו בגדול, בחטאים, בעבירות - הייתי מגדיר את זה כפשע אפילו, אף שאין פה רצח, אין פה דם ולכאורה אין פה מעשה כל כך פוגעני, אבל מי שרוח החוק, רוח הדמוקרטיה ורוח הצדק חשובות לו יראה בחבר כנסת שמצביע פעמיים כעושה פשע.

עבד-אלמאלכ דהאמשה: קודם כול הוא עושה פשע כלפי הבית שבו הוא יושב, הוא רומס את הכבוד של כולנו והוא עושה מעשה שילד קטן איננו מוכן להסתכן בו.

עבד-אלמאלכ דהאמשה: לצערי לא אוכל להרחיב, כי אני חייב לומר גם כמה מלים בערבית לצופינו הערבים.

עבד-אלמאלכ דהאמשה: (נושא דברים בשפה הערבית; להלן תרגומם לעברית: בשם האל הרחמן והרחום.

עבד-אלמאלכ דהאמשה: אחי המאזינים, הנושא שנדון לפני זמן קצר הוא הקצאת כספים להתנחלויות, ובייחוד לאלה הקרובות לעזה ובטווח ה"קסאם", כדי שתושביהן יזכו בפטורים ממסים.

עבד-אלמאלכ דהאמשה: ניצלו את הצעת החוק כדי להרחיב את מעגל ה"קסאם", כך שיכלול את ערד ואזורים נוספים, וזאת כדי שערים והתנחלויות מסוימות יזכו בסיוע זה, באופן לא מקובל ולא הגיוני.

עבד-אלמאלכ דהאמשה: אף שהיועץ המשפטי לממשלה ביקש שלא להביא חוק זה להצבעה בפני הכנסת, הממשלה כנראה מתייחסת בביטול ליועץ הממשלתי שלה, וכן לצדק, לחוק ולדברים הראויים והצודקים.

עבד-אלמאלכ דהאמשה: הכנסת אומנם מאשרת את הצעות החוק, אבל לא היה צריך להביא את הצעת החוק הזאת להצבעת הכנסת.

עבד-אלמאלכ דהאמשה: עתה, כל שנותר הוא שמישהו יפנה לבית-המשפט העליון בבקשה לבטל את הצעת החוק.

עבד-אלמאלכ דהאמשה: המאבק יתנהל עתה בין בית-המשפט העליון המייצג את הצדק, ובין רשות החוק העושקת וחסרת ההיגיון, שאת מדיניותה מיישמים חלק מגופי הכנסת, ולעתים הממשלה עצמה.

עבד-אלמאלכ דהאמשה: תודה.

עבד-אלמאלכ דהאמשה: תודה רבה, גברתי.

עבד-אלמאלכ דהאמשה: )

קולט אביטל: תודה רבה.

קולט אביטל: חבר הכנסת ג'מאל זחאלקה - אינו נמצא.

קולט אביטל: חבר הכנסת אילן ליבוביץ, בבקשה.

אילן ליבוביץ: גברתי היושבת-ראש, חברות וחברי הכנסת, הצעת החוק הזאת ברוכה ביותר, אבל, בעיני לפחות, היא מאוד מינימליסטית.

אילן ליבוביץ: כאשר אתה נותן ל-21 חברי מועצת עיר משרד אחד לחלוק בו, מחשב אחד וטלפון אחד לחלוק בו, אתה לא אמור לצפות שיקיימו עבודה כמו שצריך.

אילן ליבוביץ: אם היינו רוצים באמת שחברי מועצות הערים שלנו יעבדו כמו שצריך מול הציבור וימלאו את תפקידם כמו שצריך, היינו צריכים לאפשר מצב שבו לכל אחד מהם מקום לשבת בו, בבניין העירייה או מחוצה לו, לקבל קהל, לעבור על החומר ולעבוד בצורה מסודרת.

אילן ליבוביץ: בעיני, הרשויות המקומיות הן מרכיב מאוד חשוב בשלטון במדינת ישראל, אולי לא פחות חשוב מהבית הזה, כי הרשות המקומית, ראש העיר וחברי המועצה, אחראים לפינוי הזבל, לחינוך הילדים, לתאורה, לכבישים.

אילן ליבוביץ: העבודה שלהם חשובה וברוכה, וצריך לתת להם את מלוא הכלים כדי שיוכלו לעשות אותה בצורה הטובה ביותר, ולא לאפשר מצב, כמו שקיים היום, שבחלק מהערים ראש העיר לא אוהב את נציגי האופוזיציה, שלפעמים גם מאתגרים אותו, והוא פשוט לא מאפשר להם מקום לשבת או לקיים פגישות עם קהל או טלפון, פקס או מחשב, והם נאלצים לעשות זאת על חשבונם בבתי-קפה או בבתיהם הפרטיים.

אילן ליבוביץ: לא כך אני רוצה לראות את נבחרי הציבור שלנו פועלים, ברשויות המקומיות או במקומות אחרים.

אילן ליבוביץ: לכן, הצעת החוק הזאת ברוכה, ואני הייתי רוצה לראות שהממשלה מסכימה ומאפשרת שהצעת החוק הזאת תהיה הרבה יותר רחבה, ותיתן כלים אמיתיים לנציגי הציבור ברשויות המקומיות, ולא רק משהו כדי לומר: עשינו את זה.

אילן ליבוביץ: אבל זאת גם התחלה.

אילן ליבוביץ: תודה.

קולט אביטל: תודה רבה.

קולט אביטל: חבר הכנסת אהוד רצאבי, בבקשה.

אהוד רצאבי: אני מוותר.

קולט אביטל: חבר הכנסת מוחמד ברכה, בבקשה.

מוחמד ברכה: גברתי היושבת-ראש, רבותי חברי הכנסת, הצעת החוק הזאת ראויה דווקא משום שהיא נותנת משמעות לדמוקרטיה המוניציפלית תחת הבחירה הישירה של ראש הרשות, שיש לו סמכויות נרחבות.

מוחמד ברכה: באותו זמן, יש מקום לתת לאופוזיציה, שבדרך כלל היא אופוזיציה רצינית.

מוחמד ברכה: ראשי מועצה או עירייה שנבחרו ברוב של 80% או 90% הם מעטים מאוד, הם לא קיימים כמעט, ולכן בכל מקום יש אופוזיציה של 40% או אפילו יותר, וראוי שתהיה לה דרך להתבטא, דרך ליצור קשר עם הציבור.

מוחמד ברכה: גם אם הקואליציה לפעמים רחבה, אני חושב שחלק מהמנגנון הדמוקרטי של השירות לציבור הוא לאפשר לאופוזיציה להתבטא וליצור קשר עם בוחריה ועם מוסדות הרשות המקומית שהם מכהנים בה.

מוחמד ברכה: יש בעיה שהיא אולי קטנה, והיא שלרשויות המקומיות בכלל קשה לתפקד.

מוחמד ברכה: האופוזיציה תתפקד, הקואליציה תתפקד, אבל המועצה עצמה לא תתפקד בגלל הקשיים שמערימים משרד הפנים והממשלה על התקצוב של הרשויות המקומיות.

מוחמד ברכה: היום, למרבה הצער, רשות מקומית מוצלחת, בממוצע היא רשות מקומית שיכולה לשלם משכורות.

מוחמד ברכה: אני חושב שזה אחד האבסורדים הקשים בהתנהלות הממשלה כלפי השלטון המקומי.

מוחמד ברכה: בכל זאת הממשלה מתפרקת מאחריות וממטלות שהיו מוטלות עליה בעבר, מטלות חברתיות, חינוכיות וכו'.

מוחמד ברכה: המטלות האלה מתגלגלות לפתחן של הרשויות המקומיות, ובאותו זמן שתחומי האחריות של הרשות המקומית גדלים, מקורות ההכנסה ואפשרות התפקוד קטנים יותר.

מוחמד ברכה: לכן, לדעתי, גברתי היושבת-ראש, הגיע הזמן שהכנסת תיתן את דעתה לעניין, לא רק במחאה פה ושם על אי-תשלום משכורות או בחקיקת חוק אד-הוק שקובע שהמשכורות ייכנסו במסגרת תוכנית הבראה לחשבון נפרד, על מנת שלא ייבלעו בתוך הגירעון של הרשות המקומית.

מוחמד ברכה: על הכנסת לתת את דעתה באופן עקרוני על מעמדו של השלטון המקומי.

מוחמד ברכה: אני, כאחד משלושת ראשי השדולה המוניציפלית, עם חברי דני בנלולו ודני יתום, בהתייעצות עם מרכז השלטון המקומי, כנראה נביא בתקופה הקרובה הצעת חוק-יסוד: השלטון המקומי.

קולט אביטל: גם לי יש כזאת.

מוחמד ברכה: יופי, אז הן יכולות להתחבר.

מוחמד ברכה: נתאם איך להעלות את זה ביחד.

מוחמד ברכה: יש הצעת חוק-יסוד: הכנסת, הצעת חוק-יסוד: הממשלה, הצעת חוק-יסוד: בתי-המשפט, הצעת חוק-יסוד: חופש העיסוק ועוד.

מוחמד ברכה: אני חושב שהגיע הזמן שמעמדו של השלטון המקומי יעוגן בחקיקת יסוד, על מנת שלא יימשך המצב המבזה הזה, שהשלטון המקומי חי מפתיתים ופירורים ועצמות יבשות שזורקת לו הממשלה.

מוחמד ברכה: השלטון המקומי ממלא תפקיד מאוד חשוב בחיי האזרחים, ומאוד חשוב לנבחרי הציבור בבית הזה לתת את דעתם על כך שהציבור יקבל את השירותים הטובים ביותר מהרשות המקומית.

מוחמד ברכה: תודה רבה.

קולט אביטל: תודה רבה.

קולט אביטל: חבר הכנסת אילן שלגי, ואחריו – חבר הכנסת רן כהן.

אילן שלגי: גברתי היושבת-ראש, חברות וחברי הכנסת, הצעת החוק היא בהחלט ראויה.

אילן שלגי: אני רוצה לומר לחברי לסיעה חמי דורון ולחברי האחרים שהגישו את ההצעה, שהייתם צנועים ביותר.

אילן שלגי: חדר אחד, משרד אחד – "לפחות", אומנם, כתוב – ומכשיר טלפון ומכשיר פקסימיליה ומחשב לכל סיעות המועצה יחדיו, זה באמת מעט.

אילן שלגי: לא רק שאני משוכנע שהחוק הזה יעבור, אלא שהרשויות המקומיות יבינו, אלה שלא מקיימות את זה גם היום ללא חובה בחוק, שצריך להעמיד לרשות כל חבר מועצה, גם אם הוא סיעת יחיד, אפשרות להשתמש, על חשבון הציבור שבחר בו, במכשיר טלפון, בפקסימיליה, במחשב.

אילן שלגי: הרי חברי הרשויות המקומיות, אלה שנבחרו על-ידי הציבור, הם אנשים שלצערי עובדים ללא שום תגמול, ללא שכר.

אילן שלגי: לפחות תן להם את האמצעים המינימליים לבצע את תפקידם הציבורי.

אילן שלגי: לפני שבועיים הפילה הקואליציה הצעת חוק שאני וחברים מסיעתי הבאנו לאפשר תגמול לחברי מועצה, לנבחרים, תגמול צנוע ביותר בעבור השתתפות בישיבות.

אילן שלגי: החשבון שעשינו היה, שאם ישולמו אפילו 200 שקלים בהתחלה לכל חבר מועצה כדמי השתתפות בישיבות, ועוד 100 שקלים כהחזר הוצאות טלפון – היום אי-אפשר לעבוד בלי טלפון, ובדרך כלל זה טלפון סלולרי – ההוצאה ברשות מקומית שיש בה 17-19 חברי מועצה, ובהנחה שאנחנו מורידים את ראש העיר וסגניו שמקבלים שכר, מדובר על 13-15 איש.

אילן שלגי: זאת הוצאה של כ-4,000 שקלים בחודש.

אילן שלגי: מאחר שהמועצה איננה מתכנסת 12 חודשים בשנה, מדובר על הוצאה של כ-40,000 שקלים לרשות מקומית בגודל שתיארתי, שזאת עיר בינונית פלוס.

אילן שלגי: אין שום סיבה שהרשויות המקומיות לא תוכלנה לעמוד בהוצאה הזאת.

אילן שלגי: זה בערך משכורת חודשית של שני סגנים לראש עיר, ומדובר פה על הוצאה שנתית.

אילן שלגי: אם יום אחד גם נצליח להביא למה שהיתה בהתחלה כוונת האוצר, לצמצום מספר הסגנים ברשויות המקומיות, הסגנים בשכר, עוד יישאר לנו עודף.

אילן שלגי: על כל פנים, ההצעה הזאת היא בהחלט הצעה ראויה.

אילן שלגי: חובה להעמיד לרשות נבחרי הציבור את האמצעים לבצע את עבודתם.

אילן שלגי: הרי איננו רוצים שיעמידו את עצמם לבחירה ברשויות המקומיות רק אנשים שהם עצמם בעלי אמצעים ועתירי ממון, ונושא ההוצאות איננו משמעותי לגביהם.

אילן שלגי: כדי לאפשר לכל אדם שראוי לכך להיבחר, צריך להעמיד לרשותו את האמצעים.

אילן שלגי: תודה רבה.

קולט אביטל: תודה רבה.

קולט אביטל: חבר הכנסת רן כהן - אינו נוכח.

קולט אביטל: חבר הכנסת משה גפני, בבקשה.

קולט אביטל: רשימת הדוברים סגורה.

קולט אביטל: אחרון הדוברים הוא חבר הכנסת טלב אלסאנע.

משה גפני: גברתי היושבת-ראש, רבותי חברי הכנסת, אני אתמוך בהצעת החוק, מכיוון שיש איסור בתורה: לא תיקום ולא תיטור, ואהבת לרעך כמוך.

נסים זאב: טוב שאני יודע מי החברים שלך, רבי משה.

משה גפני: אני אסביר.

משה גפני: אני חושב שזאת הצעת חוק ראויה, ואני אצביע בעבורה אף שהייתי צריך להצביע נגדה.

משה גפני: מדוע?

משה גפני: שמעתי פה בראש ובראשונה את חבר הכנסת חמי דורון, ולאחר מכן את חבריו לסיעה.

משה גפני: שמעתי את חבר הכנסת אילן ליבוביץ, ועכשיו הגדיל לעשות חבר הכנסת אילן שלגי.

קולט אביטל: רק את חבר הכנסת פורז לא שמעת.

משה גפני: הוא דיבר?

קולט אביטל: לא.

משה גפני: אז איך אני יכול לשמוע אם הוא לא מדבר?

משה גפני: מה, אני מקליט אותו?

קולט אביטל: שמתי לב שאתה תמיד מחפש את פורז.

משה גפני: אני בידידות עם כולם.

משה גפני: אני אדבר על מה שאמר חבר הכנסת שלגי לפני שתי דקות.

משה גפני: אמר חבר הכנסת שלגי: מה אנחנו רוצים, שנציגי הציבור יהיו רק כאלה שהם בעלי ממון?

משה גפני: עשירים?

משה גפני: לא, מה פתאום.

משה גפני: הוא צודק.

משה גפני: לפני כמה ימים היתה כאן הצעת חוק של חברת הכנסת לאה נס ושלי על נציגי הציבור הירוקים, שתפקידם לדאוג בוועדות המחוזיות לתכנון ובנייה - - -

רשף חן: אין כאלה.

משה גפני: אפשר בבקשה לדבר במליאה הזאת כשאתה נמצא, או שאתה תמיד תפריע לי?

משה גפני: תגיד, אז אני אפסיק.

משה גפני: אמרנו במלים האלה: חייבים לתת כלים לנציגי ציבור.

משה גפני: אנשים מפסיקים את עבודתם.

משה גפני: הרי לא מדובר באילי הון.

משה גפני: אנשים תורמים לטובת הציבור, שישלמו להם את ההוצאות שלהם.

משה גפני: לא שכר ולא מי יודע מה.

משה גפני: התקוממה סיעת שינוי כולה ואמרה: לא, בזבוז כספי ציבור.

משה גפני: אמר חבר הכנסת אילן ליבוביץ: הצעת החוק הזאת היא מצמצמת, היא מינימלית, היא עולה פחות כסף.

משה גפני: צריך להרחיב אותה, שתהיה רחבה וגדולה עם הרבה כסף, על חשבון תושבי אותן ערים.

משה גפני: אנחנו נמצאים בבניין שצריך לזכור, בכניסה אליו – הוא לא נראה מבחוץ כך – שהוא עגול.

משה גפני: כאשר אתם מתנגדים להצעת חוק שלי, אני צריך להתנגד גם להצעת חוק שלכם.

משה גפני: אבל אני, בניגוד אליכם, דן לגופו של עניין.

משה גפני: הצעת החוק הזאת היא נכונה, ואצביע בעדה.

קולט אביטל: תודה רבה.

אתי לבני: יצאת צדיק.

משה גפני: בטח צדיק, בסדום כזה?

קולט אביטל: חבר הכנסת איוב קרא, בבקשה.

קולט אביטל: אחריו – חבר הכנסת דוד אזולאי.

איוב קרא: גברתי היושבת-ראש, חברי חברי הכנסת, אני חושב שהצעת החוק ראויה, וראויה עוד יותר לתמיכה.

איוב קרא: אני חושב שעקב אכילס של השכבה החלשה היום בישראל הוא נושא השלטון המקומי ומצב הרשויות המקומיות.

איוב קרא: אין לי ספק שצריכים כלים כדי לטפל באזרחים, במיוחד במישור המקומי.

איוב קרא: האמצעים הללו יתבטאו במה שכתוב בתוכן הצעת החוק.

איוב קרא: אני חושב שזה יכול להוסיף רבות לשליחותו של איש ציבור.

איוב קרא: אתמול שמחתי שהיה, בוועדת הפנים של הכנסת, קונסנזוס סביב הצעתי לפצל את הוועדה לתכנון ובנייה מעלה-נפתלי.

איוב קרא: ראש עיר מסוים היה אחראי גם על יישובים אחרים, דבר שאין לו אח ורע במדינת ישראל.

איוב קרא: מישהו קבע בחקיקה שראש עיריית מעלות צריך להיות אחראי על בית-ג'ן, על פאסוטה, על גוש-חלב, מעיליא, פקיעין וחורפיש.

איוב קרא: יש לו מספיק עבודה במעלות-תרשיחא.

עזמי בשארה: אפשר לשים אותו מלך על הגליל.

איוב קרא: לפי תשובת משרד הפנים, אין מצב דומה במדינת ישראל.

איוב קרא: אני שמח שעמדת הממשלה היתה לפצל את ועדת התכנון והבנייה הזאת.

איוב קרא: אני חושב שלבוחבוט יש מספיק מה לעשות במעלות, שיתפנה לאזרחי מעלות.

איוב קרא: אני חושב שהוא עושה עבודה נפלאה שם.

איוב קרא: אבל הדרך ארוכה עד שיהיה לו ראש לטפל בבעיות של חורפיש או של גוש-חלב, אין לו זמן לזה.

איוב קרא: אני חושב שהדבר הזה נותן לנו גם תמונה נוספת בקשר למה שקורה היום בשלטון המקומי.

איוב קרא: הסוגיה הזאת צריכה להיות על סדר-יומו של כל אחד מאתנו.

איוב קרא: הרשויות במצב של קריסה, וצריך הרבה איחוד כוחות בכל רשות מקומית כדי לצאת מהסבך שאליו הן נקלעו.

איוב קרא: יש רשויות שלא יכולות לקבל כסף שמגיע להן בגלל המצב הקשה שהן נמצאות בו מבחינת הביורוקרטיה הפנים-בנקאית.

איוב קרא: יש כל מיני סוגיות קשות שמקשות עליהן לקבל מה שמגיע להן.

איוב קרא: הכסף מחכה להן, הלוואות, מענקים, והם לא יכולים להעביר את זה.

איוב קרא: הדבר הזה מצריך לשנות הרבה מהמוסכמות ומהדרכים שאנחנו נוהגים לפעול לפיהן יום-יום ברשויות הללו.

איוב קרא: ככל שניתן מעמד לאנשי הציבור סביב ראש העיר, שאני מאמין שטובת הכלל לנגד עיניהם - חדר, פקס, מחשב ודברים אלמנטריים לפעילות יומיומית יכולים להיות להם לברכה ליד ראש העיר.

איוב קרא: בכך אולי תגיע בשורה טובה וחשובה מאוד לאזרחים של אותה רשות מקומית.

איוב קרא: אני מקווה שכולם יחד יניפו את הדגל להרמת קרנה של הרשות המקומית, של הרשויות המקומיות בכלל.

איוב קרא: אני אתמוך בהצעת החוק.

קולט אביטל: ולתפארת מדינת ישראל.

קולט אביטל: תודה.

קולט אביטל: חבר הכנסת דוד אזולאי.

קולט אביטל: אחריו - חבר הכנסת רשף חן.

דוד אזולאי: גברתי היושבת בראש, עמיתי חברי הכנסת, אני לא אפתח כחברי ואומר שאני רואה בהצעת חוק זו הצעה ראויה.

דוד אזולאי: אני מתבייש שאנחנו צריכים לחוקק חוק כזה, שמדבר על דברים מינימליים שחבר מועצה צריך לקבל על מנת לשרת את בוחריו.

דוד אזולאי: הבושה הגדולה היא שהכותרת היא העמדת אמצעים לרשות סיעות המועצה.

דוד אזולאי: אני חושב שאחת הפגיעות הגדולות בנבחרי ציבור היא שהם צריכים לקבל על-ידי חקיקה כלים כדי למלא את תפקידם הציבורי, שלשמו הם נשלחו למועצה.

דוד אזולאי: הצרה הגדולה ביותר, יש פה חוסר איזון משווע וזועק לשמים.

דוד אזולאי: מצד אחד אנחנו רואים בכל פעם איך מרחיבים את סמכויותיהם של ראשי הרשויות.

דוד אזולאי: חלילה וחס שמישהו מכם ינסה להביא הצעת חוק המקצצת בסמכויותיו של ראש המועצה או של ראש הרשות, כי אז תראה איך יציע האורחים יהיה מלא לוביסטים של השלטון המקומי.

דוד אזולאי: אבל כשמדובר על חברי המועצה, מייד מתארגנים וחלילה וחס מלתת להם את השירותים, והכול על מנת להיות נתונים לחסדיו של ראש הרשות.

דוד אזולאי: והוא ברצותו נותן, וברצונו לא נותן.

דוד אזולאי: אם אתה בקואליציה, תקבל הכול - לשכה, טלפון - אתה לא צריך חוק.

דוד אזולאי: אנחנו מכירים את זה.

דוד אזולאי: מי שהיה חבר מועצה יודע, שאם אתה בקואליציה, ראש הרשות ייתן לך לשכה ופקס ודואר וכל מה שאתה רוצה, ללא חקיקה.

דוד אזולאי: ואם אתה באופוזיציה, הוא יכול למנוע ממך אפילו לחפש במסמכי הרשות.

דוד אזולאי: אני מצר על כך שאנחנו צריכים חוק בעניין הזה.

דוד אזולאי: לכן, אני חושב שהצעת החוק הזאת היא טובה, אבל היא לא מספיקה.

דוד אזולאי: כי מה החוק אומר?

דוד אזולאי: אתה מדבר על הצעת חוק לכל סיעות המועצה.

דוד אזולאי: חבר הכנסת דורון, צר לי להגיד לך, אבל החקיקה הזאת היא לא טובה, כי מה עשית כאן?

דוד אזולאי: עשית דבר שבסופו של דבר יכול לגרום רק נזק.

דוד אזולאי: ראש המועצה יסתפק בזה.

דוד אזולאי: יש עשר סיעות מועצה, וכולם ישתמשו באותו שירות.

דוד אזולאי: זה בלתי אפשרי, זה לא עולה על הדעת.

דוד אזולאי: לכן אני חושב שאנחנו צריכים ללכת על חקיקה שונה לחברי המועצה.

דוד אזולאי: הגיע הזמן שחברי המועצה שעושים תפקידם נאמנה יקבלו כלים על מנת למלא את תפקידם, ולא להזדקק לחוקים.

דוד אזולאי: למרות הכול, אני אתמוך בהצעת החוק, כי אולי זאת ההתחלה לשינוי מהותי בעניין חברי המועצה.

דוד אזולאי: תודה רבה.

קולט אביטל: תודה רבה.

קולט אביטל: חבר הכנסת רשף חן.

קולט אביטל: אחריו - חברת הכנסת מלי פולישוק.

רשף חן: גברתי היושבת-ראש, חברי חברי הכנסת, האמת היא שאני מסכים לכל מה שאמר חבר הכנסת אזולאי, ויש לי הרגשה שגם חבר הכנסת דורון מסכים עם כל מה שאמר חבר הכנסת אזולאי.

רשף חן: נכון שזה די מביש בכלל שצריך את ההצעה הזאת, ונכון שאם כבר מעלים אותה, היה הרבה יותר טוב אם היינו עושים משהו קצת יותר משוכלל, שבו לכל סיעה, או לפחות לכל סיעה שיש לה מספר מסוים של חברי מועצה יהיה חדר, או המינימום שבמינימום, שיהיה חדר נפרד לקואליציה ולאופוזיציה, או איזה סידור כזה.

רשף חן: אני חייב לומר לכם, שאני הייתי חבר מועצת עיר בחיפה, ושם הדברים מסודרים.

רשף חן: בכלל, חיפה בדי הרבה דברים מובילה בתחום המוניציפלי.

רשף חן: בחיפה לכל סיעה יש חדר.

רשף חן: נוסף על זה, לכל הסיעות ביחד יש חדר ישיבות משותף שיש בו מזכירה קבועה שנותנת שירותי משרד, פקס, טלפון, נוסף על הטלפונים שיש בחדרים, לכל חברי הסיעה.

רשף חן: אני לא יודע ממתי קיים הסידור הזה, אבל ודאי שהוא היה בתקופה שאני הייתי שם.

רשף חן: זה סידור שאפשר לנו לעבוד.

רשף חן: זה המינימום שבמינימום שמגיע לאנשים שבאים לשרת את הציבור בהתנדבות, כי האמת היא שבסולם המוסרי, משרתי הציבור, נבחרי הציבור המוניציפליים, עולים על נבחרי הציבור בכנסת, כי הם עושים את זה בהתנדבות.

רשף חן: בזמנם החופשי, במקום להיות עם האשה והילדים בבית, או עם הבעל והילדים, הם באים לשם בלילות ויושבים בישיבות ארוכות בוועדות, בישיבות המועצה, ומשרתים את העיר שלהם.

רשף חן: היחס שחלקם זוכים לו בחלק מהמקומות לא מאפשר להם לעבוד כמו שצריך - ראשי ערים מתייחסים אליהם כאל איזה מטרד שצריך להסתדר אתו.

רשף חן: היחס הוא בלתי ראוי.

רשף חן: מן הראוי היה שבאופן טבעי, כמובן מאליו, כל עירייה תבין שהיא חייבת לתת לאנשים האלה כבוד ויקר, ולכל הפחות את המינימום הנדרש בשביל לעבוד.

רשף חן: זה מצער שהכנסת צריכה להתערב בעניין הזה, אבל בהכירי את המציאות בלא מעט מקומות, אין ספק שהכנסת צריכה לעשות זאת.

רשף חן: אני מקווה מאוד שבמהלך ההכנה לקריאה שנייה ושלישית גם החוק המינימלי הזה יתוקן קצת, מפני שנדמה לי שלכל הפחות צריך להיות חדר אחד לקואליציה וחדר אחד לאופוזיציה.

רשף חן: מה גם שלחברי הקואליציה יש בדרך כלל אמצעים אחרים מכוח ראש העיר וסגני ראש העיר וכל הדברים האלה.

רשף חן: לכן, לכל הפחות צריך לדעתי להיות חדר נפרד לאופוזיציה.

רשף חן: תודה.

קולט אביטל: תודה רבה.

קולט אביטל: חברת הכנסת מל פולישוק, בבקשה.

קולט אביטל: חבר הכנסת טיבי, התקנון אוסר שימוש בפלאפון במליאה; אם אפשר - להוריד את האוזנייה.

אחמד טיבי: SMS מותר?

קולט אביטל: כתוב: שימוש ברדיו טלפון נייד אסור במליאה - סעיף 71ב לתקנון.

קולט אביטל: תודה.

קולט אביטל: חבר הכנסת שלגי, אל תפנה עורף לחברתך לסיעה.

קולט אביטל: אודה לך אם תשב.

מל פולישוק-בלוך: גברתי היושבת-ראש, חברי חברי הכנסת, קודם אמרת שזה חזון אחרית הימים שאנחנו מסכימים עם גפני, גפני מסכים אתנו ועם דוד אזולאי.

מל פולישוק-בלוך: באמת יש כאן הסכמה מקיר לקיר.

מל פולישוק-בלוך: זה נובע מהעובדה שכולנו מבינים היטב את המצוקה של מי שנבחר לרשות המקומית, ולא משנה מאיזה כיוון ומאיזו השקפה הוא מגיע.

מל פולישוק-בלוך: כל אחד מהנבחרים ברשות המקומית הגיע לתפקידו כדי לעשות עבודתו נאמנה.

מל פולישוק-בלוך: מאלה שאני מכירה, חברי שינוי במועצות המקומיות - אני משמשת גם יושבת-ראש הוועדה המוניציפלית של שינוי, אז אני רואה את הדברים מקרוב, ויש בעיה אמיתית.

מל פולישוק-בלוך: האנשים האלה עובדים הרבה מאוד שעות כל שבוע והם לא מקבלים שום תגמול.

מל פולישוק-בלוך: אם אין להם אמצעים, הם ממש בבעיה.

מל פולישוק-בלוך: ומה לעשות?

מל פולישוק-בלוך: אנחנו לא רוצים שרק בעלי האמצעים יהיו נבחרי ציבור.

מל פולישוק-בלוך: לכן החוק הזה, כפי שאמר חבר הכנסת אזולאי, הוא פחות מדי, ואני מסכימה אתך, אבל הוא יותר טוב מכלום, ולכן חשוב שנצביע.

מל פולישוק-בלוך: לכן צריך לברך את חמי דורון, שהציע את ההצעה הזאת.

מל פולישוק-בלוך: לפני למעלה משנה, אפילו שנתיים, הצעתי הצעת חוק וביקשתי החזר, כמו בדירקטוריון של חברות ממשלתיות, שאנשים שבאים לישיבות, משתתפים ומשקיעים מזמנם, יקבלו פר-ישיבה.

מל פולישוק-בלוך: הוספתי באותה הצעת חוק, שהמימון יגיע מצמצום מספר הסגנים של ראשי הערים.

מל פולישוק-בלוך: יש כאן חוסר איזון מוחלט בין מספר הסגנים – אף-על-פי שכבר צמצמו את מספר הסגנים, עדיין יש יותר מדי סגנים שמקבלים משכורות גבוהות מאוד.

מל פולישוק-בלוך: כמובן, כמעט תמיד יש לאותם סגנים גם ראשי אגפים שבעצם עושים את העבודה ומאפשרים לסגנים לעשות את העבודה הפוליטית, עם כל התנאים שבעולם, עם משכורת מאוד גבוהה, בעוד לחברי המועצה עצמה אין אפילו אגורה שחוקה.

מל פולישוק-בלוך: הדבר הזה בהחלט לא ראוי.

מל פולישוק-בלוך: אם נותרו לי 30 שניות, אני רוצה להתייחס למשהו מקומי.

מל פולישוק-בלוך: קיבלתי אתמול הודעה מעיריית רעננה, שבה יש לי לשכה פרלמנטרית, שעלי לשלם ארנונה גבוהה יותר, 2.5 שקלים לכל מ"ר, בגלל הגינה שליד הבניין שהלשכה נמצאת בו.

מל פולישוק-בלוך: הם עדיין לא קיבלו אישור ממשרד הפנים, זה דבר חדש.

מל פולישוק-בלוך: זה יחול כמובן על עסקים ומשרדים, ואני חושבת שזו שערורייה.

מל פולישוק-בלוך: היום הוצאתי מכתב לשר הפנים, ואני מקווה שזה לא יגיע לכלל מימוש.

משה גפני: כיוון שאין אישור?

משה גפני: למה את מתרעמת על זה?

מל פולישוק-בלוך: אני מתרעמת על עצם ההוצאה הנוספת שתחול על עסקים.

מל פולישוק-בלוך: היום הוא יום העסקים הקטנים והבינוניים.

מל פולישוק-בלוך: רוב החנויות הן לא קונגלומרטים.

מל פולישוק-בלוך: אנשים שבקושי גומרים את החודש, לא צריכים ארנונה יותר גבוהה.

מל פולישוק-בלוך: להיפך, צריך להפחית להם את הארנונה, כי העסקים גם ככה "על הפנים".

מל פולישוק-בלוך: צריכים להפחית את הארנונה ולא להוסיף.

מל פולישוק-בלוך: הנה עוד דוגמה שהנציגים שלנו, של כל המפלגות, צריכים להילחם עליה ברשויות המקומיות, ולכן אנחנו צריכים לעזור להם למלא את תפקידם.

מל פולישוק-בלוך: אני מברכת על הצעת החוק.

קולט אביטל: תודה רבה.

קולט אביטל: חבר הכנסת טלב אלסאנע, ואחריו - חבר הכנסת אחמד טיבי.

קולט אביטל: אחרון הדוברים - חבר הכנסת עזמי בשארה.

טלב אלסאנע: גברתי היושבת-ראש, חברי הכנסת, הצעת החוק באה להשיג מטרה שהיא מובנת מאליה.

טלב אלסאנע: אלא מה?

טלב אלסאנע: ראשי הרשויות נמנעים מלהעמיד לסיעות האופוזיציה את האפשרויות למלא את תפקידן כי הם לא מעוניינים בקיום אופוזיציה חזקה, לעומתית.

טלב אלסאנע: משרד הפנים סבור שזה שהוא מקצה תקציבים זו הוצאה מיותרת.

טלב אלסאנע: לדעתי הוא עושה טעות.

טלב אלסאנע: כי כולנו יודעים שעקב הניהול הלא-תקין, רשויות רבות נקלעות לחובות ולגירעונות, ולא אחת ממנים להן חשב מלווה או ועדה קרואה ואחר כך כיסוי גירעונות.

טלב אלסאנע: אני מאמין שאילו היתה קיימת אופוזיציה אמיתית, שהיא מפקחת, עוקבת, מבקרת, היה הניהול של הרשויות המקומיות הרבה יותר תקין.

טלב אלסאנע: המעורבות של האוכלוסייה היתה יותר חזקה והתוצאות היו חיוביות.

טלב אלסאנע: אינני סבור שיש לשלול מחברי מליאת המועצה, שהם לא חלק מהקואליציה, את הזכות למלא - בכלל, כל חברי המליאה, זכותם לקבל החזר הוצאות.

טלב אלסאנע: הרי המליאה הזאת, מליאת הרשות או המועצה, יש לה סמכות חקיקה בחקיקת עזר, לא אחת הם גם חברי ועדת התכנון המקומית, ולכן יש להם סמכויות, ממלאים את תפקידם - יש לשלם להם החזר הוצאות.

טלב אלסאנע: אם בחברות ממשלתיות, במועצת ההנהלה, כל מי שבא ומשתתף ותורם במחשבה וברעיון להפריית הדיונים - גם כן יש עניין לתמרץ את חברי המועצות והרשויות המקומיות להשתתף על-ידי תגמול סביר.

טלב אלסאנע: לפחות שלא יהיו להם הוצאות, לפחות לתת להם החזר הוצאות.

טלב אלסאנע: לכן, הצעת החוק היא מינימלית.

טלב אלסאנע: לדעתי צריך להרחיב אותה, להעמיד לסיעות אפשרויות.

טלב אלסאנע: לא מכשיר אחד, יותר מזה, חדרים ואפילו מזכירה, ולדעתי צריך לתגמל את חברי מליאת המועצה על-ידי תשלום החזר הוצאות.

קולט אביטל: תודה רבה.

קולט אביטל: חבר הכנסת אחמד טיבי, ואחריו - אחרון הדוברים, חבר הכנסת עזמי בשארה.

אחמד טיבי: תודה, גברתי.

אחמד טיבי: גברתי היושבת-ראש, רבותי חברי הכנסת, אם בעבודת השלטון המקומי עסקינן, חברי מועצה, אנשי מועצות והעובדים של הרשויות, אני אומר, גם אחרי שאביע בוודאי את תמיכתי בהצעת החוק הראויה הזאת והכל-כך טריוויאלית, אני רוצה לדבר על מניעת משכורות מעובדי רשויות מקומיות באזור המשולש - טייבה, באקה-ג'ת ובסמה.

אחמד טיבי: עשרות, בעצם מאות עובדים, לא קיבלו משכורות כמה חודשים.

אחמד טיבי: שניים מהם לא קיבלו במשך שנה משכורת – מטייבה.

אחמד טיבי: עשרות לא קיבלו במשך שישה או שבעה חודשים, והשאר בין שלושה לחמישה חודשים.

אחמד טיבי: היום היתה הפגנה של העובדים מכל הכפרים האלה מול משרד הפנים.

אחמד טיבי: הבעיה עם ההבטחות הניתנות לעובדים האלה, שמשרד הפנים מגלגל את האחריות אל משרד האוצר.

אחמד טיבי: משרד האוצר מגלגל את האחריות אל משרד הפנים, אל הרשויות וכדומה.

אחמד טיבי: אי-אפשר, גברתי היושבת-ראש, לפגוע כך, בעצם אפשר, וזה קורה, אבל אסור שהדבר יהיה אפשרי.

גדעון סער: לא ראוי.

אחמד טיבי: לא ראוי, אתה צודק.

אחמד טיבי: לכל הפחות לא ראוי לפגוע כך בכבודם האנושי של עובדי הרשויות המקומיות, לפגוע בבני משפחותיהם, בילדים, באפשרות של הליכה לבית-ספר, של קניית מצרכי יסוד.

אחמד טיבי: הם מגיעים עד פת לחם.

אחמד טיבי: הדבר הזה אסור שיהיה עניין טריוויאלי, אסור לעבור עליו כלאחר יד.

אחמד טיבי: הדברים האלה מתרחשים והפקידים לא מנידים עפעף.

אחמד טיבי: עזוב פקידים, השרים לא מנידים עפעף, בעיקר שר האוצר ופקידי האוצר.

גדעון סער: יש דיון שלא תתקוף בו את שר האוצר?

אחמד טיבי: אני לא מתייחס אליו עד כדי כך בכבוד שאני אתקוף אותו בכל דיון.

אחמד טיבי: שלא יהיה מגלומן.

אחמד טיבי: גם אתה תירגע.

אחמד טיבי: אני מבין שאתה תומך בשר האוצר, אתה רוצה שאני אמשיך?

אחמד טיבי: אתה תומך בשר האוצר ולא בראש הממשלה?

גדעון סער: מה שעולה מדבריך - - -

אחמד טיבי: שאני מגלומן.

אחמד טיבי: אוקיי, הבנתי.

גדעון סער: אתה אמרת.

אחמד טיבי: אי-אפשר לראות את האנשים האלה ולעבור לסדר-היום על כל המצוקה האנושית הזאת.

אחמד טיבי: הדבר הזה הוא בלתי אנושי בעליל.

אחמד טיבי: את רואה אנשים באים עם ילדים, והם מודים שהם לא מצליחים לקנות מצרכי יסוד – מאות משפחות.

אחמד טיבי: שר הפנים אמר מעל בימת הכנסת, שהלנת שכר - לא בבית-ספרנו.

אחמד טיבי: נו, ולאיזה בית-ספר שייכים האנשים האלה בטייבה, בג'ת, בבאקה ובבסמה?

גדעון סער: למה אתה תוקף רק את שר האוצר?

קולט אביטל: חכה, כל אחד בתורו.

נסים זאב: שם בכלל לא משלמים, אין הלנה.

גדעון סער: אמרת במיוחד.

גדעון סער: שר הפנים ממונה על הרשויות המקומיות.

אחמד טיבי: כן, אני אומר שאם הדבר היה תלוי בשר אופיר פינס, הם היו מקבלים את המשכורת.

גדעון סער: מתי הפגישה הקרובה שלכם?

אחמד טיבי: אתמול.

אחמד טיבי: אגב, הלוואי שהשרים שלכם היו נענים לחלק מהבקשות – לא לכל הבקשות – והיתה להם ההקשבה, חלק מההקשבה שיש לשר פינס - - -

גדעון סער: - - - מהמגזר - - -

אחמד טיבי: עזוב, אל תהיה כזה קטנוני.

גדעון סער: זה קטנוני?

גדעון סער: אתה, שחושב שההתפקדויות האלה הן מעשה חמור - - -

אחמד טיבי: הן פשע, לא מעשה חמור, אני אומר יותר ממך.

גדעון סער: אז מה אתה מדבר?

אחמד טיבי: אני מדבר – הם עשו את הפשע הזה עם חלק מהתומכים שלנו, במפלגה.

קולט אביטל: אבקשך לסיים.

גדעון סער: זה מכפיש לא רק את המפלגה, גם - - -

קולט אביטל: חבר הכנסת סער, זה לא מונולוג.

אחמד טיבי: זייפנים, מקומם במשטרה.

גדעון סער: - - -

אחמד טיבי: במקרה הזה של הזיופים – בהחלט כן, אתה צודק.

אחמד טיבי: אתה צודק.

אחמד טיבי: אני אסיים בדברים שהוא לא ירווה מהם נחת.

אחמד טיבי: אכן, יש כמה שרים בממשלה שמקשיבים.

אחמד טיבי: לא תמיד הם מבצעים, לא תמיד הם רוצים, אבל – מקשיבים.

אחמד טיבי: זה כבר שינוי מהנוף הקודם, ואני מקווה שה"מגפה" הזאת תהיה מגפה מידבקת, אבל, אני לא כל כך נאיבי להאמין שהדבר הזה יתרחש.

אחמד טיבי: תודה.

קולט אביטל: זה נאמר בתור רופא, אני מבינה.

קולט אביטל: תודה רבה.

קולט אביטל: חבר הכנסת עזמי בשארה, אחרון הדוברים, ולאחר מכן אנחנו עוברים להצבעה.

עזמי בשארה: גברתי היושבת-ראש, חברי הכנסת, הצעת החוק היא טובה, ואני מעריך שהיא היתה הרבה יותר טובה לפני שהיא עברה את כל הקיצורים.

עזמי בשארה: כולם נתנו עצות לחבר הכנסת דורון, אני חושב שעם מה שהוא הוריד מהצעת החוק, הצעת החוק היתה בוודאי יותר טובה, אבל בכל זאת צריך להצביע בעד ההצעה, מכיוון שאנחנו יודעים איך העניינים מתנהלים בעיריות מבחינת השחיתות של השלטון המקומי והאי-יכולת שלו.

עזמי בשארה: מערכת הבחירות מסתיימת, ויום אחרי כן מתחילה מערכת הבחירות הבאה.

עזמי בשארה: בכל חמש שנים יש מערכת בחירות.

עזמי בשארה: בעצם יש שם כל יום מערכת בחירות.

עזמי בשארה: אני חושב שמהבחינה הזאת המצב בחברה הערבית הרבה יותר גרוע, מכיוון שיש השפעה משחיתה ביותר של השלטון המקומי על החברה הערבית.

עזמי בשארה: אנחנו אומנם חברה מסורתית, שהמבנה שלה מבחינת המשפחות, העדות וכו' קיים, אבל כאילו אוריינטליסטים נתנו עצה איך לחזק את המבנה החמולתי והעדתי של החברה הערבית על-ידי הבחירות, שכן הן הפכו בעצם את השייכות המשפחתית למלחמה משפחתית כמעט, למלחמה חמולתית.

עזמי בשארה: מהבחינה הזאת אני ממש נדהם כל פעם כשאני שומע בחדשות על כפרים וערים ערביים שבהם מתנהלות בחירות, שהאירוע הזה הופך שם כמעט למלחמת אזרחים, מבחינת הפנאטיות שלא היתה בחברה הערבית בדרגה הזאת לפני הבחירות למועצות המקומיות.

עזמי בשארה: אני חושב שהבחירות למועצות המקומיות, מהבחינה הזאת - במקום לעשות מודרניזציה של החברה הערבית, זה נתן מכה והחזיר אחורה את החברה הערבית בפוליטיזציה של המבנה החמולתי והעדתי.

עזמי בשארה: אבל, ולמרות זאת, ולמרות השפעת כל זה על צורת הניהול של המועצה המקומית, ועל אף השחיתות הלא-פחותה, אולי אף היותר-גדולה, הקיימת במגזר היהודי – אני רוצה להעיר הערה אחת, כי אנחנו רואים את האנשים שסובלים מכך בהרבה כפרים ערביים וערים ערביות, בכל הנוגע לתשלום המשכורות.

עזמי בשארה: למה משרד הפנים תמיד נזכר אחרי ההתמוטטות להגיד שצריך תוכנית הבראה?

עזמי בשארה: ולמה צריכים הפקידים שעושים את עבודתם, הולכים בבוקר, והילדים מחכים בבית לכל מיני תשלומים וכו' – למה הם צריכים לסבול מכך שמועצה מקומית לפני זה לא עשתה תוכנית הבראה?

עזמי בשארה: מישהו בממשלה צריך כבר לתת תשובה על הדברים האלה.

עזמי בשארה: אנחנו לא יכולים לעבור כל פעם ממועצה למועצה שבמשך שנה או שישה חודשים לא שילמו משכורות, מכיוון שראש המועצה לא יכול לבצע תוכנית הבראה, מכיוון שהוא ירש ירושה כזאת.

עזמי בשארה: ולמה תמיד משרד הפנים מתעורר שנה-שנתיים אחרי שהמועצה כבר נמצאת בדפיציטים כאלה שהכספים והמענקים וכספי האיזון נבלעים בתוך האוברדרפט שלה, ואנחנו צריכים כאן לחוקק חוקים להציל את כספי החינוך, להציל את כספי הרווחה, להציל את הכספים שלא ייבלעו באוברדרפט של הבנקים?

עזמי בשארה: אני חושב שמשרד הפנים צריך לעמוד על המשמר, ואם הוא לא על המשמר, אז הוא לפחות צריך לדאוג שעובדים טובים יקבלו את משכורותיהם בערים ובכפרים הערביים.

עזמי בשארה: תודה רבה.

קולט אביטל: תודה רבה.

קולט אביטל: סגן השר אפללו ביקש לדבר.

אלי אפללו: גברתי היושבת-ראש, חברי כנסת נכבדים, לפנינו הצעת חוק של חבר הכנסת חמי דורון שוועדת השרים לחקיקה תומכת בה.

אלי אפללו: אנחנו חושבים שההצעה הזאת צודקת, ואפילו הייתי מוסיף, שאם אפשר, בין הקריאה הזאת לקריאות הבאות, לתקן ולהוסיף כמה דברים, שיוכלו לחזק – בדרך כלל את האופוזיציה, לעשות את העבודה שלהם נאמנה בשלטון המקומי.

אלי אפללו: כי באמת נאמרו פה דברים צודקים.

אלי אפללו: אדם שלא יכול, נבחר שאין לו האמצעים האלה, מאלצים אותם ראשי הרשויות להתקפל ולא להיאבק למען הציבור, ובאמצעים האלה, הדלים שיש לו, הוא לא מצליח.

אלי אפללו: ברגע שיהיו לו האמצעים המינימליים כדי לעשות את העבודה הזאת בנאמנות, אני בטוח שהוא יעשה אותה טוב יותר.

אלי אפללו: בגלל זה, בעיני ההצעה הזאת היא נכונה וצודקת, ואני מתכוון לתמוך בה.

אלי אפללו: תודה.

קולט אביטל: תודה.

קולט אביטל: רבותי חברי הכנסת, אנחנו עוברים להצבעה בקריאה ראשונה – הצעת חוק לתיקון פקודת העיריות (מס' 102) (העמדת אמצעים לרשות סיעות המועצה).

קולט אביטל: הצבעה מס' 10 בעד ההצעה להעביר את הצעת החוק לוועדה - 19 נגד - אין נמנעים – אין ההצעה להעביר את הצעת החוק לתיקון פקודת העיריות (מס' 102) (העמדת אמצעים לרשות סיעות המועצה), התשס"ה-2005, לוועדת הפנים ואיכות הסביבה נתקבלה.

קולט אביטל: 19 בעד, אין מתנגדים ואין נמנעים.

קולט אביטל: אני קובעת שהצעת החוק עברה, והיא תועבר לוועדת הפנים ואיכות הסביבה.

קולט אביטל: [נספחות.

קולט אביטל: ]

קולט אביטל: אנחנו עוברים לסעיף הבא: החלטת ועדת הפנים ואיכות הסביבה בדבר חלוקת הצעת החוק לתיקון פקודת המשטרה (מס' 18) (אירוע אסון המוני).

קולט אביטל: חבר הכנסת גאלב מג'אדלה, יושב-ראש הוועדה, בבקשה.

גאלב מג'אדלה: גברתי היושבת-ראש, מכובדי חברי הכנסת, אני מתכבד להציג בפני הכנסת את החלטת ועדת הפנים ואיכות הסביבה בדבר חלוקת הצעת החוק לתיקון פקודת המשטרה (מס' 18).

מוחמד ברכה: זה טעון הצבעה, אדוני?

קולט אביטל: זה טעון הצבעה, כן.

מוחמד ברכה: יש דוברים?

קולט אביטל: אחד, בשלב הזה.

גאלב מג'אדלה: זה טעון הצבעה, ללא דיון.

קולט אביטל: יכול להיות דיון, ותהיה הצבעה לאחר מכן.

גאלב מג'אדלה: אני, כמובן, אכבד את הוראות התקנון, כפי שיוצג על-ידי היושבת-ראש.

גאלב מג'אדלה: אני מתכבד להציג בפני הכנסת את הצעת ועדת הפנים ואיכות הסביבה לחלוקת הצעת החוק לתיקון פקודת המשטרה (מס' 18) (אירוע אסון המוני), התשס"ב-2002, לפי סעיף 121 לתקנון הכנסת.

גאלב מג'אדלה: בטרם אסביר את הצעת החלוקה, ברצוני להעיר למען הסר ספק, כי ביום ד', ח' בסיוון התשס"ה, 15 ביוני 2005, הונחה על שולחן הכנסת הצעה לחלוקת הצעת חוק לתיקון פקודת המשטרה (מס' 19), התשס"ה-2005.

גאלב מג'אדלה: בשמה של הצעה זו נפלה טעות, שכן מדובר למעשה בהצעה לחלוקת הצעת חוק לתיקון פקודת המשטרה (מס' 18) (אירוע אסון המוני), התשס"ב-2002, ועל כן הנחנו אתמול הצעה מחודשת, שבה אנו דנים כעת.

גאלב מג'אדלה: ולגופו של עניין: הצעת חוק לתיקון פקודת המשטרה (מס' 18) (אירוע אסון המוני), התשס"ב-2002, היא הצעת חוק ממשלתית, שנדונה בוועדת הפנים ואיכות הסביבה, והיא עוסקת בהיערכות לקראת אירוע אסון לאומי, בסמכויות ההכרזה על אירוע אסון המוני ובחלוקת הסמכויות בין משרדי הממשלה וגופי ההצלה, לרבות בדבר הפיקוד והשליטה בעת אירוע אסון המוני.

גאלב מג'אדלה: במהלך החקיקה נתגלעו חילוקי דעות בנוגע לאופן גיבושה של התורה לטיפול באירוע אסון המוני, שעל-פיה ייקבעו, בין היתר, האמצעים הנדרשים להיערכות לקראת אירוע אסון המוני ולמניעה ולצמצום נזקים בעת התרחשותו של אירוע אסון המוני.

גאלב מג'אדלה: כן התגלעו חילוקי דעות בנוגע למעמד משכן הכנסת ורחבתו ולסמכויות משמר הכנסת בעת אירוע אסון המוני.

גאלב מג'אדלה: לסוגיה הזאת לא ניתן מענה בנוסח החוק שאושר בקריאה ראשונה.

גאלב מג'אדלה: אתם נראים מודאגים.

מוחמד ברכה: מודאגים לא בגלל משמר הכנסת, בגלל אסון הרכבת.

גאלב מג'אדלה: שתי הסוגיות טעונות דיונים מעמיקים.

גאלב מג'אדלה: על מנת שלא להמשיך ולעכב הצעת חוק חשובה זו, שנדונה בוועדה תקופה ממושכת, החליטה ועדת הפנים ואיכות הסביבה להביא לקריאה שנייה ולקריאה שלישית בשלב זה את כל סעיפי החוק, למעט סעיף 90ג(ב).

גאלב מג'אדלה: אנו מציעים, אם כן, להביא לקריאה שנייה ולקריאה שלישית את סעיף 90ג(ב), שעניינו היערכות הגופים השונים לאירוע אסון המוני, והתורה שלפיה תיושם היערכות זו, במועד מאוחר יותר.

גאלב מג'אדלה: אבקש, גברתי היושבת-ראש, מחברי הכנסת לאשר את הצעת הוועדה, לפי סעיף 121 לתקנון הכנסת.

גאלב מג'אדלה: תודה רבה.

קולט אביטל: תודה רבה.

קולט אביטל: חבר הכנסת דהאמשה – אינו נמצא.

קולט אביטל: חבר הכנסת ברכה, אני מבינה שוויתרת על זכות הדיבור.

מוחמד ברכה: אם כולם מוותרים, גם אני מוותר.

קולט אביטל: חבר הכנסת איוב קרא ויתר על זכות הדיבור.

קולט אביטל: ובכן, אנחנו עוברים להצבעה על החלטת ועדת הפנים.

קולט אביטל: לא להצבעה על הסעיפים, כפי שהודעת שתכין להצבעה, אלא על עצם ההחלטה של ועדת הפנים לחלק את החוק.

קולט אביטל: החלטת ועדת הפנים ואיכות הסביבה בדבר חלוקת הצעת חוק לתיקון פקודת המשטרה (מס' 18) - חברי הכנסת, נא להצביע.

קולט אביטל: הצבעה מס' 11 בעד הצעת ועדת הפנים ואיכות הסביבה – 8 נגד – אין נמנעים – אין הצעת ועדת הפנים ואיכות הסביבה בדבר חלוקת הצעת חוק לתיקון פקודת המשטרה (מס' 18) (אירוע אסון המוני), התשס"ב-2002, נתקבלה.

קולט אביטל: ובכן, בעד - 8, נגד - אין, אין נמנעים.

קולט אביטל: אני קובעת שהצעת ההחלטה התקבלה.

קולט אביטל: אנחנו עוברים עכשיו לשאילתות לסגן שר התעשייה, המסחר והתעסוקה.

קולט אביטל: בבקשה, חבר הכנסת אפללו.

קולט אביטל: ובכן, אדוני סגן שר התעשייה, המסחר והתעסוקה, אני רוצה לקרוא את השאילתות: שאילתא מס' 2344, של חבר הכנסת יצחק כהן: מות פועל בתאונת עבודה באשקלון.

קולט אביטל: לא נמצא - לפרוטוקול.

קולט אביטל: חבר הכנסת יצחק כהן שאל את שר התעשייה, המסחר והתעסוקה ביום כ"ה בכסליו התשס"ה (8 בדצמבר 2004): פורסם, כי תושב אשקלון נהרג לאחרונה מפיצוץ בלון חמצן במפעל "הידרו אשקלון" באזור התעשייה, וכי חוקרי המשטרה ומשרדך החלו בחקירה.

קולט אביטל: רצוני לשאול: 1.

קולט אביטל: האם הידיעות נכונות?

קולט אביטל: 2.

קולט אביטל: אם כן – מה העלתה החקירה?

קולט אביטל: 3.

קולט אביטל: כמה תאונות עבודה אירעו בשנים 2002, 2003 ו-2004? 4.

קולט אביטל: מה עושה משרדך למניעת תאונות במפעלים?

קולט אביטל: תשובת סגן שר התעשייה, המסחר והתעסוקה אלי אפללו: (לא נקראה, נמסרה לפרוטוקול) 1.

קולט אביטל: בתאריך 23 בנובמבר 2004 אכן התרחשה תאונה במפעל "הידרו אשקלון", אשר גרמה למותו של עובד.

קולט אביטל: זאת, כתוצאה מפגיעה ישירה של המכל הקטן לחמצן בחזהו.

קולט אביטל: 2.

קולט אביטל: על-פי ממצאי החקירה אירעה התאונה כתוצאה מליקויים בשמירת כללי הבטיחות במקום העבודה.

קולט אביטל: 3.

קולט אביטל: מספר נפגעי תאונות עבודה בשנים האחרונות, המקבלים דמי פגיעה מהמוסד לביטוח לאומי, הוא כדלקמן: בשנת 2002 - 70,025 נפגעים; בשנת 2003 - 61,539 נפגעים; בשנת 2004 - 65,776 נפגעים.

קולט אביטל: 4.

קולט אביטל: משרד התעשייה, המסחר והתעסוקה פועל בדרכים רבות ומגוונות להפחתת מספר הנפגעים בעבודה: באמצעות חקיקה וקביעת נורמות; באמצעות ביצוע אכיפה במקומות העבודה על-ידי מפקחי עבודה; באמצעות ביצוע חקירות של תאונות עבודה ומחלות, תוך הפקת לקחים למניעת הישנות המקרים; באמצעות העברת מידע לעובדים ולמעסיקים על הסיכונים בעבודה ודרכי ההימנעות מפגיעה; באמצעות סיוע ישיר למקומות עבודה קטנים המתקשים להתמודד עם הנושא בכוחות עצמם; ובאמצעות מימון וביצוע מחקרים בתחומי הבטיחות השונים ופעילויות יישומיות שונות לקידום הנושא.

קולט אביטל: שאילתא מס' 2508 של חבר הכנסת דוד טל: אי-תשלום שכר מינימום לעובדים.

קולט אביטל: לא נמצא - לפרוטוקול.

קולט אביטל: חבר הכנסת דוד טל שאל את שר התעשייה, המסחר והתעסוקה ביום כ"ד בטבת התשס"ה (5 בינואר 2005): פורסם, כי 40% מהמעסיקים אינם משלמים שכר מינימום לעובדיהם.

קולט אביטל: רצוני לשאול: 1.

קולט אביטל: האם הידיעה נכונה?

קולט אביטל: 2.

קולט אביטל: אם כן – האם התופעה נפוצה יותר בחברות כוח-אדם?

קולט אביטל: 3.

קולט אביטל: אילו צעדים ינקוט משרדך כדי להביא לאכיפת החוק ולהבטחת תשלום שכר מינימום לעובדים?

קולט אביטל: תשובת סגן שר התעשייה, המסחר והתעסוקה אלי אפללו: (לא נקראה, נמסרה לפרוטוקול) 1.

קולט אביטל: אין ברשות משרד התעשייה, המסחר והתעסוקה מידע על אחוז המעסיקים העוברים על חוק שכר המינימום.

קולט אביטל: להערכת המשרד, שיעור העובדים השכירים הישראלים שאין מקיימים כלפיהם את חוק שכר המינימום מגיע ל-6%–8%, ללא העובדים הזרים.

קולט אביטל: 2.

קולט אביטל: להערכת המשרד, שיעור קבלני כוח-האדם העוברים על החוק גבוה יותר משיעור המעסיקים המקיימים קשרי עובד-מעביד רגילים.

קולט אביטל: ניתן ללמוד זאת מהדיווח העקיף של העובדים באמצעות קבלני כוח-אדם, שלפיו שיעור העובדים באמצעות קבלני כוח-אדם שאין מקיימים כלפיהם את דרישות החוק גבוה באופן משמעותי בהשוואה לעובדים ה"רגילים".

קולט אביטל: 3.

קולט אביטל: ביום 1 ביולי 2004 הוקם במשרד התעשייה, המסחר והתעסוקה מינהל הסדרה ואכיפה.

קולט אביטל: המינהל מאגד תחתיו את זרועות האכיפה והרישוי אשר הוסמכו לטפל בכ-20 חוקי עבודה.

קולט אביטל: זאת, במטרה לייעל ולשפר את האכיפה וההסדרה של חוקים אלה.

קולט אביטל: חוק שכר מינימום הוא החוק המרכזי באכיפה המתנהלת כלפי המעסיקים.

קולט אביטל: יחידת האכיפה שבמינהל פועלת בכמה מישורים לאכיפה יעילה וממוקדת של חוק שכר מינימום: ביקורות יזומות בבתי-עסק, תוך התמקדות באוכלוסיות, במגזרים ובענפים אשר לגביהם קיימת סבירות גבוהה יותר לעבירה על החוק, כגון חברות כוח-אדם, שמירה וניקיון; הסברה בטרם אכיפה, בעיקר בקרב מגזרי המיעוטים והעולים החדשים; טיפול בתלונות המופנות ליחידה.

קולט אביטל: שאילתא מס' 2583 של חבר הכנסת טלב אלסאנע: בית-ספר מקצועי לבני נוער בקריה למחקר גרעיני.

קולט אביטל: אינו נמצא - לפרוטוקול.

קולט אביטל: חבר הכנסת טלב אלסאנע שאל את שר התעשייה, המסחר והתעסוקה ביום י"ד באדר א' התשס"ה (23 בפברואר 2005): נודע לי, כי בתחום הקריה למחקר גרעיני יש מוסד חינוכי, וכי עובדי הקריה מסייעים לפרויקט בהתנדבות.

קולט אביטל: רצוני לשאול: 1.

קולט אביטל: האם המידע נכון?

קולט אביטל: 2.

קולט אביטל: אם כן – האם המוסד הנ"ל מוכר על-ידי משרד החינוך?

קולט אביטל: 3.

קולט אביטל: מי אחראי מבחינה מוניציפלית לניהול הפרויקט?

קולט אביטל: 4.

קולט אביטל: האם נבדקו ההשלכות הבריאותיות על התלמידים?

קולט אביטל: תשובת סגן שר התעשייה, המסחר והתעסוקה אלי אפללו: (לא נקראה, נמסרה לפרוטוקול) 1–2.

קולט אביטל: בתחום הקריה למחקר גרעיני פועל בית-ספר תעשייתי שבו לומדים תלמידי תיכון מאזור הנגב.

קולט אביטל: המוסד פועל מתוקף חוק החניכות שעליו מופקד משרד התעשייה, המסחר והתעסוקה.

קולט אביטל: 3.

קולט אביטל: בית-הספר הוא אזורי ולא מוניציפלי, והוא פועל בפיקוח האגף להכשרה ולפיתוח כוח-אדם במשרד.

קולט אביטל: 4.

קולט אביטל: התלמידים לומדים ועובדים אך ורק במקומות מוגדרים שאין בהם סיכון בריאותי.

קולט אביטל: בנוסף עוברים התלמידים בדיקות רפואיות עם קבלתם לבית-הספר ובדיקה נוספת עם סיום לימודיהם.

קולט אביטל: שאילתא מס' 2592 של חבר הכנסת ניסן סלומינסקי: העסקת בני נוער.

קולט אביטל: לפרוטוקול.

קולט אביטל: חבר הכנסת ניסן סלומינסקי שאל את שר התעשייה, המסחר והתעסוקה ביום ט' בשבט התשס"ה (19 בינואר 2005): פורסם לאחרונה, כי אלפי בני נוער עובדים בחברות קייטרינג בשכר של 10 שקלים לשעה, בעוד שכר המינימום לגילם - בהתאם לתקנות חוק שכר מינימום, התשמ"ז-1987 - הוא בין 14.5 ש"ח ל-18 ש"ח.

קולט אביטל: רצוני לשאול: 1.

קולט אביטל: האם המשרד מודע להיקף הבעיה?

קולט אביטל: 2.

קולט אביטל: כיצד אוכף משרדך את התקנות?

קולט אביטל: 3.

קולט אביטל: האם מוטלות סנקציות על מפירי החוק?

קולט אביטל: תשובת סגן שר התעשייה, המסחר והתעסוקה אלי אפללו: (לא נקראה, נמסרה לפרוטוקול) 1.

קולט אביטל: משרד התעשייה, המסחר והתעסוקה מודע לבעיית ההעסקה של בני נוער רבים, כמו גם בני סקטורים אחרים, בשכר שאינו עומד בדרישות החוק.

קולט אביטל: 2.

קולט אביטל: האגף לאכיפת חוקי עבודה שבמינהל ההסדרה והאכיפה אוכף את החוק בכמה מישורים: אכיפה יזומה; הסברה בטרם אכיפה; אכיפה מוגברת בחודשי הקיץ - "מבצע נוער" - וטיפול בתלונות.

קולט אביטל: חברות הקייטרינג הוגדרו על-ידי האגף כענף שבו קיימת סבירות גבוהה לעבירות על החוק, ולכן הונחו מפקחי האגף להתמקד בענף זה במסגרת האכיפה היזומה של החוק.

קולט אביטל: 3.

קולט אביטל: מעסיק שעבר על הוראות החוק צפוי לקנסות מינהליים של עד 5,000 ש"ח על כל נער או נערה אשר הועסקו שלא כחוק.

קולט אביטל: בנוסף, ניתן להגיש כתב אישום נגד המעסיק בהתאם לנסיבות המקרה.

קולט אביטל: שאילתא מס' 2650, של חבר הכנסת עמיר פרץ: סגירת המכון לבריאות תעסוקתית.

קולט אביטל: אינו נמצא - אני קובעת שהיא תעבור לפרוטוקול.

קולט אביטל: חבר הכנסת עמיר פרץ שאל את שר התעשייה, המסחר והתעסוקה ביום כ"ג בשבט התשס"ה (2 בפברואר 2005): פורסם, כי המכון לבריאות תעסוקתית נסגר, וכי מ-1 בינואר העובדים אינם מקבלים משכורת.

קולט אביטל: רצוני לשאול: 1.

קולט אביטל: האם הפרטים נכונים?

קולט אביטל: 2.

קולט אביטל: אם כן – מי ערב לתשלום משכורות העובדים?

קולט אביטל: 3.

קולט אביטל: האם המכון מתוקצב בתקציב משרדך ב-2005? 4.

קולט אביטל: אם לא – מי יבצע את בדיקות הניטור של חשיפה לחומרים מסוכנים ואת המחקרים?

קולט אביטל: תשובת סגן שר התעשייה, המסחר והתעסוקה אלי אפללו: (לא נקראה, נמסרה לפרוטוקול) 1.

קולט אביטל: המכון לבריאות תעסוקתית היה עמותה בבעלות משותפת של "שירותי בריאות כללית" ואוניברסיטת תל-אביב.

קולט אביטל: לאור קשיים תקציביים החליט הוועד המנהל של העמותה על סגירתה, וביום 31 בדצמבר 2004 פוטרו עובדי המכון.

קולט אביטל: 2.

קולט אביטל: כל העובדים, למעט ארבעה שהם עובדים קבועים של "שירותי בריאות כללית", הועסקו באמצעות חוזים אישיים שהוארכו מדי שנה.

קולט אביטל: למיטב ידיעתנו, קיבלו העובדים פיצויי פיטורין כחוק.

קולט אביטל: 3.

קולט אביטל: המכון אינו מתוקצב בתקציב משרד התעשייה, המסחר והתעסוקה לשנת 2005, אולם עם הודעת המכון על סגירתו החליט המשרד להקים יחידת מחקר במוסד לבטיחות ולגיהות אשר תיתן מענה להמשך הפעילות המחקרית אשר התבצעה במכון.

קולט אביטל: 4.

קולט אביטל: קיימים בארץ מעבדות ובודקים מוסמכים המבצעים בדיקות ניטור ומעקב אחר חשיפות לחומרים מסוכנים, בדומה לשירותים אשר ניתנו על-ידי המכון, וכתוצאה מכך אין שירותים אשר יפסיקו להתקיים עקב סגירת המכון.

קולט אביטל: אני מודה לך, אדוני סגן השר - -

אלי אפללו: תודה רבה.

קולט אביטל: - - ומצטערת שאיש מבין השואלים לא נמצא.

קולט אביטל: זה בסך הכול מבייש את כולנו.

קולט אביטל: חברי הכנסת, תם סדר-היום.

קולט אביטל: הישיבה הבאה - מחר, יום רביעי, ט"ו בסיוון, 22 ביוני 2005, בשעה 11:00.

קולט אביטל: ישיבה זו נעולה.

קולט אביטל: תודה רבה.